
Į skyrius 
SUGADINTA MEDŽIOKLĖ 


1248-jų žiema nepašykštėjo sniego, ir briedis, paskendęs garų debesy- 
je, iki pilvo smigo, sunkiai per jį brisdamas. Jis iš paskutiniųjų stengėsi 
kuo toliau atsiplėšti nuo iš paskos sekančių žmonių, kurių balsai bei 
šunų lojimas vis artėjo. Žvėris buvo jaunas ir stiprus, tačiau ilgos ir 
tuščios pastangos rasti ramų užkampį nuilsino ir jis brovėsi neberink- 
damas kelio. Net ir užtikęs nedidelę plynę nebesivargino jos aplenkti. 
Žengė tiesiai, nei pajutęs, nei pastebėjęs kitoje miško aikštelės pusėje 
besislepiančių vyrų. 

Novgorodo kniaziaus Aleksandro akys pamačius žvėrį džiaugsmin- 
gai blykstelėjo. Jau atrodė, medžioklė, į kurią taip veržėsi, pasibaigs ne- 
atnešusi jokio džiaugsmo. Gili žiema suginė žvėris į pačias gūdžiausias 
girios kerteles, tad kad ir kaip varovai stengėsi negailėdami gerklių, du 
pirmi varymai baigėsi tuščiai, na, jei neminėsi tokios smulkmės kaip 
keli kiškiai ir lapė. 

Trečią varymo pradėjo dienai persivertus į antrą pusę. Kažkas iš 
palydos užsiminė, — gal nebeverta, vėloka, tačiau kniazius, nors pats 
mažai sėkme betikėjo, neskubėjo medžioklę pabaigti. Užsispyrė — ne- 
traukė namo grįžti, lyg taip visokių rūpesčių būtų buvę maža, dar 
vienas užvirto, ir toks, kad per jį niekada daugiau nebeteks pajusti 
medžioklės malonumo. 


Kniaziaus Aleksandro laukė labai ilga kelionė — į pasaulio kraštą. 
Tokia, iš kokios mažai kas grįžta, ir kniazius stengėsi negalvoti apie ją, 
tik... negi ir trečias varymas bus tuščias? 

Tačiau Dievas pagailėjo Aleksandro. Į plynę įžengęs briedis buvo 
toks puikus, kad kniazius besigrožėdamas net kvėpuoti pamiršo. Bet 
neilgam — atsitokėjęs pakėlė lanką, įdėjo strėlę, įrempė templę ir ėmė 
taikytis, nieko aplink nebematydamas. 

Novgorodo kniaziaus palyda — jo asmens sargybiniai gridnai, ka- 
riaunos vaikinai ir didžiūnai — į žvėrį težiūrėjo, laukdami, kol jų val- 
dovas paleis strėlę, o tuomet pasveikins jį su sėkminga medžiokle. Visų 
galvos buvo pasuktos į vieną pusę, ir niekas nepastebėjo, kaip už ke- 
liasdešimties žingsnių už jų nugarų palinko eglės šaka ir kažkas nutaikė 
strėlę į kniaziaus Aleksandro nugarą. 

Niekas, išskyrus Einių. Tam medžioklė buvo iki gyvo kaulo paky- 
rėjusi. Paskutiniais žodžiais save koliojo, kam pasidavė ir priėmė Nov- 
gorodo vaško pirklių seniūno Stepano Ochapkos kvietimą leistis į miš- 
ką kartu su Aleksandro palyda. Vis per tą pirklystės metais išsiugdytą 
įprotį stengtis neįžeisti reikalingo žmogaus. Paskui nagus grauši supyk- 
dęs. Kad ir šįkart — juk taip svetingai priėmė Einių, grįžtantį iš korelų 
žemės, kur buvo nusigavęs pasiimti pagal senojo korelo Vainolaineno 
palikimą jam priklausančios kailių duoklės, o tuo pačiu — ir kitų rei- 
kalų susitvarkyti. Be to, Ochapkos namuose rado apsistojusį savo seną 
draugą karaimų pirklį Anapą ben Erachą, su kuriuo per keliaujančius 
pirklius buvo sutaręs Novgorode susitikti. Tai kaip tokį gerą žmogų 
įžeisi atsisakydamas? 

Einius priėmė kvietimą ir vėliau tik save tegalėjo kaltinti bei pa- 
vydėti Anapui. Karaimas mandagiai išsisuko, girdi, medžioklė ne tas 
užsiėmimas, kuris jam labai prie širdies liptų, o dar žiemą, kai sniego 
miške iki ausų. Ir Einius vėl nusikeikė, įsivaizduodamas, kaip ben Era- 
chas sėdi prie židinio ir šaiposi iš jų — nevykėlių medžiotojų. 

Žybartaitis iš to apmaudo net į briedį nenorėjo žiūrėti. Netgi į kitą 
pusę nusisuko. Slydo abejingu žvilgsniu nuo vieno medžio prie kito ir 


nekantravo, kada kniazius pagaliau išvers žvėrį, tuo pabaigdamas me- 
džioklės kankynę. Žvilgsnis užkliuvo už kuplios eglės, nuo kurios šakų 
buvo nukrėstas sniegas ir jos skyrėsi nuo kitų melsvu blizgesiu baltoje 
eglyno sienoje. 

Pirklys iš dyko buvimo susidomėjo egle — spėliojo, kas galėjo nuo 
jos šakos sniegą nukrėsti, nes neatminė, kad būtų pasitaikęs atodrėkis 
ar stiprus vėjas, o kad tai būtų voverės darbas, visai netikėjo, reikėjo, 
jog mažiausiai šimtas voverių pašokinėtų, kad nuo tokios eglės švariai 
šakų tankmėje slepiasi žmogus. Iš pradžių Žybartaitis pamanė, kad tai 
vienas iš kniaziaus Aleksandro gridnų, bet veikiai nusistebėjo, — ko tam 
ten slėptis ir dar į kažką, kiek pagavo pirklio akys, iš lanko taikytis? Juk 
briedžio iš ten negalėjai pamatyti. 

Einius pasisuko, mėgindamas atspėti, kur nukreipta nežinomo šau- 
lio strėlė ir nustėro, supratęs, jog greičiausiai, į kniazių Aleksandrą. 
Viskas vyko žaibiškai. Vėliau prisiminus, lyg į vieną akimirką sutilpo: 
pirklys spėjo sumoti, — jei riktels, bandydamas įspėti kniazių apie pa- 
vojų, tai, kol tas susipras, kas vyksta ir kažko griebsis, Aleksandrą spės 
pakirsti mažiausiai dvi strėlės. Žemaitis instinktyviai išsitraukė prie dir- 
žo kabojusį durklą ir, riktelėjęs kiek tik gerklė išnešė, jį sviedė, stengda- 
masis, kad rankena pataikytų į Novgorodo kniaziaus žirgo šoną. 

Jo sumanymas pavyko — riksmo bei smūgio išgąsdintas žirgas šok- 
telėjo ir Aleksandro paleista strėlė nušvilpė į dangų, bet per kilusią su- 
maištį niekas nepastebėjo kaip kita pralėkė pro kniazių per rankos ilgį 
ir virpėdama įsmigo į pirmą savo kelyje sutiktą medį. Visi, kas tik buvo 
aplinkui, atsisuko į tebešaukiantį Einių, o tas nutilo tik kai keturi gri- 
dnai tarsi lūšys liuoktelėjo ant jo ir panardinę į sniegą užlaužė rankas. 

— Stovėt! — riktelėjo iš įrūžio paraudęs kniazius Aleksandras. 

Kai jis sutramdė išsigandusį žirgą, briedis jau buvo prapuolęs miške, 
o aikštelės pakrašty pasirodė varovų grandinė, taip pranešdama apie 
nesėkmingą medžioklės pabaigą. Norom nenorom kniazių persmelkė 
nerami mintis, ar tik taip liūdnai nesibaigs jo laukianti kelionė. Alek- 


sandras nušoko nuo žirgo ir net sukunkuliavo, kai jo gridnų vyresnysis 
Michailas ištiesė iš sniego pakeltą durklą. 

— Jis metė. Į tavo žirgą pataikė, — tarė, kryptelėjęs galvą į gridnų prie 
žemės tebespaudžiamą pirklį. 

— Bandė mane nužudyti?! — riktelėjo kniazius ir paliepė. - Pas mane 
tą niekšą! 

Michailas linktelėjo ir keturi gridnai it šapą pakėlę smulkaus su- 
dėjimo pirklį, kone ant rankų nunešė pro besigrūdančius medžioklės 
dalyvius ir pastatė priešais. 

— Kodėl norėjai mane nužudyti?! — Aleksandras nesitvėrė savo kaily- 
je ir jo balsas grėsmingai nusirito virš pritilusio miško, mat varnos jau 
buvo paliovusios laidyti gerkles. 

Einius, vis dar stipriai laikomas gridnų, nužvelgė aplink trypiančius 
smalsuolius,-tuo pat metu bandydamas atgauti kvapą ir šyptelėjo, pa- 
gavęs išgąstingą Stepano Ochapkos veidą. Matėsi, kad senasis lapinas 
jau skaičiuoja bėdas, kurios užvirs ant jo paaiškėjus, kad tai jis, garbin- 
giausias Novgorodo pirklys, pasikvietė į medžioklę kniaziaus žudiką, 
tačiau nebuvo kada labai linksmintis - Aleksandras nekantravo: 

— Atsakyk — kodėl?! 

— Ne... — bandė žiotis Einius, bet trukdė į burną patekęs sniegas. 
Atsikrenkštęs žemaitis išspjovė jį, vis tebekabodamas ant gridnų ran- 
kų. — Tai ne aš norėjau tave nužudyti, kniaziau. Kažkas kitas. Kažkur 
ten strėlė nulėkė, - pirklys mostelėjo galva (tik ją tegalėjo pajudinti) į 
tą pusę, kur pradingo šaulio strėlė. 

— Ką čia paistai?! - tebekunkuliavo kniazius Aleksandras, tačiau 
Michailas, nebelaukdamas savo šeimininko paliepimo, nubrido per 
sniegą, kur rodė Einius, pakeliui apžiūrinėdamas medžius. Ties vienu 
sustojo ir užvertė aukštyn galvą, paskui mikliai, tarsi voverė, užsiropštė 
aukštyn ir, veikiai nušokęs, pasileido prie kniaziaus Aleksandro. 

— Nemelavo, — ištarė, gaudydamas kvapą ir tiesdamas strėlę savo 
šeimininkui. 

Aleksandras paėmė strėlę, apžiūrėjo ją ir susiraukė — ji niekuo nesi- 
skyrė nuo tų, kurias naudojo novgorodiečiai. Kniazius jau kėlė galvą, 


norėdamas kažką pasakyti nuščiuvusiai miniai, bet jį aplenkė triukš- 
mingai iš paskutinių gretų pradėjęs brautis Stepano Ochapkos sūnus 
Andriejus: 

— Tai man nepasivaideno! O aš galvojau!.. - šaukė jis. - Mačiau 
kaip strėlė lėkė, bet galvojau, kad akys meluoja, vaidenasi! Atrodo, iš 
ten lėkė, bėgam, pagausime niekšą! 

Andriejus šūkalojo už Einius nugaros ir šis nematė, kas ten vyksta, 
tik iš riksmų ir tolstančio sniego girgždesio po daugybe kojų spėjo, jog 
novgorodiečiai atsiliepė į Andriejaus raginimą. Veikiai pirklys susigrie- 
bė, jog be jį tebelaikančių gridnų ir kniaziaus Aleksandro šalia teliko 
vos keletas vyrų, kuriems senyvas amžius trukdė dalyvauti gaudynėse. 
Tarp jų mindžikavo ir Stepanas Ochapka. 

— Maloningasis kniaziau, — jis pagarbiai kreipėsi į vis niūriai strėlę 
apžiūrinėjantį Aleksandrą. - Mano svečias, pirklys Einius, negalėjo į 
tave šauti. Jis neturi lanko, tik ietį. 

Aleksandras neatsiliepė, tik palingavo galvą ir mostelėjo gridnams 
paleisti, o tie iškart pakluso. Einius atsargiai apčiupinėjo užtirpusias 
rankas ir, pasisukęs į Ochapką, žvilgsniu padėkojo jam, bet ištarti žodį 
nedrįso. Kniazius akimis vis dar matavo strėlę ir niekas nesiryžo trik- 
dyti rimties. 

Pagaliau pasijutęs geriau, Einius apsižvalgė, ieškodamas šaulio gau- 
dytojų, ir nustebo pamatęs, kad tie zuja po mišką daug dešiniau nuo 
eglės, kur tas slėpėsi. 

— Klausyk, jie ne ten ieško, — šnibžtelėjo jis senajam Ochapkai, pri- 
sigretinęs prie Novgorodo pirklio ir ranka rodydamas, kur reikėtų, ta- 
čiau kniazius Aleksandras išgirdo: 

— Kas dar? — irzliai metė. 

— Atleisk, maloningasis kniaziau, — nusilenkė prieš jį novgorodie- 
tis. - Mano sūnus, atrodo, apsiriko. Pirklys sako, kad iš ten šovė, — 
Ochapka parodė į eglę, į kurią ir Einius jam rodė. 

Kniaziaus akys piktai blykstelėjo. Nusikeikęs, jis apsidairė, ieškoda- 


mas, ką dar pasiųsti į gaudynes. Jo laimei, kaip tik tuo metu tarp me- 


džių pasirodė plynę įveikę varovai, ir Aleksandras liepė vienam gridnui 
vesti juos prie eglės. 

Diena krypo vakarop ir vis stipriau kabino šaltukas. Kažkuris gri- 
dnas pasiūlė sukurti laužą, bet Aleksandras, nė žodžio taip ir nepra- 
taręs, papurtė galvą, nekantriai vis dairydamasis į miško tankmę, kur 
prapuolė ir Andriejaus, ir gridno nuvesti gaudytojai. Jie jau buvo taip 
toli nusigavę, kad nei balsų, nei šunų skalijimo nebesigirdėjo. 

Šaulio medžiotojai pasirodė jau besileidžiant ankstyvoms sausio su- 
temoms, tačiau tuščiomis rankomis. 

— Jis turėjo slides, - paaiškino Michailas nekantraujančiam knia- 
ziui Aleksandrui. — Ten tokia tankynė, kad tik be arklio gali pralįsti, 
o pėsčias slidininko nepasivysi. Kol mes susigriebėme, jis turėjo laiko 
toli nubėgti. 

— Aišku, — teatsiliepė kniazius, piktai sučiaupė lūpas, pašnairavo į 
sparčiai tamsėjančią dangaus pilkumą ir metė: - Namo! 

Kaip mat pasirodė Aleksandro žirgu vedinas gridnas, o visi kiti pas- 
klido po mišką, atsirinkinėdami savuosius, bet veikiai jau lėkė siauru, 
šimtamečių medžių užspaustu keliuku, lydimi nepaliaujamo šalia per 
sniegą liuoksinčių šunų amsėjimo. 

Priekyje šuoliais jojo Novgorodo kniazius, vis dar neatsitokėdamas, 
jog pirmąsyk gyvenime iš medžioklės grįžta tuščiomis, maža to — pats 
vos kažkokio šaulio grobiu netapęs. Aleksandras nesitvėrė-iš apmaudo, 
kad taip ir nepavyko pagauti to šaulio, ir vis spėliojo, kas tai galėjo 
padaryti, tačiau labai jau ilgas buvo jo priešų sąrašas. 

Aleksandras tvirtai apsisprendė nebeatidėlioti kelionės — ryt iš pat 
ryto išvyks. 


Panašiai galvojo ir pirklys Stepanas Ochapka. 

— Daug kas nori kniaziaus mirties, — atsiliepė Anapo ben Eracho 
paklaustas, kas galėjo šauti į Aleksandrą. 

Trys pirkliai - Ochapka, Einius ir ben Erachas — sėdėjo Ochapkos 

namų menėje prie židinio ir gurkšnojo karštą arbatą. Tiksliau, Einius ir 
šeimininkas tuštino puodelį po puodelio, skubėdami atsigauti po ilgo 
šuoliavimo ledinio vėjo košiamais laukais. 

Miške vėjo nesijautė. Net kai išniro į atvirą vietą, atrodė, jog pu- 
čia nelabai stipriai, bet kuo arčiau buvo Novgorodas, tuo skaudžiau 
šaltas vėjas kandžiojo raitelius. Ochapka, pasiekęs savo kiemą, kone 
sapnuodamas nuo arklio nusirito. Jeigu cholopai nebūtų spėję sugauti, 
į sniegą, kaip kirvis į vandenį, būtų kritęs. Tik cholopų palaikomas į 
vidų nusigavo ir tik vieno dalyko ieškojo — židinio. Per tą rūpestį lyg 
per sapną girdėjo žmonos šūksnius greičiau atnešti arbatos su medumi 
ir matė į menę atskubėjusį ben Erachą. 

Karaimas iškart suprato, jog kažkas nutiko, bet luktelėjo, kol šei- 
mininkė išsivedė visus tarnus ruošti vakarienės, ir tik tada pasmalsavo, 
tačiau Ochapkos liežuvis vis dar nenorėjo jo klausyti. Teko Einiui viską 
papasakoti, o kai šis baigė, ben Erachas uždavė ne tik jam, bet ir visiems 
labiausiai rūpėjusį klausimą, į kurį Stepanas vis tik ryžosi atsakyti: 

— Daug kas kniaziaus nemėgsta, — aiškino, pats lyg stebėdamasis, 
kad jam paklūsta liežuvis. - Amžiną atilsį bojarinas Fiodoras Mitro- 
vičius nebuvo vienintelis Aleksandro priešas. Bojarinas turėjo daug 
draugų, o dar liko ir jo vaikai. Sūnus tai mėmė, dabar dar ir ligonis, o 
va dukra... Ta tai nežinia ką gali iškrėsti, juk vis dar gyvi gandai, jog 
bojarinas buvo nužudytas kniaziui paliepus... — vaško pirklys nutilo, 
paskendęs savo nelinksmose mintyse, bet veikiai susigriebė, kad taip 
nemandagu prieš svečius. 

— Dar daug kas Vladimire nori Aleksandro mirties, — tęsė Ochapka 
lėtai gurkšnodamas bene ketvirtą arbatos puodelį. - Didysis Vladimi- 
ro kniazius Sviatoslavas Vsevolodovičius nelabai mėgsta savo sūnėną, 
nes pats jo tėvo, savo brolio Jaroslavo krėsle tarsi ant vinių sėdi — jis 
aiškiai per silpnas tokiam sostui. Visi per daug gerai atmena didįjį 
kniazių Jaroslavą, ne tiek daug laiko praėjo nuo jo nužu.... nuo jo mir- 
ties, — skubiai pasitaisė senasis pirklys ir priešais jį sėdėjęs ben Erachas 


šyptelėjo: 

— Nereikia jaudintis, šeimininke. Aš ne mongolas, aš — karaimas ir, 
deja, mes turime jiems tarnauti, o teisybė yra tokia, kad kniazių Jaros- 
lavą nunuodijo kahano Gujuko motina, didžioji chanienė Turakina. 
Tik man neaišku: jei kas norėjo nužudyti kniazių Aleksandrą, tai kodėl 
dabar bandė, kai jis turi keliauti į pačią mongolų sostinę Karakarumą. 
Juk kelias labai tolimas ir keliaujant visko gali nutikti. Galų gale, jį gali 
nunuodyti, kaip ir jo tėvą. Kam taip rizikuoti, juk šaulį galėjo pagauti 
ir sužinoti, kas jį siuntė, aišku, jeigu tai ne vieno bepročio darbas. 

— Tokioje kelionėje visko gali nutikti, bet Aleksandras stiprus ir gu- 
drus. Juk jis gali ir laimingai grįžti. Jo tėvui vieną kartą pasisekė grįžti 
po viešnagės pas Batijų. Na, užteks tų šnekų tuščiu pilvu. Eisiu pažiū- 
rėsiu, ko ta mano boba vakarienės neneša. — Stepanas, padėjęs ant stalo 
puodelį, smulkiais žingsneliais išskubėjo iš svetainės. 

Tačiau ne vakarienė senajam pirkliui rūpėjo. Šnekėdamas su sve- 
čiais vis į duris dairėsi, laukdamas sugrįžtančio Andriejus. Juk dar miš- 
ke griežtai prisakė joti namo, bet paskui, kai visi galvotrūkčiais paskui 
kniazių šuoliavo, pametė jį iš akių, tačiau tikėjosi, jog vaikis paklausys. 
Deja, arbatos puodeliai tuštėjo, o sūnus vis nesirodė, ir Stepanas nebe- 
iškentė. Ištrūkęs iš menės jis pasileido tiesiai į virtuvę, kur garų kamuo- 
lyje įžiūrėjo žmonos siluetą. 

— Kur tas tavo velnio neštas ir pamestas vaikas?! - suriaumojo senu 
įpratimu, vis ant pirštų galų stiebdamasis, kad jo akys būtų viename 
lygyje su aukštesnės žmonos akimis. 

— Kaip tai kur? —- moteriškė, gūžtelėjo pečiais, o jos riebiu kūnu tarsi 
banga nusirito. — Taigi pats Ivaną į Pskovą išsiuntei. 

— Tu man čia dantų neužkalbinėk! - dar garsiau paleido gerklę pir- 
klys, o virtuvėje plušėję tarnai pasistengė dėl visa ko kuo toliau pasi- 
traukti. — Sakyk, kur tas tavo lepūnėlis Andriejus?! 

— Kaip tai kur? — moteriškė stengėsi ir toliau vaidinti nustebusią. — 
Juk su tavimi į medžioklę išjojo, o dabar, matyt, namuose sėdi arba 
su tavo broliu Sviatoglazu kalvėje stuksena, jų iš ten nei su meduoliu 
neišviliosi. 

— Duok Dieve, kad taip būtų! Bet aš jam liepiau čia joti! Tuoj pat 
pasiųsk cholopą jo pakviesti! Bet jeigu jis pas tą..! — Stepanas Ochapka 
per kančią nurijo keiksmažodį ir piktai numojo. — Greičiau ką nors 
siųsk! Ir greičiau duok vakarienę. Negražu prieš svečius. Ką čia turit?! — 
pirklys suskato kaišioti nosį po puodus, tačiau, kad ir kaip ragino žmo- 
ną greičiau suktis, pats nesiskubino į menę grįžti, mat visai netroško 
savo susierzinimo parodyti svečiams, kad tie pradėtų klausinėti, kas 
nutiko. 

Einius su ben Erachu šeimininko nepasigedo. Jie sėdėjo vienas prieš 
kitą, gurkšnojo arbatą ir tyliai kiekvienas savą mintį audė. Nors pir- 
kliai buvo senokai nesimatę, tačiau prisikalbėjo per tas kartu praleistas 
dienas, Einiui sugrįžus iš korelų žemės. Pats Žybartaitis neplanavo tą 
žiemą į tokį tolimą kelią leistis. Juolab, kad jo padėjėjas Gaubas jau ne 
vieną kartą buvo sėkmingai korelų duoklę pargabenęs. Bet šįkart Ei- 
nius per pro Vilnių keliavusius pirklius gavo ben Eracho žinią, kad tas 
susiruošė į Novgorodą pirkti veršelių odų ir jie galėtų ten susitikti bei 
pasišnekėti —- juk tiek visko nutiko, kol nesimatė. 

Žemaitis nelabai troško į tokį kelią leistis, tačiau noras pamatyti 
seną draugą nugalėjo. Jis galėjo nesunkiai parūpinti pilnas roges ver- 
šelių odų, už kurias, kaip žinojo, ben Erachas negailėdamas mokėjo, 
o anam už jas Rytų kraštų pergamento meistrai dar daugiau duodavo. 
Einius nepraleido progos viena strėle tris kiškius pakloti: duoklę pasi- 
imti, su ben Erachu susitikti ir jam odas parduoti. Tačiau ūmai dar ir 
ketvirtas „kiškis“ pasitaikė, ir dar tokio didumo, jog Einius susigundė 
paskui jį leistis, negalėdamas patikėti savo drąsa. 

Ben Erachas ir Einius apsistojo Stepano Ochapkos namuose. Trečią 
dieną po žemaičio grįžimo iš korelų žemės šeimininkas atnešė iš knia- 
ziaus Aleksandro dvaro žinią, kad grėsmingasis Aukso Ordos valdo- 
vas, rusų žemių niokotojas Batu-chanas įsakė Aleksandrui ir jo broliui 
Andriejui atvykti pas jį į Sarajų. Iš ten įsakyta keliauti į Karakarumą 
pas didžiąją chanienę Ogul-Gamiš, kuri valdė mongolų imperiją po 
kahano Gujuko mirties. 

— Žiauri moteriškė. Bus jūsų kniaziams sunku. Mačiau ją, — už- 
jausdamas palingavo galvą ben Erachas, išklausęs šeimininką. Tai išgir- 
dęs Stepanas prašė, kad karaimas keliautų kartu su kniaziaus palyda ir 
pasirūpintų Ochapkos sūnumis Andriejumi bei Ivanu. 

Andriejų pats kniazius Aleksandras į savo palydą pasivadino, o Iva- 
ną Stepanas vietoj savęs įsiūlė. Būtų ir pats keliavęs, bet jautėsi per 
senas, o Ivanu kaip pačiu savimi pasitikėjo. Žinojo — pasitaikys kokia, 
kad ir menkiausią pelną žadanti proga, Ivanas jos nepražiopsos, tar- 
si alkanas šuo dantimis įsikibs. Tačiau svetimas kraštas yra nežinomas 
kraštas, kuriame kas akimirką rizikuoji dėl neišmanymo papulti į bėdą, 
todėl karaimas Stepanui, buvo tikra dievo dovana. Senasis pirklys pasi- 
žadėjo ben Erachui atsilyginti kaip tik galės, jei tas kelionėje pasirūpins 
jo vaikais.- 

Kiek pasvarstęs, Anapas sutiko ir ėmė Einių šnekinti, kad taip pat 
prisidėtų. Girdi, pats kažkada sakė, jog nori mongolų valdas pamatyti 
ir į juos iš arčiau žvilgtelti. Be to, bus gera proga gauti rytietiškų prekių 
iš pirmų rankų daug pigiau. Juk gražaus pinigo iš jo už odas gavo, o jei 
reikės, karaimas žadėjo mielai paskolinti. Ne pirmas kartas. 

Keliaukime - ben Erachas tarsi lakštingala suokė, ir Einius pasida- 
vė, tačiau tik išsiuntęs į Vilnių Gaubą su kailiais ir nurodymais, kaip 
namuose tvarkytis, suprato, kam pasiryžo. Jo laukė mažų mažiausiai 
metų trukmės kelionė. Žybartaitis stebėjosi, kaip sutiko į tokią ankštą 
kilpą galvą kišti, ir nekantravo leistis į kelią. Beveik kaip pirmą kartą, kai 
Ventės pilyje susižavėjo ben Krachu ir prisidėjo prie jo keliaujant į Rygą. 
Ir tada panašiai buvo — karaimas taip gražiai apie pirklio gyvenimą šne- 
kėjo, jog Einiui jau lobiai vaidenosi, o paskui tegalėjo džiaugtis vietoj 
turtų! namo parnešęs sveiką kailį ir pirmąją pirkliškos kelionės patirtį. 

Atrodė, lyg vakar tai buvo, o kiek metų jau praėjo. Nors Einius pats 
net negalėjo patikėti, užteko žvilgtelti į priešais sėdintį ben-Erachą. Jis 
atrodė išvargęs, varno juodumo plaukuose be vargo galėjai matyti si- 

Apie pirmąją Einiaus ir Anapo kelionę skaitykite knygoje „Šėtono legatas" 

dabrinę sruogą, bet juodos akys vis dar žibėjo tarsi jauno, ir Einius 
spėliojo, į kokius nutikimus dar teks veltis kartu bekeliaujant. 

Anapas taip pat nekantravo, nors sykiu ir kiek gailėjosi, nusileidęs 
senojo Ochapkos maldavimams. Tiesą sakant, jis sutiko norėdamas, 
kad ir Einius prisidėtų, kad pagaliau mongolų valdas pamatytų, o gai- 
lėjosi žinodamas, jog tai nebus nerūpestinga kelionė. 

Dėl to, kad su rusais keliavo. 

Ben Erachas laikė liežuvį už dantų, neišsiduodamas buvęs Sarajuje, 
kai ten antrą kartą atvyko didysis Vladimiro kniazius Jaroslavas. Ana- 
pas iš savo pažįstamų mongolų buvo girdėjęs, kaip tam sekėsi Batu- 
chano sostinėje. Tiesa, tuo metu be Jaroslavo Sarajuje dar buvo kiti du 
didieji rusų kniaziai: Černigovo Michailas ir Galičo Daniilas. 

Jaroslavas tarp jų atrodė ramiausias. Iš pirmos kelionės pas Batu- 
chaną jis grįžo patvirtintas didžiuoju Vladimiro kniaziumi, su tai liu- 
dijančiu jarlyku bei auksine paicza, kuri jį saugojo nuo mongolų. An- 
trąsyk jis atkeliavo į Sarajų kaip Batijaus vasalas. 

Kitiems dviems kniaziams prireikė nemažai drąsos ryžtis kelionei. 
Ypač Michailui. Prieš Batu-chanui nusiaubiant rusų žemes, jis buvo 
pasiekęs savo galybės viršūnę — valdė Černigovą, Kijevą, o jo žodžio pa- 
garbiai klausėsi Polocke ir Novgorode. Tačiau, praėjęs mongolų ordą, 
ir Kijeve su Batijaus palaiminimu tapo suzdaliečių vaivada. Michailui 
teko slėptis Vengrijoje, kur jo sūnus Rostislavas tapo mirtino Batu-cha- 
no priešo karaliaus Belos IV žentu, tačiau vengrų karaliaus dvare knia- 
ziui Michailui nepatiko. Jam trūko pagarbos ir kniazius ryžosi grįžti į 
Černigovą, bet Sarajuje jo, karštakošio ir nieko virš savęs nepakenčian- 
čio, ne pyragai laukė. 

Kaip ir dar vieno rusų kniaziaus Daniilo. Juk ir jis prieš Batijų daug 
nuodėmių turėjo. Tai Daniilo vaivada Dmitrijus su galiciečių įgula 
gynė nuo mongolų Kijevą, Batu-chanui pradėjus didįjį žygį į Vaka- 
rus. Visatos užkariautojui brangiai kainavo miesto šturmas. Be to, kai 
jis nužygiavo į Vakarus, Daniilo kariauna siautė mongolų užnugaryje, 


triuškindama atsilikusius jų būrius. 


Tiesa, Daniilas galėjo galvoti savo nuodėmes išpirkęs 1245 m. pa- 
siekta pergale prieš bendrą vengrų, lenkų ir černigoviečių kariauną. 
Juk visi jie buvo priešiški mongolams, bet vis tik, tikėdamasis išnešti 
iš Sarajaus sveiką kailį, labiau vylėsi, kad protas išgelbės, kaip kadaise 
padėdavo tariantis su klajokliais poloviečiais. O Galiče jis pats sau po- 
nas jautėsi. Nuo Sarajaus iki Galičo tolimas kelias, o Daniilas turėjo 
60 000 karių ir dar galėjo tikėtis pagalbos iš Ordino bei Lietuvos. Su 
jais palaikė gerus santykius, tad nelabai baiminosi nojono Kuremo tu- 
meno, kuris, Batijaus įsakymu, už Volgos saugojo Ordos sieną. 

Bet vienas dalykas — sėdėti už akmeninių Galičo sienų, ir visai ki- 
tas — su Batu-chanu susidurti akis į akį. Ben Erachas vis laukė, kada 
rusų kniaziai susipainios mongolų papročiuose ir paslys. Ko verta, 
pavyzdžiui, klajoklių pagarba ugniai. Tikras galvosūkių galvosūkis, ir, 
neduok die, ką nors pamirši. Per ugnį nebuvo galima žengti, spjauti į 
ją, peilį pakelti virš jos, kapoti kirviu prie laužo, nes mongolai tikėjo, 
kad taip galima nukirsti galvą ugniai. Į Visatos užkariautojo palapinę 
tegalėjai patekti praėjęs pro du laužus, nes tiktai ugnis galėjo viską 
išvalyti, ir niekas po to neatsineš nuodų ar kokio pykčio, o dar derė- 
jo nepamiršti nusilenkti į pietus — Čingis-chano vėlei — ir atsiklaupti 
prieš Batijų. 

Karaimui atrodė, kad išdidiems rusų kniaziams tai bus sunkiausias 
išbandymas, ypač to dar nepatyrusiems Daniilui ir Michailui. Be to, 
kaip pasakojo ben Erachui Sarajaus pirkliai, Jaroslavo žmonės taikė- 
si kitiems kniaziams koją pakišti. Vienas iš tokių buvo krikštytas po- 
lovietis Songumas, kurį Jaroslavas paliko tarp įkaitų dar pirmą kartą 
pas Batu-chaną lankydamasis. Prieš kniaziui Daniilui einant pas Sa- 
rajaus valdovą, Songumas įsėlino į ruso šėtrą ir pašnibždėjo kniaziui, 
jog Jaroslavas krūmui kaip dievui lenkėsi, ir jam, kniaziui Daniilui, 
taip liepęs daryti, nepaaiškinęs, kad mongolai taip išreiškia pagarbą 
mirusio vėlei. Vėlė po žmogaus mirties dar kurį laiką plevena prie kapo 
ir artimieji, kad ji turėtų prieglaudą, į kapą įsmeigia pušies šaką arba 
specialiai paruoštą krūmą, nuo kurio buvo draudžiama nupjauti šakas. 

Songumas manė, kad kniazius kaip pravoslavijos gynėjas pasipiktins, 
tačiau apsigavo — kad išsaugotų Galičą, Daniilas galėjo ir pačiam šėto- 
nui nusilenkti. 

Beveik taip ir nutiko. Ben Erachas žinojo, jog rusams gerti kumy- 
są — tas pats, kas išsižadėti savo tikėjimo, užtat mongolams, jeigu juo 
vaišindavo chanas, tai būdavo didelė garbė. 

Daniilas jos sulaukė. 

— Ar geri mūsų gėrimą, juodąjį pieną? — paklausė Batu-chanas Ga- 
ličo kniaziaus, kai tas klūpėdamas baigė jį sveikinti. 

— Iki šiol neteko, bet dabar, jei liepsi, gersiu, - mandagiai atsiliepė 
Daniilas ir pagarbiai priėmė vergo paduotą taurę, sykiu įdėmiai klau- 
sydamasis, ką sako Sarajaus valdovas: 

— Tu dabar mūsiškis — totorius, gerk mūsų gėrimą, — ir Daniilas, 
užgniaužęs kvapą, ištuštino taurę, o tada nusilenkė Batu-chanui. 

Anapui užteko vaizduotės pajausti, koks tai buvo pažeminimas 
kniaziui Daniilui, vienam iš galingiausių rusų valdovų — klūpoti prieš 
klajoklių vadą, vadinti save cholopu, žadėti didelę duoklę ir negirdom 
nuleisti skaudžiausius įžeidinėjimus! Novgorode Karaimas išgirdo ne- 
mažai Daniilui skirtų patyčių, tačiau taip pat jautė, jog daug kas Galičo 
kniaziui pavydėjo apsukrumo. Juk tas laimėjo laiko, sugrįžo gyvas ir 
sveikas namo ir - sklido tokios kalbos — ruošėsi atsiimti Kijevą, susi- 
remti su Orda, jeigu prireiks. 

Daugeliui būtų labiau patikę, jei Daniilą ištiktų Černigovo knia- 
ziaus Machailo Vsevolodovičiaus likimas. Sarajuje černigovietis nuo 
pat pirmos dienos pagarsėjo šlykštėjimusi viskuo, kas jam tik į akis 
pateko. Ant Batijaus Michailas burnojo dar jo nepamatęs, pradėdamas 
nuo to, kad tas įsitaisęs puošnioje buvusioje vengrų karaliaus šėtroje, 
kuri mongolams, kartu su kitu gausiu grobiu, teko po mūšio prie Šajo, 
per didįjį žygį į Vakarus. Aišku, tokios jo šnekos buvo išgirstos, ir Batu- 
chano žmonės kruopščiai pasiruošė priimti Michailą. Savo juodą darbą 
taip pat padarė ir Jaroslavo žmonės, pašnibždėję Černigovo valdovui, 
kad mongolų chanas mėgsta drąsius vyrus. 

Michailui Vsevolodovičiui prireikė daug jėgų, kad praeitų tarp 
dviejų laužų prieš Batu-chano šėtrą. Bet nusilenkti į pietus kažkokio 
kraugerio pagonies vėlei — to černigoviečiui buvo per daug! Jis atkirto, 
kad chanui mielai nusilenks, tačiau jam — krikščioniui — nedera lanks- 
tytis mirusio žmogaus atvaizdui. Tada Sarajaus valdovo turgaudai, par- 
vertę kniazių Michailą ant žemės, suspardė jį. Vaivada Fiodoras bandė 
drąsinti savo kniazių, šaukdamas, kad tas neišduotų krikščioniško ti- 
kėjimo, bet ir jis buvo parblokštas ant žemės ir kartu su ponu mirtinai 
suspardytas. Ben Erachas matė kaip vergai, užkabinę kabliais, iš Batu- 
chano šėtros vilko lavonus nukirsdintomis galvomis, bet nė vienam 
rusui apie tai neprasitarė. 

Prisimindamas tuos įvykius, karaimas ben Erachas vis pasigailėdavo 
susidėjęs su Ochapkos sūnumis. Nežinia, koks sutikimas laukia Nov- 
gorodo kniaziaus ir jo palydos Batu-chano sostinėje, o tuo labiau — 
Karakarume. Juk jeigu kas nutiks, senasis Ochapka kaltę suvers jam, 
ir kelias į Novgorodą karaimui užsivers. Ar bent jau pasidarys labai 
erškėčiuotas. 

Anapas atsiduso ir vėl gurkštelėjo, iš jau pustuščio puodelio. Kol 
grįžo namų šeimininkas, nei jis, nei Einius taip ir nepratarė vienas ki- 
tam nė žodžio. Paskui šeimininką atsekė vakariene nešini cholopai. Jie 
dėjo lėkštes ant stalo, o Stepanas ragino svečius nepasididžiuoti ir pasi- 
vaišinti tuo, ką Viešpats atsiuntė. 

Svečiai nepasididžiavo — sėdo ir kirto, ką cholopai dėjo į lėkštes, 
gėrė, ką pylė į taures, šnekėjo apie viską ir nieką, iš tolo aplenkdami 
nutikimą medžioklėje ir kitos dienos kelionę. Ochapka grįžo su žinia, 
jog ką tik atvykęs kniaziaus Aleksandro žygūnas pranešė, kad jau rytoj 
iškeliauja, nors svečiai jautė, kad tai labiausiai jaudina šeimininką, ku- 
ris neramiai žvilgčiojo į tą pusę, kur paprastai sėdėdavo jo sūnūs. Dėl 
Ivano nesijaudino — tas turėjo po poros dienų grįžti iš Pskovo, o po to 
lengvai galės pasivyti kniazių Aleksandrą. Užtat Andriejus! 

Cholopas, pasiųstas jo ieškoti, iš Sviaroglazo sodybos grįžo tuščio- 
mis, ir Stepanui nereikėjo laužyti galvos, kad atspėtų, kur jo neklusnus 

vaikas. Pas tą! Tą! - Ochapka meldė dievą atleidimo, bet vis vien blo- 
giausiais žodžiais minėjo bojarino Fiodoro Mitrovičiaus dukrą Olgą. 
Užstalėje Stepanas ne tiek valgė, kiek gėrė, tačiau neįstengė atsikratyti 
prastos nuotaikos ir nejautė svaigulio, jam tik reikėjo vis daugiau jėgų 
svečiams nusišypsoti ir neišsiduoti, kaip maga riktelti visa gerkle, kad 
net žandikauliai išnirtų: „Prakeikta Olga!“ 


II skyrius 


PASKUTINĖ NAKTIS 
NOVGORODE 


— Olga! 

Andriejus Ochapka susikūprinęs klūpojo ant meškos kailio, paties- 
to bojarinės Olgos miegamajame ir tarsi klusnus šunelis nenuleido iš- 
tikimo žvilgsnio nuo nugara į jį prie tamsos uždengto lango rymančios 
šeimininkės. 

— Olga, - pakartojo maldaujamu balsu, keliais priropojo prie mo- 
ters ir atsargiai priglaudė galvą prie jos šlaunies, taikydamasis žvilgtelti 
į nejudrų, tarsi iš akmens iškaltą mylimosios veidą. 

Kad ir kiek metų praėjo nuo tos akimirkos, kai Andriejus išvydo 
bojarino Fiodoro Mitrovičiaus dukrą Olgą, tada dar mergiotę, ji vis 
vien kaskart jaunajam Ochapkai atrodė vis gražesnė ir nuostabesnė. 
Nei akimirkos nesudvejojęs būtų už ją atidavęs gyvybę, juolab, kad 
Olga atsiliepė į jo jausmus. Tačiau jų meilė buvo it taure apvožta plaš- 
takė: daužykis nesidaužius — neištrūksi. Novgorodo tvarka buvo ne- 
pajudinama per amžius: ji neleido ir paties turtingiausio pirklio sūnui 
vesti Bojarino, nors ir elgetaujančio, dukters. 

Kai Mitrovičius ištekino savo dukrą už turtingo ir garsaus Pskovo 
bojarino Daniilo Michničiaus, Andriejus skausmingai bandė susitai- 
kyti, kad daugiau niekada nebepamatys savo mylimosios, ir nuošir- 

džiai, kaip žadėjo tėvui, stengėsi ją pamiršti. Karas su vokiečiais viską 
sumaišė. Ordinas užėmė Pskovą, kai miesto vartus atvėrė posadnikas 
Tverdila ir jo draugai bojarinai, tarp kurių buvo Daniila Michničius. 
Kai Stepanas Ochapka išgirdo apie tai, jis su Aleksandro žinia išsiuntė 
sūnų į Pskovą, kad tas, įsitaisęs gizeliu pas žymiausią miesto ginklakalį, 
pranešinėtų, ko ketina griebtis prieš Novgorodą žygiuojantis Ordinas. 

Andriejus, kaip tik sugebėjo, stengėsi atlikti tėvo pavedimą. Tačiau 
vos sutiko Olgą, visos vaikino pastangos pamiršti meilę nuskriejo tarsi 
audros nuneštas lapas. Mylimajai reikėjo jo pagalbos — jaunoji bojarinė 
negalėjo susitaikyti, kad Daniila susidėjo su Ordinu, o jos tėvas tuo vis 
dar netikėjo. Olga ryžosi bėgti į Novgorodą, ir jai užteko apie tai tik 
užsiminti Andriejui — visi tėvo prisakymai jam išgaravo iš galvos. Kai 
per didžiausius vargus jie nusigavo iki Novgorodo, tėvo baramas jau nė 
karto nesigailėjo, o jei ir jautėsi kuo nusikaltęs, tai manė visas nuodė- 
mes atpirkęs Ledo mūšyje, juk tąsyk lindo* į patį kirstynių sūkurį. 

Novgorodiečiai sutriuškino vokiečius ant Čiudo ežero, tačiau ant 
ledo tarp daugybės lavonų liko gulėti ir Olgos tėvas bojarinas Fiodo- 
ras Mitrovičius, ir vyras bojarinas Daniilas Michničius, kuris su būriu 
karių prieš pat mūšį pateko į kniaziaus Aleksandro rankas. Tas bausda- 
mas, pastatė bojariną Daniilą bei jo vyrus į pačią pavojingiausią vietą 
ir pskovietis ten žuvo. 

Jaunoji našlė savo valdas Pskove pavedė tvarkyti tijūnui, o pati liko 
tėvo namuose. Ne vienas bojarinas siuntė piršlius, susiviliojęs moters 
grožiu, o dar labiau — turtais. Išgirdus apie piršlius, Andriejui kaskart 
apmirdavo širdis — bene šįkart sutiks? 

Tačiau Olga visus atstumdavo. Iš pradžių ji teisinosi gedinti tėvo, 
paskui gynėsi brolio nelaime, mat tas medžiodamas nukrito nuo žirgo 
ir, kaip daug kas Novgorode šnibždėjosi, jam Dievas, už tėvo nuodėmes 
bausdamas, kojas atėmė. Kad ir kiek pinigų Olga sukišo daktarams ir 
visokioms žiniuonėms bei cerkvei paaukojo, vaikinas dienas leido net 
iš kambario neišeidamas. 


Daugiau apie tai skaitykite knygoje ,„Du kalavijai“ 

Tai tik žodžiai buvo. Iš tikrųjų Olga piršlius atstumdavo dėl Andrie- 
jaus. Vaikinas greitai rado kelią į buvusią bojarino Mitrovičiaus sodybą. 
Pro galinius vartelius vis dažniau suko ir tik pradėjus švisti lyg šešėlis iš 
sodybos išsmukdavo. Tačiau gandai po miestą vis vien gyvatėmis ėmė 
raitytis: bojarino dukra ir našlė su pirklio sūnumi susidėjo ir kaip vyras 
su Žmona gyvena! 

Gandas greitai pasiekė ir pirklio Stepano Ochapkos ausis, ir namai 
Andriejui virto pragaru: tėvas nepaliovė šaukti ir grasinti, o motina — 
verkti ir maldauti, Dievo bausme gąsdindama. Vaikinas nesiginčyda- 
mas abu išklausydavo, tylomis palinksėdavo galvą, atsiliepdamas į tėvų 
prašymus nebenusidėti, ir iš paskutiniųjų stengdavosi laikytis pažado. 
Tačiau užtekdavo tik pamatyti gatvę, kurioje buvo Olgos namai, ir visi 
grasinimai bei maldavimai išgaruodavo Andriejui iš galvos. Sulaukęs 
tamsos kone prieš savo valią jis ir vėl praverdavo slaptuosius vartelius ir 
atsidurdavo išsiilgusios Olgos glėbyje, ir vėl reikėjo visos stiprybės iš jo 
ištrūkti, rytui tamsos dar neišvaikius. 

Tai tęsėsi beveik penkerius metus. Atsispyręs tėvo pastangoms ap- 
vesdinti jį su pirklio Ivano Kreivalūpio dukra (o pirklys kuo toliau, tuo 
labiau kratėsi Stepano Ochapkos užuominų, juolab, savo kad ir neiš- 
vaizdžiai, tačiau turtingai dukrai lengvai galėjo surasti ne tokį nuodė- 
mėm susitepusį jaunikį), Andriejus išsikėlė gyventi į kitą tėvo sodybą, 
pas kalvio amatą įvaldžiusį dėdę Sviatoglazą. Jis kiauras dienas praleis- 
davo su dėde kalvėje, nuo visų kančių atsigaudavo, o užslinkus nakčiai 
vėl leisdavosi pas Olgą, nebodamas priekaištingų dėdės žvilgsnių. 

Iš pradžių Andriejui ir Olgai, be jų pačių, niekas daugiau nerūpėjo. 
Ilsėdamiesi vienas kito glėbyje jie pasvajodavo, apie atokų kampelį, kur 
jie niekam nerūpėtų ir galėtų susituokti. Tačiau kur toks beliko, kai 
kone per visas rusų žemes praėję mongolai neprapuolė, čia pat, už Vol- 
gos tūno, pasirengę bet kada vėl tarsi viską verčianti audra praūžti. 

Taip šnekėdamiesi, jie ėmė minėti ir kitus dalykus. Olga, sužino- 
jusi, kas kaltas dėl jos tėvo mirties, niekaip negalėjo tuo patikėti, vis 
tardė Andriejų. Ar taip gali būti, kad kautynėse kas nors žiūrėtų ne 
kaip priešą nukauti, o saviškį užmušti ?! 

Niekaip - argi galėjo jaunasis kniazius taip pasielgti su jos garbingo 
amžiaus tėvu, bet šnekos netilo, o be to, tą patį kaip vienas tvirtino 
tėvo draugai, su kuriais Olga šnekėjosi. 

Lašas po lašo ir akmenį pratašo. Našlės nuotaikos palengva keitėsi. 
Kniazius Aleksandras nebesulaukdavo iš jos gero žodžio, o tik... kaip 
žemė tokį Antikristą nešioja? Maža, kad dorus krikščionis novija, bet 
dar ir su pagonimis mongolais susideda, prieš juos lankstosi ir vergauja. 
Nebėra Novgorodo žemėje narsių vyrų, kad su Antikristu susidorotų. 

Tokios mylimosios šnekos nelipo Andriejui prie širdies, bet Olga vis 
tik nesunkiai jį savo pusėn palenkė, ir vaikinui ėmė atrodyti, jog nelabai 
derėjo kniaziui Aleksandrui iš pasalų bojariną Mitrovičių žudyti, nors 
tas ir nepraleisdavo progos pakišti šiam koją. Andriejus sykį smuklėje 
iš savo pažįstamų kniaziaus gridnų patyrė, jog Aleksandras tikrai prieš 
Ledo mūšį liepė vienam iš jų pasirūpinti, kad bojarinas Mitrovičius gy- 
vas negrįžtų. Ber kiek galima senus dalykus minėti? Atleisk savo prie- 
šams! Tai Dievo reikalas — už nuodėmes nubausti kniazių Aleksandrą. 

Lyg ir teisingai Andriejus buvo sugalvojęs, tačiau velnias timptelėjo 
už liežuvio ir papasakojo Olgai. 

— Atleisti?! Dievas nubaus?! — išgirdusi išpūtė akis moteris ir į toli- 
miausią lovos kertę, kuo toliau nuo jaunojo Ochapkos, atšoko. 

Andriejus po to, jei tai būtų ką galėję pakeisti, ranką būtų davęs 
nukirsti, kad savo žodžius susigrąžintų, tačiau tie, žvirbliu išlėkę, grįžo 
įsiutusiu jaučiu. Tik pirklio sūnus įkeldavo koją į Olgos namus, tai 
vietoj „labas“ kaskart išgirsdavo vieną ir tą patį: 

— Tai, sakai, atleisti?! Dievas nubaus?! O gal jau Novgorode tikrų 
vyrų nebeliko?! Gal jiems jau laikas sijonus dėvėti?! Gal norėtum vieną 
iš manųjų pasimatuoti?! Imk, rinkis, negaila! 

Be jokio gailesčio tarsi botagu čaižė ir nei pirštu prisiliesti nesileido. 
Pro duris varė, šaukdama, kad grįžtų, kai atsimins vyras esąs. 

Šis pragaras jaunajam Ochapkai tęsėsi kelias savaites. Per tą laiką 
Andriejus ir pajuodo, ir sudžiūvo, ir buvo pasiryžęs bet ką padaryti, 
kad tik mylimąją susigrąžintų. 

— Sakai, bet ką? —- pakartojo Olga, Andriejui nežinia kelintą kartą 
ant kelių puolus ir atsiprašinėjant. 

— Ber ką! - patvirtino Ochapka, daužydamas kumščiu krūtinę, ne- 
bodamas akių kampučiuose pakibusių ašarų. 

— Tai nužudyk Aleksandrą! — iškvėpė bojarinė ir nespėjo Andriejus 
iki galo suvokti, ką ji pasakė, kai Olga puolė ant kelių, degindama jį 
savo kvėpavimu. — Padaryk taip, nebūk ištiža! Maldauju! 

— Nužudyti?! Aleksandrą?! - negalėjo atsigauti Ochapka, tačiau 
Olga nedavė jam atsikvėpti: bučiavo, glostė ir nesiliovė šnekėjusi: 

— Kiek gali šventa žemė tą antikristą nešioti? Bet tu nesijaudink. 
Myliu tave ir nenoriu tavęs prarasti. Neprašau, kad tu jį durklu vi- 
siems matant nudurtum ir kad po to jo gridnai tave ant iečių pamau- 
tų. Ne, aš to tikrai nenoriu! Būk gudrus ir atsargus kaip gyvatė! Įgelk 
ir prapulk! Ne, tai per daug pavojinga! Geriau surask, kas tai galėtų 
padaryti, o aš jam gerai sumokėsiu ir mes išsiųsim jį už jūrų marių, ir 
niekas mūsų neįtars, tik džiaugsis tuo antikristu atsikratę. Viskas bus 
gerai, gerai... — Olgos žodžiai, o ypač bučiniai ir glamonės tarsi audra 
užtvindė Andriejų, sudrumstė protą ir užtemdė akis. Ochapka jautėsi 
tarsi į vandenį grimztąs ir neturėjo nei menkiausios galimybės atsispir- 
ti - Myliu tave, negaliu be tavęs, padaryk tai dėl mūsų... 

Kai Andriejus atsitokėjo po aistringo meilės gūsio, pakėlė galvą ir jo 
akys susitiko su Olgos akimis, pirmiausia išgirdo: 

— Ačiū, kad tai padarysi dėl mūsų. 

Atsiminė, apie ką ji, ir krūptelėjo: Olga prigludo prie jo ir Andriejus 
vėl pasidavė aistrai. Jis nei už ką nebūtų sutikęs vėl išgyventi kančią, 
kurią patyrė, kai tąsyk Olga jį atstūmė. 

Tiesa, jeigu ne Olga, jaunasis Ochapka vienas niekaip nebūtų įsten- 
gęs surengti pasikėsinimo. Ji vis tardė mylimąjį, kaip tas galvoja knia- 
zių Aleksandrą nužudyti, tačiau ką Andriejus bepasakydavo, bojarinė 
nuolat supeikdavo. Girdi, prastai sumanyta, kol neapsikentusi pati 
viską sudėliojo į vietas. Iš Andriejaus pasiūlytų šaulių bojarinė išrinko 
Vaską Plytininką. Kažkada vyriškis buvo geriausias Novgorodo lanki- 

ninkas, žvirblį nuo Sofijos soboro kupolo nesunkiai galėjo numušti, 
tačiau nuo jaunumės buvo smailas prie stikliuko ir, metams einant, vis 
labiau įjunko, vis rečiau išsiblaivydavo ir nuolat ieškojo pinigų vynui. 
Tačiau, kad ir kaip daugelis stebėjosi, Vaskos akis liko tokia pat taikli. 
Jeigu iškęstų bent porą dienų negėręs, tai vėl būtų galėjęs dėl taikliau- 
sio Novgorodo šaulio vardo varžytis ir būtų buvęs jei ne pirmas, tai 
antras — tikrų tikriausiai. 

Viskas buvo apgalvota begalę kartų. Tai Olga sumanė, jog geriausia 
vieta pasikėsinimui — medžioklė: suradai progą paleisti vienut vienutė- 
lę strėlę ir paskui, šokęs ant slidžių, tarsi žuvis jūroje miške gali prapul- 
ti — nepavys. 

Andriejus susitarė su Hanzos pirkliu, kad tas savo rogių vilkstinėje 
suras vietos šauliui, bet kas galėjo žinoti, jog ne laiku ir ne vietoje atsi- 
ras lietuvių pirklys ir sugadins taip kruopščiai paruoštą pasikėsinimą! 

Teliko džiaugtis, jog Vaska Plytininkas laimingai kailį išnešė, nes 
kol gaudytojai sumojo, į kurią pusę pulti, ištrypė jo slidžių pėdsakus. 
Olgai tai mažiausiai rūpėjo. Bojarinei užteko vieno - jos taip nekenčia- 
mas kniazius Aleksandras liko gyvas ir jai lyg vanduo nuo žąsies buvo 
Andriejaus aiškinimas, jog ne jis kaltas, viską padarė, kaip ji sakė, tik 
kad... 

— Tik kad boba lieka boba! — iš aukštybių nukirto bojarinė. — O tas 
antikristas ir toliau iš dievobaimingų žmonių tyčiosis, vietoj to, kad su 
pikčiausiais Viešpaties priešais kovotų! Ne, jis rytoj ramiai iškeliaus pas 
tą peklos išperą Batijų ir šliaužios prieš jį, doro pravoslavo vardą panie- 
kindamas, ir nieko nepagailės, kad išsaugotų savo kailį! 

Po kiekvieno Olgos žodžio Andriejus vis labiau gaužėsi prie jos kojų, 
tarsi šeimininko baramas šuo, neišmanydamas, kaip savo kaltę išpirkti, 
ir nenujausdamas, kad blogiausia, kas gali būti, dar laukia. 

— Ar supranti, kad dabar, kai tas šunsnukis liko gyvas, jau pas mon- 
golus iškeliaus, o su juo — ir tu?! Ar supranti, kokia tai tolybė? Juk jo bro- 
lis dvejus metus keliavo, kol iš vyriausio mongolų valdovo sostinės grįžo! 


O jei, duok Dieve, Aleksandrui kelionė baigsis taip pat, kaip ir jo tėvui, 

gal jo palydą ištiks toks pat likimas, kaip ir Jaroslavo — didžioji jos dalis 
kelyje išmirė. Sugrįžusius gali ant pirštų suskaičiuoti. Ar supranti, kad 
man nebus gyvenimo, jeigu Dievas tave pasiims, ar tu tai supranti?! 

Olga skubėjo berti žodžius, palinkusi prie Andriejaus. Kai Ochapka 
atėjo, Olgos miegamajame dar nedegė žvakės, nors kambarys jau sken- 
do prieblandoje. Vėliau jiems žvakės nerūpėjo, ir kambarį tenušvietė 
mėnulis. Jo šviesoje bojarinės veidas atrodė numirėliško blyškumo ir 
sykiu kvapą gniaužiančio grožio. Andriejus, apmiręs, niekaip neįstengė 
atplėšti nuo jos akių. 

— Ar tu supranti, kvailas, didelis mano meškine?! — jau pašnibždo- 
mis pakartojo ir ūmai lyg išprotėjusi įsisiurbė į Andriejaus lūpas, sykiu, 
lyg jėgos būtų ją akimoju apleidusios, tarsi pakirsta ant mylimojo linko 
ir lenkė jį ant kailiais nuklotų grindų. Ochapka net nespėjo pagalvoti, 
kad reikėtų ją sulaikyti — neleido Olgos bučinys. Andriejus tarsi banga 
nusirito ant nugaros, kartu nusinešdamas bojarinę. 

— Ar supranti?! - kvėpė moteris skubiai plėšdama nuo mylimojo 
drabužius, o jis neįstengė atsisakyti. 

Ir ką pasakyti? Kaip nupasakoti tą šaltą siaubą, įsikirtusį į jį nesu- 
skaičiuojama daugybe nagų, suvokus, kad jau rytoj auštant privalu būti 
Gorodiščėje, kur kniaziaus dvare turi rinktis Aleksandro palyda. Juk 
jis, regzdamas pasikėsinimą, kelionę buvo visai pamiršęs. 

Ir kam, atrodė, apie ją galvoti: nėra kniaziaus — nėra ir kelionės, teks 
Aleksandro broliui kniaziui Andriejui vienam keliauti, bet tai jau ne 
novgorodiečių rūpestis. Jiems būtų reikėję naujo kniaziaus paieškomis 
užsiimti. O dabar — sėsk į roges ir į kelią kaip į pragarą, saugodamas 
tėvo sukrautas brangias dovanas mongolams. 

Ne tik senasis Ochapka jas siuntė. Ir kiti turtingi novgorodiečiai su 
didesniu ar mažesniu skausmu, kniaziaus Aleksandro paprašyti, savo 
skrynias tuštino. Visi žinojo, kaip mongolai mėgsta dovanas — nuo pa- 
skutinio skurdžiaus iki turtingiausio chano, neduosi — nešnekės. Vieno 
Aleksandro atsargų jiems pamaloninti neužteks. Visi niurnėjo, kad jau 
vieną kartą mongolams davė, kai Batijus prie Novgorodo traukė, išsi- 
pirko — visai prie pat miesto atgal pasuko, tačiau davė. 

O tu pamėgink neduoti! Kniaziaus gridnai visai suįžūlėjo, ką gali 
žinoti — pasakysi žodį, nustums šonan ir viską švariai susirinks. Ir nepa- 
triukšmausi — vis pučiasi, girdi, kur geresnį kniazių surasite, po mon- 
golų siautimo rusų žemėje, veikiau kaliausę rasi, nei padorų kniazių. 
Ir drąsesnius, bet vis kvailesnius. O jeigu ir rasi kokį drąsuolį, tai dar 
neaišku, ar jis sugebės jus nuo mongolų apsaugoti. Daugelis Novgoro- 
de pritaria — ne laikas kniazių keisti. 

Ber kas tie turtai ir senių dejonės! Andriejus šiurpo, kelio ilgumą 
atsiminęs, ir norėjo žvėries balsu riaumoti pagalvojęs, kiek Aleksandro 
brolis Konstantinas keliavo iki tos mongolų sostinės. Ištisus dvejus me- 
tus! Be Olgos?! 

To tikrai buvo per daug. Jaunasis Ochapka skubėjo surakinti savo 
glėbyje iš skausmo bei aistros dejuojančią Olgą. Jo neviltis buvo tokia 
stipri, kad jeigu tuo metu Andriejui būtų pasipainiojęs nors ir viso 
būrio gridnų apsuptas kniazius Aleksandras, Ochapka nei akimirkos 
nesusvyravęs būtų jį plikom rankom puolęs. Dveji metai! 

Dveji! Niekas nežino, kas gali per tokią amžinybę nutikti. Dėl savęs 
Andriejus buvo ramus: kaip ten bebus, bet jis vis vien — raitas, pėsčias 
ar šliaužte — sugrįš. Tačiau Olga?! Kas pasakys, kiek piršlių belsis į jos 
duris ir kas žino, ar nepavargs laukti jos širdis, bei kas pasakys, ar jo 
nematydama Olga nepradės baisėtis jų nuodėmingu gyvenimų ir nepa- 
siduos kokio piršlio saldžioms šnekoms?! 

Kas žino?! — ir Andriejus nei akimirkai nepaleido Olgos. Jie virto 
ant kailių, lyg besiraitantys aistros liepsnų kamuoliai, tenorėdami nors 
trumpam užsimiršti. 


Dveji metai! 
*RXkX 


Po vidurnakčio kniaziaus Aleksandro dvaras Gorodiščėje aprimo. 
Kelionei paruoštos rogės buvo baigtos krauti, arkliai, prisikirtę nešykš- 
tint į ėdžias pripiltų avižų, snūduriavo arklidėse, liovėsi poškėjusios 
atidaromos ir uždaromos durys, aidėję balsai. Bilsnojo tik sodybą juo- 

susios gynybinės sienos lentos, nuo kurių sniegą nubraukė vis ban- 
dantys sušilti trepsintys sargybiniai. Jie nesiliovė žygiuoti nuo vieno 
savo posto krašto iki kito, dairydamiesi į tamsos uždengtus laukus ir į 
kniaziaus sodybą, kur tik keliuose languose tedegė šviesa. Sargybiniai 
puikiai žinojo, kad šviesa sklinda iš Aleksandro menės. 

Novgorodo kniaziaus į atsisveikinimo vakarienę sukviesti jo arti- 
mieji ir svečiai buvo jau išsiskirstę, o tarnai — sutvarkę stalą. Didelėje 
menėje tebuvo likęs kniazius Aleksandras ir Novgorodo arkivyskupas 
arba, kaip jį mieste vadino, vladyka Spiridonas. 

Vyriausias Novgorodo šventikas skaičiavo jau aštuntą dešimtį. Per 
ilgą gyvenimą jis daug patyrė, svarbiausia, sugebėjo kniaziui Jaroslavui 
pykstantis su žymiu Novgorodo vladyka Arsenijumi nuošaly likti taip, 
kad ir vienas, ir kitas laikė jį geru savo draugu. Kai po ilgos kovos Ar- 
senijus buvo nuverstas, jį ištiko smūgis, po kurio jis prarado kalbą, ir 
vladykos sostas liko laisvas. Ilgai buvo ginčytasi, kas jį užsiims, kol, taip 
ir nesusitarus, buvo mesti burtai, kurie lėmė, kad vladyka tapo Spiri- 
donas, kuris tuo metu buvo Jurjevo diakonas. Tokia Dievo valia visi 
buvo patenkinti, ir jau porą dešimtmečių niekas nesitaikė į vladykos 
sostą. Novgorodo kunigaikščiai — pirmiausia Jaroslavas, o vėliau ir jo 
sūnus Aleksandras — bėdai ištikus tardavosi su Spiridonu ir paisydavo 
jo žodžio. 

Kniazius ir vladyka dviese tęsė šneką apie rytdienos kelionę. Tiesa, 
daug kam rūpėjo ir nesėkmingai pasibaigusi medžioklė. Ne vienas mie- 
lai būtų pagalandęs liežuvį, spėliodamas, kas galėjo paleisti į kniazių 
strėlę arba kas pasirūpino, kad ji atskrietų, tačiau Aleksandras ryžtingai 
nukirto — pamirškit! Visi, pažinodami Novgorodo kniazių, daugiau 
apie tai nebeužsiminė. 

Šnekėjo apie kelionę, o atrodė — apie laidotuves. Kniazius Aleksan- 
dras retai į pokalbį įsiterpdavo, daugiau klausėsi, bet, regis, mažai ką 
tegirdėjo. Jis pasidavė liūdnoms mintims ir net kalbėdamas su vlady- 
ka Spiridonu iš jų neišsivadavo. Atvirkščiai — jos dar labiau kankino, 
ypač kai prisiminė, kaip dviese su tėvu, va taip, paskutinę naktį prieš 

didžiajam kniaziui Jaroslavui pirmąsyk iškeliaujant pas Batijų, šnekė- 
josi. 

Tai vyko praėjus metams po to, kai Aleksandras ant Čiudo ežero 
sumušė ordino būrius ir susigrąžino Pskovą. Gavęs tėvo žinią atvykti, 
jis šuoliais išlėkė į Vladimirą, žinodamas, kad didysis kniazius be rimto 
reikalo nekviečia, o metas juk buvo neramus. Jis visą kelią spėliojo, kas 
nutiko. Regis, visus galimus atvejus buvo apsvarstęs, tačiau tėvas vis vien 
jį pribloškė — pasakė, kad pats pas Batijų susiruošė. Jau turi jo apsauginį 
raštą kelionei į Sarajų. Ir dar pirma savęs jau išsiuntė pas mongolų im- 
peratorių į net visko mačiusiems Novgorodo pirkliams mažai tegirdėtą 
Karakarumą jauniausią sūnų Konstantiną su daugybe dovanų. 

Aleksandras suprato, jog Jaroslavas pagaliau sutiko su tuo, ką tėvui 
sūnus dar prieš mongolams einant į Vakarus buvo sakęs: nebeprapuls 
klajokliai be pėdsako, bet pasiliks savo stepėje už Volgos, kiekvieną aki- 
mirką grasindami vėl užpulti. Kaip į vandenį buvo žiūrėta — po žygio į 
Vakarus Batijus apsistojo Žemutinės Volgos žemėse ir čia įkūrė sostinę 
Sarajų. 

— Anuomet tavo tėvas galėjo drąsiai leistis į kelionę pas Batijų, — at- 
siliepė vladyka, kai Aleksandras prisipažino, ką galvoja. — Juk Jarosla- 
vui neteko prieš mongolus kariauti. Jo net prie Sitės nebuvo. Ten tavo 
dėdė Jurijus buvo surinkęs visus Vladimiro žemės kniazius ir karius. 
Tik mongolai visus juos išmušė. 

Spiridonas pasakė ir susigriebė ne visai pataikęs. Aleksandro veidu 
nuslydo nepasitenkinimo šešėlis, todėl vladyka pasiskubino pasitaisyti: 

— Bet tik toks drąsus kniazius kaip tavo tėvas tegalėjo ryžtis tokiai 
kelionei. Juk iš rusų kniazių buvo pirmas. Man atrodė, kad pats galvą 
lokiui į nasrus kiša. Dieną naktį meldžiau Dievą, kad grįžtų gyvas bet, 
prisipažinsiu, nelabai tuo tikėjau. Tada Viešpats buvo malonus savo 
tarnui Jaroslavui — padėjo palenkti savo pusėn Batijų. Ir dar kaip pa- 
vyko! — neatsigėrėjo šventikas, turėdamas galvoje, jog Batu-chanas ne 
tik paliko Jaroslavui valdyti Vladimiro-Suzdalės kunigaikštystę, bet ir 


patvirtino jį didžiuoju visos Rusios kniaziumi. 

Maža to, dar ir Kijevą Jaroslavui atidavė. Nesvarbu, kad senoji sos- 
tinė tebegulėjo pelenuose ir jos apylinkes jau siekė lietuvių antpuoliai. 
Miestas vis vien traukė pirklius iš įvairių kraštų kaip gardus kąsnelis 
kiekvienam rusų kniaziui. Senas garbės vadintis Kijevo kniaziumi troš- 
kimas tebebuvo gajus, juolab, kad ten vis dar tebegyveno metropolitas. 

Kniazius Aleksandras tarsi skaitė vladykos Spiridono mintis: 

— Tikrai pavyko: ir jarlyką gavo ir galimybę valdyti Vladimirą bei 
Kijevą. Ir duokles! - dygiai pabaigė kniazius, ir vladyka pasiskubino 
nuginti nuo savo veido džiugesio šešėlį. 

Kniaziaus Jaroslavo parvežta žinia apie tai, kokių duoklių reikalau- 
ja Batijus, visus pribloškė, bet nebuvo kam pasiskųsti - Karakarumas, 
jeigu dėl ko nors ir pykosi su Sarajumi, tai dėl duoklių visiškai suta- 
rė. Abu to paties reikalavo: karių karo žygiams, žmonių vergijon (kas 
dešimtą imdavo) ir kailių. O pabandyk neduoti — iškart, regis, net ir 
už Volgos pasigirsdavo tumenų žirgų kanopų bildesys. Jie nekantravo 
įsiveržti ir patys susirinkti, kas jiems priklauso. Teko didžiajam knia- 
ziui Jaroslavui į savo valdas įsileisti duoklių rinkėjus baskakus, kurie ir 
atokiausius kaimus pasiekdavo. Ir aiškink neaiškinęs, kad po mongolų 
žygių nieko nebeliko — nesugraudinsi. 

Kniazius Aleksandras tegalėjo guostis, kad baskakai dar neatsibeldė 
iki Novgorodo valdų, bet visi puikiai suprato, jog tai — tik laiko klausi- 
mas. Tik vladykai Spiridonui dėl to mažiausiai reikėjo jaudintis. Mon- 
golai nelietė šventyklų bei dvasiškių ir neužkraudavo jiems jokių duo- 
klių. Maža to, Spiridonas jau žinojo, jog mongolų įstatymai — „Jasa“, 
kaip jie juos vadino, - draudė klajokliams kenkti užkariautų ir mongo- 
lams paklususių žemių bažnyčiai. Bet per karą taisyklės negaliojo —- ir 
siaubė, ir plėšė. 

Kaip jie ten sako? Atkakliai keiksnodamas senatvę, vladyka rausėsi 
atmintyje, ieškodamas žodžio, kurį mongolai kartojo, šnekėdami apie 
pravoslaviją. Jis apsidžiaugė prisiminęs, — reiškia dar ne visai sukriošo — 
tarchan! Tarchan — ir metropolitas galėjo nekliudomas važinėti po vi- 
sas rusų kunigaikštystes, kad ir kaip jo kelionės mongolams nepatiktų; 

tarchan — ir baskakai iš tolo aplenkdavo popų namus ir vienuolynus; 
tarchan — ir paskutinis vienuolyno vergas, pasikinkęs riebiausią jautį, 
galėjo ramiai vagoti vienuolyno lauką, nebodamas, jog; prošal joja iš 
alkio seilę ryjančių mongolų šimtinė. 

Tarchan tai tarchan, bet kas iš to, dar žmonės ims ir, matydami, 
kad jų nekenčiami mongolai tarsi gėlę bažnyčią saugo, pradės nuo jos 
atsimetinėti. Juk ne taip seniai šventoji pravoslavija į rusų žemes atėjo. 

Spiridonui nebuvo dėl ko džiūgauti. Teliko melstis, kad Dievas 
greičiau atsileistų, bausdamas mongolus atsiuntęs, vėl juos pasiimtų. 
Tačiau maldos maldomis, o kol kas reikėjo ieškoti būdų kaip išlikti ir 
išsaugoti paskutines klajoklių dar nenusiaubtas žemes. Vladyka niekad 
to balsu neskelbė, tik būdamas vienu du su Aleksandru užsimindavo, 
jog pritaria. Nebūtų buvęs vladyka, jeigu Aleksandro kaip atverstos 
knygos nebūtų skaitęs. 

Troško, oi, kaip troško Aleksandras būti tokiu surinkėju, bet vlady- 
ka vis taikėsi įpiršti mintį, jog reikia veikti gudrumu, — ne jėga. Na, 
porą kartų pasisekė, ir Dievas padėjo — švedus užklupo Nevos pakran- 
tėje iš laivų lipančius, tai ir nušlavė, nespėjusius pasiruošti kautynėms. 
Su Ordinu pasisekė, mat anas galėjo į žygį išruošti vos porą dešimčių 
riterių. Nors Ordiną ant Čiudo ežero ledo vos ne vos įveikė, daugybę 
tūkstančių Novgorodo ir Jaroslavo kitų žemių atsiųstų karių paguldęs. 
Jeigu riterių būtų buvę keturios dešimtys?.. Kas tada? O mongolų jėga 
oho kokia! Juos erzinti — tas pats, kas žiemą į lokio irštvą plikomis 
rankomis lįsti. 

Gudrumu reikia, o Aleksandras, su vladyka sutikdamas, žadėjo 
mongolų neerzinti. Nuo to Novgorodui bus geriau. O jeigu tuos šėto- 
no išperas užrūstins, kniazių bus galima išprašyti lauk, taip parodant 
tiems velniams, kad nieko bendra su juo neturi. Tik po to bus galvos 
skausmo, kur kirą kniazių rasti. Anksčiau galėjai pasirinkti, o dabar... 

O rasi — paskui vėl vark, kol įpratinsi Novgorodo tvarką gerbti. Tie 
kniaziai — visi kaip vienas — iš pradžių gražiai suokia, o paskui vis taiko, 
tarsi jauni gaidžiukai, skiauterę pastatyti. Kam vladykai toks vargas se- 

natvėje, žiū, tuoj Dievas pas save pašauks, o visas vargas su Aleksandru 
jau atsipirko. Tas vaikis pradeda įgauti proto: gudrumu su mongolais 
reikia, gudrumu... O, kad vladyka jaunesnis būtų, tai pats su kniaziu- 
mi į kelią leistųsi, sunkią akimirką patartų, padėtų. Tik, kad amžius 
nebe tas, ir sveikata nebe tokia... 

— Nieko, - guodė kniazius Aleksandras vladyką. — Kažkas turi likti 
ir namus prižiūrėti. Posadniūkui ir tūkstantininkui reikia tavo protin- 
gos galvos. Ką jie darys, jeigu vėl apsireikš kokie nekviesti svečiai? 

Vladyka Spiridonas, visai nesidžiaugdamas, palingavo galva, supras- 
damas, apie ką Aleksandras kalba. Juk beveik nebūna metų, kad koks 
nelauktas svečias prie Novgorodo vartų nepasirodytų. Kad ir po di- 
džiojo kniaziaus Jaroslavo mirties — tik spėjo Aleksandras iš tėvo laido- 
tuvių. sugrįžti, kai, ant kulnų jam lipdamas, atšuoliavo mongolų žygū- 
nas iš paties Karakarumo, kurį, nežinant mongolų kahanui Gujukui, 
atsiuntė didžioji chanienė Turakina. Miestą akimirksniu aplėkė žinia, 
jog žygūnas atgabeno kniaziui Aleksandrui Turakinos įsakymą atvykti į 
Karakarumą, mat ji norinti padovanoti jam tėvo žemę. 

— Nevažiuok, — pasakė išgirdęs mongolės valią vladyka Spiridonas. 

Vladyka, šilto ir šalto matęs, puikiai viską suprato. Jis perprato ir 
gudrius mongolus — nudėjai seną vilką, nudėk ir vilkiūkščius, kol nesu- 
stiprėjo ir nepradėjo dantų šiepti. Juk Aleksandras, iš tolo žiūrint, toks 
ir galėjo atrodyti. Ir, kas žino, gal visos jo šnekos vladykai, kad reikia 
paskutines sveikas rusų žemes saugoti ir aplink jas kitas rinkti, progai 
pasitaikius, gudrumu ar jėga, galėjo pasiekti ir mongolų ausis. Iš ten 
tikrai gyvas negrįši. 

Jam pritarė posadninkas, tūkstantininkas ir kone visa Gerųjų tary- 
ba. Paskutinis žodis priklausė kniaziui Aleksandrui, tačiau ir tas taip 
pat galvojo, nes puikiai suprato, kokią tėvo žemę jam paruošė didžioji 
chanienė: vietą karstui Vladimiro Uspenskio soboro požemiuose, šalia 
Jaroslavo. 

Nevažiavo kniazius, nors suprato, kaip tai pavojinga. Aleksandras 
bevelijo sutikti mirtį su kalaviju rankose o ne priimti ją iš Turakinos 

rankų, išgėręs užnuodyto gėrimo. Iš tos pačios taurės, kuri atėmė gyvy- 
bę didžiajam kniaziui Jaroslavui. Vladyka tam pritarė, tačiau su posa- 
dninku, tūkstantininku ir keliais patikimiausiais Gerųjų tarybos vyrais 
sutarė, kad, esant reikalui, atsiskirs nuo jaunojo kniaziaus ir, gelbėdami 
Novgorodą, atsipirks nuo mongolų auksu. 

Mongolų žygūnas iškeliavo tuščiomis rankomis, o kniazius Alek- 
sandras ėmė laukti, žinių iš tolimų rytų, vis paslapčia tikėdamas, jog 
nesutarimai tarp Karakarumo ir Sarajaus nukreips jį į šoną. Mavyr, 
Dievas pasigailėjo kniaziaus — greitai mirė kahanas Gujukas, o didžiają 
chaniene tapo Ogul-Gamaš. 

Beveik tuo pačiu metu Novgorodas sulaukė dar vienų netikėtų sve- 
čių — dviejų popiežiaus legatų su Inokentijaus IV laišku kniaziui Alek- 
sandrui. 

— Taip. Turėti draugą popiežių būtų buvę labai gerai, — atsiliepė 
kniazius Aleksandras, kai vladyka priminė jam legatus. 

Spiridonas jautė maudžiantį sąnarių skausmą ir vengė krustelti. Jis 
sudribęs kiurksojo krėsle, tik akimis sekdamas kniazių Aleksandrą. O 
jis pašoko, kapodamas žingsnius prisiartino prie židinio ir sustingo 
kone prie pat liepsnos, - kaip sušalo medžioklėje, taip ir nebegalėjo su- 
šilti. Nors, ko gero, labiausiai šiurpo nuo minties apie būsimą kelionę, 
o prisiminimai apie legatų apsilankymą padėjo trumpam ją pamiršti. 

Popiežius — tai jėga, galinti nemažą katalikiškų valstybių stiprybę 
pakreipti, kur tik užsimanys. Tik kad 1243 metais, tuoj po Batijaus 
žygio į Vakarus, į švento Petro sostą atsisėdęs Innokentijus IV, matyt, 
buvo gerokai jų įbaugintas. 

Innokentijus IV ir be mongolų turėjo rūpesčių per akis ir, norėdamas 
jų atsikratyti, 1245 metais Lione surinko soborą, sprendusį, kur link 
pasukti kryžiaus žygius po to, kai arabai atėmė iš frankų Jeruzalę, o Lo- 
tynų imperijai grasino pravoslaviška Nikėjos imperija. Nežinia, ką būtų 
nutarę į Lioną susirinkę aukšti dvasininkai, jei planų nebūtų sudrumstęs 
metropolitas Petras, kurį atsiuntė dar tuo metu apie jo laukiančią pasku- 
tinę kelionę į Sarajų neįtariantis Černigovo kniazius Michailas. 

Černigovietis buvo paliepęs metropolitui išsiaiškinti, ar Vakarų 
valstybės gali padėti jam atsispirti mongolams, kaip kažkada padėjo 
vengrai, su kuriais Michailas turėjo sutartį. Petrui prastai sekėsi. Užtat 
buvo išgirstos jo šnekos apie mongolų ruošimąsi žygiuoti į Siriją ir kai- 
mynines šalis bei sunkius mūšius su katalikais. Popiežius Innokentijus 
IV nusprendė, jog mongolai užsimojo pajungti savo valdžiai ir arabų 
valdomas Azijos šalis, ir katalikišką Europą. 

Švento Petro sostas garsėjo tuo, jog apsukrumu nepasižymintys po- 
piežiai jame neužsisėdėdavo, o Innokentijus vis tik buvo pakankamai 
gudrus ir išsilaikė ilgiau. Jis sumanė pasiūlyti mongolams kartu pulti 
arabus ir jų kaimynus bei susitarti dėl Rytų Europos valdymo. Aišku, 
niekas negalėjo garantuoti, jog toks sumanymas išdegs, tačiau kodėl 
nepabandžius, su Dievo pagalba? Juolab, kad metropolitas Petras mi- 
nėjo, jog-mongolai pasiuntinius priima ir išlydi maloniai. 

Kodėl ne? Popiežiaus pasiuntinys Joanas de Plano Karpini iškelia- 
vo į Karakarumą per Sarajų. Karpini — vos dvidešimt penkerių metų 
vienuolis pranciškonas, garsėjęs išmintimi, išsilavinimu ir iškalba, ta- 
čiau net ir jam su mongolais nepavyko susišnekėti. Užtat pranciškonui 
pasisekė susitikti su kai kuriais rusų kniaziais, tarp jų — ir su Jaroslavu. 
Popiežiaus pasiuntinys susitarė su didžiuoju Vladimiro kniaziumi, kad 
dėl sąjungos prieš mongolus tas pradės derybas su popiežiaus kurija. 

Atrodė, jog Jaroslavui mirus šie susitarimai išnyko, bet Innokenti- 
jus IV nusprendė, kad vyriausias sūnus tęsės tėvo duotą žodį. Tačiau 
popiežiaus noras, kad Aleksandras priimtų katalikybę ir pasiduotų jo 
globai, buvo pernelyg didelis iššūkis kniaziui. Jis puikiai suvokė, kad 
jei sutiks, tai Novgorodą tevaldys dieną, ilgiausiai — dvi, kol novgo- 
rodiečiai privers jį gėdingai trauktis. Ir kas vėliau? Su šeima bastytis 
po svetimų karalių dvarus, laukiant nesulaukiant, kol koks trupinėlis 
nukris nuo jų stalo? 

Na jau ne! Verčiau patirti pažeminimą ir, pagonio klajoklio šėtroje 
sulenkus kelius prieš mongolą, išsaugoti valdžią. Aleksandras, nelauk- 
damas kartu su juo popiežiaus legatų klausiusių Gerųjų tarybos narių 


34 


patarimo, iškart atsakė neigiamai. Jis priminė legatams, kad tik pra- 
voslavai teisingai supranta Senąjį bei Naująjį įstatymą ir kad jokio kito 
mokslo jie nepriims. Tą patį jis parašė laiške popiežiui, o legatus išleido 
namo, gausiai apdovanojęs. 

Išleido, vasarai baigiantis, o žiemai prasidėjus sulaukė kitų svečių. 
Šįkart — Batijaus siųstų, tik šie perdavė ne savo Sarajaus valdovo, o 
didžiosios chanienės Ogul-Gamaš valią. Mongolė, nepripažinusi Batu- 
chano didžiuoju Vladimiro kniaziumi pristatyto kniaziaus Sviatosla- 
vą Vsevolodovičiaus, pareikalavo, kad Aukso Ordos valdovas atsiųstų 
Aleksandrą ir Andriejų Jaroslavičius. 

Novgorodo kniaziui nebuvo kur trauktis. Be to, žygūnai atvežė ap- 
saugos raštus iki Sarajaus. Buvo pernelyg pavojinga erzinti alkaną lokį 
kelis kartus. 

Vladyka Spiridonas, neatitraukdamas akių nuo Aleksandro, gurkš- 
telėjo atšalusios arbatos. Rusų žemėse tai buvo naujas gėrimas, ir dau- 
gelis šventikų dar įtariai žiūrėjo į jį, vis negalėdami apsispręsti, ar tai 
šėtono, ar dievo siųstas gėrimas. Tačiau Spiridonui jis patiko, ir vlady- 
kos silpnybę žinoję pirkliai, tarp kurių buvo ne vienas didelis arbatos 
mėgėjas, neužmiršdavo vladykai atgabenti jo mėgiamo gėrimo. 

— Dievas tave saugos, mano sūnau. Pasikliauk juo, — ištarė vladyka, 
padėjęs puodelį, ir sunkiai, užgniaužęs aimaną, pakilo iš krėslo. — Vėlu 
jau, kniaziau. Tau reikia gerai pailsėti prieš kelionę, - dusdamas iš- 
sunkė. 

Aleksandras neištarė nė žodžio, tik linktelėjo galva pritardamas. 
Tikrai, akys merkėsi iš nuovargio ir jis, už alkūnės prilaikydamas liū- 
liuojantį Spiridono kūną, palydėjo jį iki miegamojo. Atsisveikino be 
žodžių: kniazius prieš šventiką žemai nuleido galvą, tas peržegnojo ir 
dingo už durų, o Aleksandras apsisuko ir lėtai nuėjo į savo kambarį, vis 
taip pat susimastęs. 

Eidamas tebegirdėjo, sienų slopinamą, bet vis nesiliaujantį, lentų 
bildesį po žingsniuojančių sargybinių kojomis. 

Olgą pažadino nerimas, kurio priežasties ji iškart nesuvokė. Iš po 
sunkaus šnarpščiančio Andriejaus kūno ji atsargiai ištraukė ranką ir, 
atsisėdusi lovoje, nuleido kojas žemyn, taikydamasi atsistoti ant kailių. 
Ber atsistojo tik žvilgsniu suradusi, kur vakar nutėškė kailinius, atlėkusi 
iš kiemo. Pakėlė juos, užsimerė ant nuogo kūno ir, stengdamasi nestoti 
ant neuždengtų grindų, pasiekė mažą langelį (nors ir mažas, bet kokius 
pinigus tėvui kainavo — tikras stiklas, ne koks prasčiokiškas žėrutis!) 
Įdėmiai, tarsi sustingusi prie jo, žvelgė į miestą paslėpusią tamsą. Kai 
Olga pasisuko į lovą, kur tebemiegojo Andriejus, antklodė buvo nusly- 
dusi nuo jo kūno, nors mėnulis nušvietė blyškia šviesa, buvo matyti, 
koks jis stiprus. 

Prisiminus, kas jų laukia, bojarinės širdį nudiegė skausmas, tačiau 
tai nebuvo tas pats stiprus nerimas, kuris ją pažadino. Moteris godžiai, 
su vis stiprėjančiu skausmu, žiūrėjo į mylimąjį, kentėdama ir bandyda- 
ma suvokti, iš kur tas nerimas, bet nerasdama logiškos priežasties, susi- 
nervino ir vėl nusisuko į langą. Ji žvilgtelėjo į pradedantį blykšti mėnu- 
lį ir nutirpo, pagaliau susivokusi, kas ją kankina, bet po akimirkos vėl 
apsisuko ir, pakeliui pametusi kailinius, tarsi strėlė šoko prie lovos. 

— Andriejau, Andriejau! - sugriebusi už pečių lyg išprotėjusi purtė 
nuo patalo arplėštą vyrą. 

— Kas, kas? — vos praplėšęs akis jaunasis Ochapka niekaip nesusi- 
gaudė, kas dedasi. 

— Rytas, tuoj rytas! — bandė aiškinti Olga. 

— Dar anksti, suspėsiu, - Andriejus bandė nuvirsti atgal ir nusi- 
tempti bojarinę, tačiau ta nepasidavė. 

— Klausyk, kada, kada iškeliauja to hanziečio vilkstinė?! 

— Kada?.. Palauk... Atrodo, poryt... 

— Poryt?! - suaimanavo Olga, kad nepradėtų šaukti, ranka užsi- 
dengdama burną skaudžiai įsikando į pirštą. 

— Tai kas?.. 

— Kaip tai „kas“, kvailas meškine! Kas per tas dienas pasirūpins tavo 
nevėkšla lankininku?! Ar aš?! — springo moteris. 

— O ką daryti? 

— Gerklę jam užkimšti! Amžiams! 

— O kada? 

— Dabar! Tuojau pat! - nukirto bojarinė, ir Andriejus, pasidavęs jos 
ryžtui ir vis dar grumdamasis su miegu, bandė lipti iš lovos, tačiau 
Olga neleido: 

— Palauk. Dar tikrai spėsi. Dar pabūk mano, - ji apsivijo rankomis 
Andriejaus kaklą, tačiau, nors ir kaip godžiai stengėsi tuo džiaugtis, 
neįstengė užsimiršti. Andriejus neraginamas atsikėlė. 

Olga rymojo lovoje, stipriai suspaudusi lūpas, stebėdama, kaip jis 
rengiasi, tačiau kai tas, jau užsimetęs kailinius, gūžtelėjo pečiais, nesu- 
sivokdamas, ką pasakyti atsisveikinant, skriste iš lovos išskrido ir prili- 
po prie Andriejaus. 

— Neleisiu, — kuždėjo, įkniaubusi veidą į jo kailinius. 

— Juk pati sakei, kad reikia... — milžiniško sudėjimo novgorodietis 
tarsi vaikas šniurksėjo nosimi, nesumodamas, ko griebtis. Norėjo ap- 
kabinti mylimąją, bet taip ir neišdrįso, suprasdamas, jog vargu ar beras 
jėgų atsiplėšti. Stovėjo, kryžiumi rankas ištiesęs, ir Olga pati nuo jo 
atsitraukė, atvėrė duris ir išstūmė Andriejų per slenkstį. 

— Grįžk pas mane. Būtinai grįžk. Negalėsiu be tavęs, sugrįžk grei- 
čiau, — neatsikvėpdama bėrė, o Andriejus iš lėto traukėsi į priemenės 
tamsą, niekaip nenurydamas galugerklyje užstrigusio kamščio. 

— B-būtinai, — šiaip ne taip išdaužė ir prapuolė Olgai iš akių. Ši, 
prigludusi prie staktos, klausėsi tolstančių Andriejaus žingsnių, kol tie 
nuslopo, o tada, vilkdama koją už kojos, grįžo prie lovos ir tarsi pakirs- 
ta ant jos krito, jau nebetramdydama raudos. 

Pro langą tebesrūvanti mėnesiena tarsi pasidabravo kančios sura- 
kintą jos kūną. 

*** 


Kniaziaus Aleksandro dvare gaidžiai be gailesčio plėšė gerkles, ta- 
čiau jų balsai įsiliejo į pasiruošimo šurmulį. Po prietemos apgultą kie- 
mą zujo cholopai ir dvaro mergos. Vieni vedė iš arklidžių ir kinkė į 
roges žirgus, kiti tikrino, ar ko nepamiršo į roges įdėti, treti sutikinėjo 
į kiemą sukančias kniaziaus palydovų roges ir rodė, kur jas pastatyti, o 
kai rogių sausakimšai prigrūdo, tada jas rikiavo kieme už tvoros. 

Visose pakampėse girdėjosi ne ką menkesnis triukšmas, nei Novgo- 
rodo turguje. Kai prašvito, kniazius Aleksandras išėjo į priebutį jau ap- 
sirengęs kelionei. Paskui jį sekė vladyka Spiridonas, posadninkas Tver- 
dislavas, Gerųjų tarybos didžiūnai ir, sustoję aplink kniazių, dairėsi. 

Buvo į ką pažiūrėti. Kad ir į arklius, ne vietinius, o šiai kelionei iš 
mongolų pirktus. Jie buvo nedidukai, bet garsėjo stiprumu ir sugebėjo 
kanopomis iš po sniego išsikasti maisto. Mat daug laiko teks keliauti 
stepėmis, o klajokliai pašaro atsargų savo arkliams neruošia, tai nebus 
kur jo gauti. 

Po kiemo tirštumą besistumdančių iškeliaujančiųjų veiduose, labiau 
nei bet kada, matėsi nerimas. Žmonių buvo daug. Aleksandrą lydėjo 
vaivados, dalis bojarinų iš Gerųjų tarybos, tijūnai, turėję kelionės metu 
rūpintis ūkio reikalais, talmačiai — vertėjai iš mongolų, arabų, lotynų 
ir graikų kalbų. 

Be jų dar keliavo pirkliai, turėję atstatyti mongolų žygių sujauktus 
kelius į rytus, kur buvo galima gauti brangių prieskonių, kiniško šilko 
bei porceliano, ir dar daugybę kitų prekių, dėl kurių vertėjo leistis į 
tokį tolimą, pavojų kupiną kelią. 

Su vilkstine turėjo keliauti ir paties vladykos atrinkti šventikai, mat 
jų galėjo prireikti, jei kelionė užsitęs ir teks švęsti Velykas, Kalėdas ir 
kitas šventes. Taip pat kad kniazius Aleksandras bei jo palydovai turėtų 
su kuo pasikalbėti apie sielos išgelbėjimą ir kad būtų kas atleidžia nuo- 
dėmes. Juk jų bus, ir ne viena, ir didelių, nes kuo didesnę valdžią žmo- 
gus turi, tuo didesnės jo nuodėmės, o dar svetimame kieme su svetima 
tvarka. Juk teks ir stabams lankstytis, ir tarp ugnių eiti. Tada šventikas 

bus tarsi tvarstis ant žaizdos: išklausys išpažintį, sukalbės maldas, pakels 
parpuolusį kniazių, uždės jo dešinę ranką ant savo kaklo ir pasakys savo 
įprasta intonacija: „Ant mano kaltės tavo nuodėmės, ir lai nebaudžia 
Kristus tavęs už tai, jei pakvies tave į savo baisųjį teismą“. Ir nuodėmės 
kaip nebūta. Be dvasininko, kuris užstos prieš Dievą, kniaziui dar gali 
padėti giminaičiai ir bojarinai. Sakysim, skirs popas sunkią, ilgą atgai- 
lą, bet kniazius nepasididžiuos — pasidalins ja su savo palydovais ir, kai 
visi kartu draugiškai pasninkaus ir mels Dievą atleidimo, ji iškart taps 
trumpesnė ir lengvesnė. 

Kiemą užtvindžiusioje minioje Anapas ben Erachas, Einius ir Andrie- 
jus Ochapka su juos atlydėjusiu senuoju Ochapka dingo be pėdsako. Per 
triukšmą nebuvo įmanoma susišnekėti, ir tuo labiausiai džiaugėsi An- 
driejus. Jis pasirodė namuose, kai kieme jau nekantriai trypė į pakrautas 
roges pakinkyti žirgai, ir Stepanas Ochapka nebeturėjo laiko klausinėti, 
kur sūnus buvo pernakt prapuolęs. Tiesa, senasis pirklys ir taip puikiai 
žinojo atsakymą. Nors jam labai rūpėjo iškoneveikti sūnų, bet vis nepa- 
sitaikė progos — svetimšaliai pirkliai nuolat buvo šalia, o ir galvojant apie 
kelionę senojo pirklio pyktis blėso — o jeigu paskutinį kartą matosi... 

Jei tik galėtų su vaiku vietomis pasikeisti, Stepanas bet ką būtų ati- 
davęs, bet amžius ir prastėjanti sveikata nebeleido. Be to, Andriejus nei 
už ką su tuo nesutiks. Ir dar — senis tikėjosi, kad ilgas išsiskyrimas su 
Olga sūnui bus geriausia išeitis. 

Senasis pirklys skubėjo berti vaikui paskutinius nurodymus ir, ap- 
žiūrinėdamas pakrautas roges, vis suko galvą, ar ko nepamiršo, sykiu 
guosdamasis, kad, jei ką dar atsimins, nusiųs su Ivanu. Ne jis vienas 
dėl to rūpinosi. Visi, su kniaziumi išsiruošę, tūpčiojo aplink savo roges. 
Juk tiek reikėjo įsidėti: žieminių ir vasarinių rūbų, muilo, Aakonus su 
kvepalais, indus, statinaites su medumi ir vynu, sūdyto maisto, uogie- 
nių, kumpių, veršienos, sviesto, šaldytos žuvies, duonos kepalus, me- 
duolių ir svogūnų, česnakų bei krapų — kad apsisaugotų nuo skorbuto. 
O svarbiausia - kuo daugiau pinigų, brangenybių ir kailių išdalyti cha- 


nams, jų ŽMonoms ir artimiesiems. 

— Dėmesio! Dėmesio! Dėmesio! — tarsi banga, per kiemą nusirito 
balsai, ir kniazius Aleksandras, stovėdamas ant priebučio laiptų, aukš- 
tyn iškėlė ranką. Visi nuščiuvo, pasukę galvas į jo pusę, tarsi rikiuotėje. 

— Laikas į kelionę! — ištarė Novgorodo kniazius ir kiemas vėl virto 
sujudintu skruzdėlynu. Jame nebeužteko vietos, ir važnyčiotojai sten- 
gėsi išsukti roges į kelią, tačiau jiems sunkiai sekėsi — tempiami žirgai 
prunkštė, neprasilenkdami vežikai keikėsi, tačiau, saulei kopiant vis 
aukščiau, kiemas pamažu ištuštėjo. 

Aidžiai suskambo dvaro cerkvės varpas, o po kelių akimirkų jo ai- 
maną pagavo Novgorodo cerkvių varpai, skubėdami pranešti miestie- 
čiams, jog jų kniazius iškeliauja. Jau anksčiau žinia apie Aleksandro 
iškeliavimą daugelį novgorodiečių buvo atviliojusi į Gorodiščią, bet 
gaudžiant varpams, būriai vėl plūstelėjo pro miesto vartus. Kol išvyks- 
tančiųjų vilkstinė išsirikiavo kelionei, žmonės spėjo pasiekti kniaziaus 
dvarą. 

Aleksandras tebestovėjo priebutyje, visai nejausdamas vis stipriau 
spaudžiančio šaltuko. 

— Laikas, — pagaliau ištarė, atsisukęs į savo artimuosius, ir spūstyje 
pasigirdo moterų verksmas, tačiau Aleksandras į tą pusę net nepažvel- 
gė. 

Jo žmona, apglėbusi abu sūnus, stovėjo priešais: vienas iš jų buvo 
tik pradėjęs vaikščioti, kitas — jau gerokai pasistiebęs. Vyresnysis supra- 
to, kas vyksta, ir vis kramtė lūpas, tramdydamas ašaras, o mažylis tik 
smalsiai dairėsi. Žmonos Briančeslavos akyse ašarų nesimatė — gal tik 
vos pastebimas rūpesčio šešėlis. 

Aleksandras skubiai pabučiavo žmoną ir pasilenkė prie vaikų. Jei 
dėl ko ir jaudinosi, palikdamas Novgorodą, tai tik dėl jų, nes labiausiai 
mylimo žmogaus — motinos — buvo neseniai netekęs, mirė greitai po 
tėvo nunuodijimo. Aleksandras palaidojo ją Jurjevo vienuolyne šalia 
jos vyriausiojo sūnaus Fiodoro. O žmona? Ką žmona. Briančiaslavą 
vedė, ieškodamas jos tėvo, Polocko kniaziaus, pagalbos, bet niekada 
nejuto jai ypatingos meilės. 

Motinos netekties skausmas dar buvo gyvas. Aleksandras jautėsi ne- 
tekęs ne tik motinos, bet ir draugės bei patarėjos. To niekas nežinojo, 
tačiau motina patardavo sūnui, kai tas turėjo rūpesčių su popiežiumi ir 
mongolais. Dabar Aleksandrui buvo likę tik sūnūs — vienintelė viltis ir 
pagrindinė priežastis, dėl kurios, kaip sau kartojo, leidosi į tokią pavo- 
jingą kelionę. Juk kažkas turėjo perimti turtą, dėl kurio ir Aleksandras, 
ir jo tėvas bei visi protėviai taip vargo. 

Aleksandras pirštu perbraukė mažyliui per švelnų skruostą, pakėlė, 
pasūpavo ant rankų ir pabučiavęs nuleido į motinos glėbį. Vyresnėliui, 
kaip dideliam vyrui, ištiesė delną, paspaudė jo dar mažą rankytę, bet 
net nešyptelėjo, ir liūdesio šešėlio veide neparodė. 

— Tu jau didelis, kniaziau. Pasirūpink mama ir broliu. 

— Gerai, — taip pat rimtai atsiliepė berniukas. 

Kniazius Aleksandras nieko nebesakė, nusileido laiptais į kiemą, 
kur laikydamas žirgą už pavadžių laukė gridnas ir, įskridęs į balną, ne- 
atsisukdamas paragino žirgą. Jam jojant palei vilkstinę, vienas po kito 
lenkėsi novgorodiečiai, tačiau be šūksnių ir šypsenų, niūrūs tarsi lai- 
dotuvėse. 

— Greičiau, — nepatenkintas suniurzgė rogėse po kailiais susirangęs 
ben Erachas. 

— Baik, duok kniaziui pasipuikuoti, — atsiliepė šalia susigūžęs Eli- 
nius, akimis sekdamas prošal šuoliuojantį Aleksandrą. Išdidžiai balne 
atsilošęs, jis žvelgė tik į priekį, nuduodamas, kad nieko aplink nepa- 
stebi, bet pasiekęs vilkstinės pradžią sulaikė žirgą ir atsisuko į bokštą 
palei dvaro vartus. Aikštelėje matėsi keliolika siluetų, iš kurių išsiskyrė 
priekyje stovėjęs aukštas ir stambus vladyka Spiridonas. 

Visi — ir keliaujantys, ir palydintys - nuščiuvo. Kniazius Aleksan- 
dras stipriu timptelėjimu privertė žirgą ramiai stovėti ir nulenkė vien- 
plaukę galvą, o vladyka Spiridonas pakėlė ranką laimindamas, plačiais 
mostais peržegnojo kelyje tarsi virvė išsirangiusią vilkstinę. Kai tik jis 
nuleido ranką, Aleksandras užsimaukšlino aukštą sabalų kailio kepurę 
ir mostelėjimu pakvietė judėti, o pats pirmas, apsuptas gridnų, nušuo- 

liavo keliu. Jiems iš paskos pasileido vienas karių būrys, lydėjęs vilksti- 
nę, o kiti liko palei roges. 

— Pagaliau, - dabar jau Einius pirmas pasidžiaugė, išgirdęs kaip 
sugirgždėjo sniegas po rogių pašliūžomis. Kad ir tikėjosi, bet rogės 
staigiai truktelėjo, vienam iš ben Eracho žmonių šmaukštelėjus vade- 
lėmis. Abu pirkliai kvatodami atvirto atgal, bet nei vienas iš pakelėje 
stovėjusių novgorodiečių nešyptelėjo. Rimti liko ir iš bokšto į vilkstinę 
tebežiūrintys vyrai. 

Sumaištyje niekas neatkreipė dėmesio į iš Novgorodo į Gorodiš- 
čią atšuoliavusį raitelį. Tas, prasibrovęs pro miestiečių spūstį kniaziaus 
kieme, nušoko nuo arklio ir, paklausęs cholopų, kur rasti posadninką, 
bėgte pasileido į bokštą. Raitelis buvo nejaunas, nemenkas pilvas jį 
tarsi traukė atgal, tad priduso, sukaito, kol pasiekė viršų. Akimis susira- 
dęs posadninką Tverdislavą, atvykėlis prasibrovė prie jo, stengdamasis 
neatkreipti kitų didžiūnų dėmesio, ir pasistiebė prie šio ausies. 

— Tai kas čia tokio? — nustebęs sududeno posadninkas, raiteliui dar 
nebaigus ir patraukdamas kitų didžiūnų dėmesį. 

— Kas nutiko? — atokiausiai stovėjęs vladyka ištiesė kaklą, stengda- 
masis pamatyti, kokia čia sumaištis. Aplinkiniai prasiskyrė, padaryda- 
mi koridorių nuo Spiridono iki posadninko ir šalia jo pagarbiai sulin- 
kusio raitelio. " 

— A, Porfrijus - maloniai šyptelėjo šventikas, pažinęs vienos iš Na- 
revo galo gatvių šimtininką. — Kokiais vėjais? Norėjai kniazių palydė- 
ti? 

Šimtininkas papurtė galvą ir klausiamai žvilgtelėjo į posadninką. 
Tverdislavas linktelėjo: 

— Kalbėk. 

— Šiandien vieno kiemo patvoryje žmonės rado Vaskos lavoną. 

— Kokio dar Vaskos? —- nieko nesuprasdamas vladyka Spiridonas su- 
raukė ir taip raukšlių išvagotą kaktą. 

— Vaskos. Plytininko. Jis kažkada buvo plytdegys, bet jau senokai 


prasigėrė. 

— Tai kas čia tokio? Argi pirmas prasigėrėlis per naktį sušalęs gauna 
galą? 

— Vaska nesušalo. Jį papjovė, — paaiškino šimtininkas, tačiau vlady- 
ka, tai išgirdęs, vėl pakraipė galvą — argi naujiena, kad kas papjaunamas 
girtuoklių muštynėse. Spiridonas norėjo dar kažką pasakyti, bet jį ap- 
lenkė posadninkas: 

— Sakai, Vaska? Plytdegys? — ištarė, žvelgdamas į Porfirijų ir steng- 
damasis kažką atsiminti. 

— Teisingai, posadninke — Vaska Plytininkas. Vienas iš geriausių 
Novgorodo lankininkų. Gerais laikais skrendančią musę strėle numuš- 
davo, — pabėrė šimtininkas, matydamas, kad Tverdislavas jau suprato, 
apie ką jis. 

Ir Spiridonas pradėjo susivokti: 

— Sakai, geras lankininkas? 

— Puikus, - vėl linktelėjo šimtininkas. — Jo sugėrovai sakė, kad Vas- 
ka buvo kelioms dienoms kažkur prapuolęs, o kai vakar pasirodė smu- 
klėje, žarstė pinigus į kairę ir dešinę ir sakė, kad greitai dar daugiau 
turės, tik neužsiminė, iš kur. 

— Mar kaip... — susimąstęs nutęsė vladyka, nužvelgdamas nuščiu- 
vusius didžiūnus ir pasisukdamas į posadninką. - Pasirūpink tuo, 
Tverdislavičiau, pasiaiškink, tik be didelio triukšmo. Visus tai liečia! — 
Spiridonas grėsmingai žvilgtelėjo į aikštelėje susirinkusius vyrus, o tie 
suskubo linksėti: „aišku“, ,„suprantama“, ,„būtinai“, ,,kaip žuvys tylė- 
sime“. 

Sulaukęs, kol atsiliepė paskutinis, vladyka patenkintas nusisuko į ke- 
lią, kur dar raitėsi vilkstinės uodega, nors jos priekis, su kniaziumi Alek- 


sandru priešakyje, jau buvo seniai prapuolęs už tolimos miško sienos. 

11] skyrius 
SARAJUS. 


Nesimatė nei stepės galo, nei krašto. Iš pirmo žvilgsnio ji buvo panaši 
į jūrą, kūrios paviršių vieną akimirką milžiniška ranka pašiaušė bal- 
tom bangom, o kitą — surakino šaltis. Žemė slėpėsi giliai po sniegu, 
tik vietomis kyšojo aukšti sausos žolės stagarai, o sniego paviršiumi 
vėjas lenkė menkų krūmokšnių viršūnes. Atrodė, šioje baltoje dyku- 
moje negali gyventi joks gyvas padaras. Dviejų kniazių — Aleksandro 
ir Andriejaus — vedamos vilkstinės žmonėms vaidenosi, jog be jų per 
daugybę varstų nėra nei vieno gyvo sutvėrimo. 

Vaidenosi, kol vilkstinės priekyje su keliais gridnais jojęs Michailas 
stabtelėjo ir, atsisukęs į gerokai atsilikusius kniazius, riktelėjo, kažką 
rodydamas horizonto platybėje. Kaukiantis vėjas trukdė išgirsti gridnų 
vyresniojo žodžius, tad broliai Jaroslavičiai kaip vienas pasisuko į tą 
pusę, kur rodė Michailas. Jiems tik po kurio laiko, prisidengus ran- 
komis akis nuo vėjo nešamų ledinių snaigių kapojimo, pavyko užtikti 
juodą taškelį beribiame stepės horizonte, kuris judėjo tiesiai į sustojusią 
vilkstinę. 

Tas kažkas greitai artėjo, didėjo, virsdamas galvotrūkčiais šuoliuo- 
jančiu raiteliu. Be jo daugiau nieko nesimatė, ir gridnai bei kariai ne- 
skubėjo griebtis ginklų, tik buvę arčiau kniaziaus pavarė žirgus, užsto- 
dami jį ir rankas dėdami ant kalavijų rankenų. 

Kai raitelis prilėkė, keliautojai nustebo, pamatę, jog tai aštuonme- 
tis, daugiausiai dešimtmetis ant nepabalnoto žirgo įsitaisęs ir tvirtai į 
jo gaurus įsikirtęs berniūkštis. Žirgas neramiai trypė, o jaunasis raitelis 
akiplėšiškai apžiūrinėjo keliautojus. Galop jis įsistebeilijo į Aleksandrą, 
o iš puošnių šarvų bei ginklų pažinęs, kad tas čia vyriausias, kažką rik- 
telėjo. 

Už brolių jojęs tolmačius norėjo išversti, tačiau mongoliškai mo- 
kėjęs Novgorodo kniazius ženklu parodė, jog nereikia, ir pats persakė 
jaunesniajam broliui mažojo klajoklio žodžius: 

— Klausia, kas mes tokie, kad išdrįsome pasirodyti jo valdovo Bati- 
jaus žemėse. 

Bet kniazius gudravo ir išvertė ne viską, ką berniūkštis šūkaliojo, 
žiūrėdamas, kad Andriejus neatsisuktų į tolmačių. Mat brolis iš jo vei- 
do būtų lengvai atspėjęs, kad yra apgaudinėjamas, ir Aleksandras, ži- 
nodamas jaunojo Jaroslavičiaus karštą būdą, lengvai galėjo įsivaizduo- 
ti, kas tada būtų nutikę. Tetrūko, kad palei pat Sarajų rusų kniazius 
sukapotų mongoliuką! Tetrūko, bet ir pats būtų mielai mongoliukui 
galvą nuo pečių nuritinęs. Prieš ką šokinėjo, pragaro išpera, prakeiktas 
nekrikštas! 

Berniūkštis be atvangos šūkaliojo, nors tolmačius jam ir paaiškino, 
su kuo susidūrė. Kniazius Aleksandras, tvardydamasis, kad pats bent 
rimbu jo neperšniotų, nusprendė greičiau atsikratyti mongoliuko — 
sužvejojo kišenėje auksinę monetą, švystelėjo ją aukštyn ir, pagavęs, 
paliepė tolmačiui: 

— Pasakyk jam, kad gaus monetą, jei parodys tiesiausią kelią į Sa- 
rajų. 

Kai vertėjas persakė berniukui kniaziaus žodžius, tas išdidžiai sviedė 
keletą žodžių, pagavo Aleksandro mestą monetą ir, apsukęs nerimstantį 
žirgą, pasileido, iš kur buvo atjojęs. 

— Ką jis sakė? — nesulaukęs, kol jam bus paaiškinta, kniazius An- 
driejus pasisuko į vertėją ir tas pakluso, nespėjęs prieš tai žvilgtelti į 


Aleksandrą: 

— Sakė, kad sektumėme jo pėdsakais ir rasime. 

— Jo pėdsakais?! Įžūlus šunytis! - Andriejaus skruostus kaip mat iš- 
mušė raudonis. —- Lanką man! Tuoj aš tą varliūkštį pamokysiu manda- 
gumo! — mostelėjęs ranka jis atsisuko į gridnus, tačiau kol kas suspėjo 
krustelti, Novgorodo kniaziaus balsas nustelbė vėjo kauksmą: 

— Baik! Keliaujam! - ranka parodė į tą pusę, kur prapuolė vaikas. 

Luktelėjęs, ko! gridnai ir kariai pakluso, Aleksandras prisiartino prie 
brolio, kad kiti negirdėtų jo žodžių: 

— Aš tau ne kartą sakiau: tvardykis! Įsikalk vieną kartą į karštą ma- 
kaulę: tik pirštu ką nors Sarajuje paliesi, kad ir paskutinį valkarą, — nie- 
kas už mūsų galvas nei surūdijusio skatiko neduos! 

Kniaziaus Andriejaus veidas tebekunkuliavo įtūžiu, tačiau veikiau 
liūdnas nei piktas vyresniojo brolio žvilgsnis atvėsino jį. Nei žodžio 
neištaręs, jaunesnysis Jaroslavičius pavarė žirgą priekin nuskubėjusių 
raitelių pėdsakais, o Aleksandras, vis dar liūdnai žvelgdamas į jį, nusekė 
iš paskos: daug, oi, daug tenka vargti prižiūrint karštagalvį brolelį! Turi 
kankintis, kol pats susitvardai, o čia dar ir dėl jo drebėk! 

— Na, atrodo, vėl pajudėjome, - Anapas ben Erachas rogėms krus- 
telėjus kilstelėjo iš po kailių galvą. 

— Aha, - patvirtino aplink besidairantis Einius. Jų rogės buvo vilks- 
tinės viduryje, tad jam parūpo, kodėl dar saulei nenusileidus visi stab- 
telėjo vidury stepės. - Įdomu, kodėl buvome sustoję? 

— Koks skirtumas, — gūžtelėjo pečiais karaimas, vėl įsitaisydamas po 
kailiais. — Svarbiausia, kad judame. 

— Judėt tai judame, — atsiliepė kalendamas dantimis Žybartaitis. — 
Bet kur, galų gale, tas tavo Sarajus?! 

— Jau čia pat, visai čia pat, — linksmai atsiliepė ben Erachas. — Ir 
visas katilas karščiausios arbatos! 

— Neprošal būtų du, - žemaitis irgi prisidėjo prie karaimo svajonių, 
ir viltingai žvilgtelėjo į tą pusę, kur judėjo vilkstinė. Matėsi tik mirtinai 
pakyrėjusios saulės pražildytos, balzganos dykumos. 

Einius patogiau įsiraisė po kailiais. Atgal nesižvalgė. Žinojo - ten ras 


tą patį, ką matė diena iš dienos: sniegą, nesuskaičiuojamą arklių daugy- 

bę ir roges. Nuo to laiko, kai iškeliavo iš Novgorodo, praėjo beveik trys 
mėnesiai, vilkstinė išaugo dvigubai, mat jie Vladimire sutiko kniazių 
Andriejų ir jo palydą, kuri buvo nedaug mažesnė už Aleksandro. 

Pirkliai buvo nepatenkinti, kad vilkstinė Vladimire sugaišo kelias 
dienas, mat Jaroslavičiams reikėjo aplankyti dėdę, didįjį Vladimiro 
kniazių Sviatoslavą Vsevolodovičių, nors iš tikrųjų jiems rūpėjo pa- 
sitarti su gerai mongolus pažįstančiu broliu Konstantinu. Juk šis, ko 
gero, buvo pirmasis rusų kniazius, kuris dar tėvo Jaroslavo siųstas iške- 
liavo pro Sarajų į Karakarumą, gabendamas gausias didžiojo Vladimiro 
kniaziaus dovanas mongolų kahanui. . 

Kol broliai leido laiką šnekučiuodamiesi, daugelis jų palydovų taip 
pat turėjo kuo užsiimti — Vladimire užteko smuklių, kur galėjo nors 
trumpam pamiršti dar laukiančią kelionę. 

Užtat pirkliams žiaunos nuo žiovulio plyšo. Jei nebūtų laiko leidę 
lankydami Ivano Ochapkos pažįstamus pirklius, tikrai būtų žandikau- 
lius išsinarinę, tik jokių reikalų netvarkė. Vien iš mandagumo vaikš- 
čiojo, vedžiojami Ochapkos sūnų, ir mikliai išsiaiškino, kad tie nelabai 
ką turi pasiūlyti. Nuobodulį gindavo tik pastangos neįsipainioti į Vla- 
dimiro pirklių pinkles: po mongolų antpuolių likę pliki kaip cilvikai 
tad lengviau atsikvėpė, kai vėl pajudėjo kelionėn, dabar pavymui jau 
Vladimiro cerkvių varpų gausmą girdėdami. 

Ir kelionėje buvo ne ką įdomiau. Diena iš dienos sniegas, miškai, 
laukai, kaimai, koks apgriuvęs pakelės miestas, o persikėlus per Volgą — 
tarsi stalas lygi stepė. Viena paguoda, kad su kiekviena diena kelionės 
pabaiga buvo vis arčiau. 

Einius kone kiaurai šonus nugulėjo ir bandė laiką trumpinti aplink 
dairydamasis. Jo pirkliška akis greitai užtiko dėmesio vertų dalykų. 
Kad ir kelius už Vladimiro. Pro jo žvilgsnį neprasprūdo, kad jie visai 
kitokie, negu tie, kuriais keliavo iš Novgorodo. Šie buvo daug platesni 


ir lengvai vienoje gretoje vienas šalia kito galėjo tilpti dešimt raitelių. 

— Mongolų darbas, — paklaustas paaiškino ben Erachas. — Tyčia pra- 
platino per savo nuolatinius žygius. Dabar, jeigu jiems reiktų pasiekti 
Vladimirą, galėtų tai padaryti be didelių kliūčių. 

Mongolų karo žygių pėdsakai buvo aiškiai matyti į pietus nuo vis 
dar griuvėsiuose pusiau gulinčios Riazanės. Dienų dienas keliaudami 
jie nematė gyvo žmogaus, tik daugybę žvėrių, tarp kurių pasitaikydavo 
ir sulaukėjusių naminių gyvulių. Buvo keista žiūrėti, kaip karvių banda 
tarsi stirnos baugščiai liuoksi išsigandusi žmonių. Kartais pasitaikyda- 
vo tik sniego pridengti sudegusių kaimų likučiai. 

Pasiekę buvusias poloviečių stepes, keliauninkai kai kur regėjo ir 
už sniegą baltesnių kaulų krūvas. Vietomis, palei kelią, vilkstinę pasi- 
tikdavo akmeninės statulos, ant kurių galvų styrojo kažkas panašaus į 
kepures ar šalmus. Tie — kažkas — sėdėjo arba stovėjo pakumpę, tarsi 
nutįsę, po storais pilvais sunertomis rankomis. 

— Čia kažkokie poloviečių protėvių dievai, - paaiškino ben Erachas 
Einiui ir broliams Ochapkoms, akis išplėtusiems iš nuostabos. — Jie 
tokie seni, kad net poloviečiai nebeprisimena, kokio senumo. 

Stepėje vilkstinę nuolat užklupdavo raiti klajokliai ir palydėdavo ją 
pas užkardų vyresniuosius. Paprastai į kaimelius, kur mongolai apgy- 
vendindavo rusus ir bulgarus. Jų vyresnieji, sužinoję, kokia vilkstinė ir 
kur keliauja, pasiųsdavo pas Batijų žygūną bei paskirdavo dešimtininką 
su dešimčia karių kniaziams palydėti. Tai reiškė, kad nuo šiol vilkstine 
rūpinsis mongolų pašto — jamos — tarnyba. 

Karaimas ilgai vargo, aiškindamas Ochapkoms ir Einiui, kad tokia 
pašto tarnyba veikia visose mongolų valdomose žemėse ir kad, jei jau 
patenki į vieną tokį jamos kiemą, tai gali ramiai iki pat kito klajoklių 
imperijos krašto po jos sparneliu keliauti. Reikėjo tik jamos stotyse 
tris — keturis kartus per dieną pakeisti arklius. 

Atsiminęs ben Eracho aiškinimą, Einius paskaičiavo, kad, jei taip 
būtų Žemaicijoje ir Lietuvoje, tai nuo Vilniaus iki Ventės per kokias 
tris dienas nusigautų. Užsisvajojo — būtų geras dalykas, ir krūptelėjo, 
išgirdęs paskui roges jojusio Andriejaus Ochapkos skardų balsą: 

— Sarajus! 

Žybartaitis susivokė, bene bus užsnūdęs, rogių užsuptas. Akys vis 
dar lipte lipo ir jis sunkiai atrinko, į kurią pusę rodė Andriejus. Dar 
gludusius, vos matomus kauburius. Virš kai kurių galėjai įžvelgti vėjo 
siūbuojamus dūmų siūlus. 

— Ne! - Einius vėl krūptelėjo, išgirdęs prie ausies ben Eracho šūks- 
nį. - Čia dar ne Sarajus. Čia visokių svetimšalių ir mongolams paval- 
džių žmonių kaimeliai, o tik už jų bus Sarajus. 

Netrukus paaiškėjo, kad karaimas vėl buvo teisus. Kai pasiekė kai- 
melį, išgirdo, kad jo gatveles užplūdę žmonės kalba bulgariškai. Galėjai 
sutikti pirklių, amatininkų, dvasiškių ir vergų. Visi jie kažkur grūdosi, 
savų, jiems vieniems težinomų reikalų genami, ir beveik nekreipė dė- 
mesio į praslenkančią vilkstinę, kurią paskutinėje jamos stotyje gautas 
dešimtininkas vedė į Sarajaus dalį, kurioje įsikurdavo į Aukso Ordos 
sostinę atvykę rusai. 

Nuo bulgarų kaimo iki Sarajaus dar buvo nemenka stepės atkarpa, 
tačiau žirgai, nujausdami kelionės pabaigą, bėgo sparčiai ir greitai jį 
įveikė, užtat keliauninkų nuotaika vis labiau slopo. Regis, daug buvo 
apie Batu-chano sostinę girdėję, tačiau tikrovė pasirodė dar labiau glu- 
minanti. Savo dydžiu Sarajus ne tik Vladimirui, bet ir Novgorodui 
nenusileido. Neįpratusiai keliauninkų akiai rodėsi, kad aplink miestą 
nebuvo jokių įtvirtinimų. 

— O kam jie mongolams? — gūžtelėjo pečiais Anapas, Žybartaičio 
paklaustas. Tas sutrikęs šyptelėjo, suvokęs, kaip kvailai nuskambėjo 
klausimas: tikrai, kas galėjo drįsti užpulti klajoklių sostinę? Gal tik be- 
pročiai. 

Buvo į ką akis sproginti ir per Sarajų keliaujant. Ypač stebino pas- 
tatai. Tai buvo įvairaus dydžio apvalios kibitkos su apvalia skyle viršu- 
je, pro kurią patekdavo šviesa ir rūkdavo dūmai, nes jų viduje nuolat 
neužgesdavo laužas. Beveik visų kibirkų sienos ir stogai buvo padengti 
veltiniu. Iš jo buvo padarytos ir durys. Kibitkų dydį nulėmė savinin- 

ko turtingumas — mažesnes lengvai galėjai išardyti ir pergabenti ant 
kupranugarių, o kitos, didesnės, buvo pastatytos ant ratų ir pasuktos 
durimis į pietus. Tik pamatęs savo akimis Einius patikėjo ben Eracho 
pasakojimu apie Sarajų — keliaujantį miestą. Jo klajonės priklauso nuo 
pašaro: nuo sausio iki rugpjūčio miestas juda į šiaurę, o rugpjūtį pasu- 
ka atgal. 

Rusus labai stebino Sarajaus gyventojai, ypač tai, kad negalėjai at-- 
skirti merginų nuo vaikinų: ir vieni, ir kiti rengėsi vieno sukirpimo 
čapanais, kurie priekyje nuo viršaus iki apačios buvo perpjauti ir per- 
rišti ant krūtinės. Atvykėliai tik vartė akis, ir be paliovos žegnojosi, 
atmindami, ko juos tėvai nuo mažumės mokė: ,,Vyrams nedera dėvėti 
moteriškų rūbų, o moterims - vyriškų“. 

Taip pat juos glumino ir ištekėjusių moterų išvaizda. Jos ant galvos 
nešiojo kažkokį apvalų daiktą, padarytą iš kažkokių stiebų arba iš žie- 
vės, kuris buvo delno dydžio, o to daikto viršuje buvo keturkampis, 
papuoštas ilgu auksiniu, sidabriniu ar mediniu stiebu arba plunksna. 
Visas šis nesuvokiamas tvarinys buvo pririštas prie kepurėlės, ši leidosi 
ant pečių, o dar, be viso to, ir tvarinys, ir kepurėlė buvo kažkaip nu- 
balinti. 

Einius vis nužiūrinėjo praeivių veidus, nes tie labai skyrėsi nuo jam 
matytų. Jų siauros akys buvo per giliai, tarsi įdubusios, ir per toli vie- 
na nuo kitos, nosys — trumputės ir plokščios, o skruostikauliai — daug 
platesni nei anksčiau matytų žmonių. Šie žemaūgiai, laibi žmonės Žy- 
bartaičiui priminė nuolat zujančias skruzdes. Tačiau labiausiai žemaitį 
stebino vyrų plaukai. Jie buvo išskusti viršugalvyje per du pirštus virš 
ausų ir per tris — virš kaktos buvo palikta tik iki antakių krintanti plau- 
kų sruoga, o ant abiejų pakaušio pusių likę ilgi plaukai buvo supinti į 
kasas. Visos tos vyrų grožio subtilybės Einiui buvo ypač keistos. 

— Čia sukame! — ben Erachas, pasikėlęs rogėse, pamojo iš paskos 
keliavusiems broliams Ochapkoms, kai jo važnyčiotojas pasuko į vieną 
properšą tarp nesibaigiančių kibitkų. Novgorodiečiai, iš anksto įspėti, 
kad turės gyventi pas karaimą, negaišdami pakluso, o broliams iš pa- 

skos nusekė dar bene tuzinas rogių. Stepanas Ochapka savo vaikams 
buvo trejas roges prikrovęs, o kitos gailiai dejavo, prislėgtos ben-Era- 
cho pirkinių. 

— Pagaliau atkeliavome! - šūktelėjo Anapas, ties viena kibitka šok- 
damas iš dar nespėjusių sustoti rogių. Po šių jo žodžių iš kibitkos iš- 
puolė neaukšta, bet stotinga mergina ir krito ant kelių į ištryptą sniegą. 
Karaimas, kažką šnekėdamas, pasilenkė prie merginos jos pakelti, bet 
juos užstojo nuo kitų kibitkų supuolusių žmonių nugaros. 

Neilgam — tik sustojo paskutinės rogės, ir ben Erachas išniro iš 
spūsties, skubėdamas berti nurodymus. 

— Jūs, broliai, su savo žmonėmis gyvensite šioje kibitkoje, - parodė 
į kraštinę, pačią didžiausią. - Čia jums visiems tikrai užteks vietos, o 
mano žmonės persikels į kitą. 

— O kur statysim roges? — rūpinosi Ivanas Ochapka. 

— Tai prie kibitkos ir statykit. 

— O kas saugos? Tavo ar mano vyrai? Ar paeiliui? — nesiliovė bruz- 
dėjęs Novgorodo pirklys. 

— O kam saugoti? — nustebo ben Erachas. — Aš gi jums sakiau, kad 
pas mongolus niekas nevagia. Jei ką pagauna vagiant, tam nukerta 
ranką, o jei dar kartą pamėgina, tai ir galvos netenka. Statykit ir ne- 
sijaudinkite. Bus saugiau nei jūsų cerkvėse, kur leidžiate atvykusiems 
pirkliams savo prekes susidėti. 

Nors nepasitikėdamas, Ivanas pakluso karaimui, liepė vežikams sta- 
tyti roges ten, kur tas sakė, o pamatęs ir Anapo kibitkas šalia besiri- 
kiuojant visai nusiramino. 

— Įsitaisykit, kaip jums patogu, — toliau vadovavo šeimininkas. — 
Pailsėkite po kelionės, o paskui ateikite vakarienės. 

Įsikibęs už rankovės, jis nusitempė Žybartaitį paskui save į vidurinę 
kibitką. Ji nebuvo didžiausia, užtat puošniausia, kaip Einius ir tikėjo- 
si — sienas bei grindis dengė rankų darbo persiški kilimai, ant grindų 
primėtyta aukso siūlais išsiuvinėtų pagalvėlių, sidabrinėse žvakidėse 
spragsėjo žvakės. 

— Įsitaisyk patogiai, —- apsuptas namiškių šeimininkas vos rado pro- 
gą paliepti akis išplėtusiam žemaičiui ir tas, nusprendęs, jog dar spės 
prisižiūrėti, patraukė tiesiai prie kibitkos viduryje liepsnojusios ugnies, 
virš kurios kabojo varinis kiniškas katilas su jau kunkuliuojančiu van- 
deniiu. Žybartaitis susidėjo kelias pagalvėles vieną ant kitos ir, atsisėdęs 
ant jų, atkišo delnus taip arti prie ugnies, kad vos kentė karštį. 

Tuojau prie jo prisidėjo ben Erachas ir, aikčiodamas iš džiaugsmo, 
abiem rankom apglėbė merginos paduotą didelį puodelį garuojančios 
arbatos. 

— Atata, kaip gera, — džiaugėsi pirklys, atsargiai, bet skubiai gurkš- 
nodamas ir tik baigdamas prisiminė — ranka mostelėjo į nuo jų nei per 
žingsnį nesitraukiančią merginą: — Čia Julduza. Prieš porą metų vienas 
baskakas nuo Samarkando atvežė. Tėvai, neturėdami pinigų duoklei, 
atidavė. Pamačiau — ir pagailo, tebuvo vieni kaulai ir oda. Ir dar akys. 
Kaip du dideli angliukai. Už grašius nupirkau, nors visi sakė, kad tuš- 
čiai pinigus išmečiau, girdi, neilgai trauks, o va, prašau, kaip atsigavo. 
Tikra stepių gazelė, atgaiva mano senai širdžiai. 

Ben Erachas aiškino lietuviškai, tačiau mergina, tarsi nutuokdama, 
jog apie ją kalbama, visą laiką šypsojosi, o Einius apžiūrinėjo ją. Tikrai, 
nesitikėjo, jog Julduza neseniai taip arti mirties buvo. Atrodė lyg iš 
pieno plaukusi — skruostai raudoniu tryško, o lankstus tarsi gyvatės 
kūnas — gyvybės jėga. Gali būti, kad mergina tebuvo kokių dvidešim- 
ties. Žemaičiui, matant, kokiomis akimis vergė ganė savo šeimininką, 
dingtelėjo, jog vargu ar Julduza ben Erachą vien tik kaip šeimininką 
gerbia, tačiau nebesivargino spėlioti. Jam kitas dalykas rūpėjo - kokius 
apvalius daiktus Julduza deda į ugnį. Gerai įsižiūrėjus jie buvo panašūs 
į sudžiūvusius karvės „blynus“. Negalėdamas tuo patikėti, Einius net 
paklausė ben Eracho — tas patvirtino, jog taip ir yra. 

— Pats matai, aplinkui nei medelio, - aiškino karaimas. — Tai ir ten- 
ka sudžiuvusį mėšlą rinkti. Gerai, kad bent šio „,gero“ užtenka, matei, 
kokios mongolų galvijų bandos. Gerai dar ir tai, kad degdamas mėšlas 
nekibirkščiuoja, mat kibitkoje kibirkštys labai pavojingos — įsipainios į 
veltinį ir tuoj kils gaisras. 

Neilgai pirkliai dviese gurkšnojo arbatą — privilioti žinios apie Ana- 
po sugrįžimą pradėjo rinktis svečiai. 

Ben Erachas Einių supažindino su kiekvienu, nors žemaitis buvo 
pernelyg pavargęs, kad atsimintų jų vardus. Atmintin įstrigo tik tai, 
kad visi svečiai buvo pirkliai, tarp jų nebuvo nė vieno mongolo, tik 
žmonės iš jų užkariautų, daugiausiai musulmoniškų, tautų. 

Vergės jau dėliojo ant kilimo vakarienę, kai atėjo broliai Ochapkos. 
Jiems taip pat teko su svečiais susipažinti. Andriejui tai buvo varginanti 
prievolė, o Ivanas, išgirdęs, jog čia vien pirkliai, pasijuto tarsi į gėlą 
vandenį paleista žuvis. Jis energingai čiauškė, gelbėdamasis kelių kalbų 
mišiniu, dar gestų griebdamasis ir bandydamas išsiaiškinti ne tik kuo 
prekiauja ben Eracho svečiai, bet ir jų prekių kainas, bei sykiu dėstė, ką 
pats galėtų jiems pasiūlyti. 

Einius, stebėdamas jį, nejučia šyptelėjo, tarsi būtų save, tik keliais 
metais jaunesnį, matęs. Jis pats nesijaudino. Žinojo, kad Anapas jį vė- 
liau suves su reikalingais pirkliais, tad galėjo sau leisti atsipalaiduoti po 
varginančios kelionės. Jis maloniai šypsojosi kalbinamas, gurkšnojo ar- 
batą ir ragavo vieną po kito Julduzos paslaugiai paduodamus patiekalus. 
Kantrybės prireikė neužsimerkus sulaukti, kol svečiai pradės skirstytis. 
Labiausiai jį nukamavo paskutinis užsilikęs svečias - nedidukas gelto- 
nodis siauromis akimis, kuris vis negalėjo su ben Erachu atsikalbėti. 

Einius jau manė, kad, norėdamas neužmigti, kol tas nelemtas mon- 
golas išsinešdins, turės pirštais akių vokus prilaikyti. 

— Ne, jis ne mongolas, o kinas, Jun-Šenis, — paaiškino ben Erachas, 
Žybartaičiui pasiguodus, kai vieni, neskaitant karaimo žmonių, liko 
kibirkoje. — Labiausiai jis praturtėjo lydėdamas mongolus į karo žy- 
gius, kai iš jų atpirko kelis miestus. O sako, buvo skurdžių skurdžius. 

— Kaip tai „atpirko“? — nesuprato Einius. 

— Jei miestas priešinasi mongolai, sulygina jį su žeme, uždraudžia 
kelis metus jį atstatyti ir po jo likučius kapstytis. Jie ne kvaili, žino jog 
miestiečiai, gresiant pavojui, savo turtus dažniausiai paslepia žemėje. 
Tik mongolai neturi laiko jų ieškoti, todėl kitiems parduoda teisę ka- 

sinėti miesto griuvėsius. Aišku, už labai didelius pinigus. Paprastai tas, 
kas nusiperka, kiek pakasinėjęs atgauna keliskart daugiau. | 

— O ko dabar tam kinui iš tavęs reikia? Mačiau — visą vakarą prie 
tavęs tarsi šlapias lapas buvo prilipęs. 

— Dabar jis užsimanė nusipirkti teisę būti baskaku mongolų užka- 
riautose rusų žemėse. 

— O kas tas baskakas? — kad ir lenkė miegas, Žybartaitis nepraleido 
progos išsiaiškinti. Tas žodis jam ne kartą jau buvo girdėtas. 

— Tai žmogus, renkantis mongolų paskirtas duokles, tiksliau nusi- 
perkantis teisę jas rinkti. Kiek daugiau nei paskirta suma sugeba su- 
rinkti, tiek ir turi. Kinui rūpi, ar jam apsimokėtų būti baskaku rusų 
žemėje. 

— O tu pats? 

— Ką'aš pats? — ben Erachas nesuprato, ko Einius klausia. 

— Negalvoji baskaku būti? 

— Aš — pirklys, o ne stepių šakalas! — griežtai atsikirto karaimas, ir 
Einius susipratęs pasiskubino nukreipti šneką: 

— "Tai jau galime eiti miegoti? 

— Galime. Jau galime, - subruzdo Anapas, atsiminęs šeimininko 
pareigas, ir parodė į vieną kibitkos kertę, kur Julduza klojo patalą. - Va 
tavo vieta. Gerai pailsėk. 

Einius taip ir padarė. Buvo gera išsitiesti ir pajusti, kaip slopsta kau- 
lų maudimas, ramiai užmerkti akis, nesirūpinant, kad ryt reikės keltis 
ir vėl leistis į kelionę. Tačiau nauja neįprasta vieta kad ir kaip pailsu- 
siam Žybartaičiui neleido iškart panirti į miegą. Jis vis pramerkdavo 
akis, stebėdamas, kas dedasi kibitkoje. Tarsi pro miglą matė, kaip ben 
Erachas pasislėpė kilimais atitvertoje kibitkos kertėje ir kaip Julduza 
be garso sukosi, tvarkydama ugniakurą bei gesindama žvakes, kol pa- 
galiau, po paskutinės, tarsi baltas šešėlis tamsoje dingo už kilimų, kur 
buvo ben Eracho patalas. 

Žemaitis šyptelėjo, kad jo spėjimas buvo teisingas, ir, nusisukęs į 
sieną, pagaliau paskutinį kartą tąnakt užmerkė akis. 

*** 


Brolių Jaroslavičių viešnagė Sarajuje priklausė nuo to, kada juos pri- 
ims Batu-chanas, tačiau savaitė praėjo, o Sarajaus valdovas vis nesisku- 
bino pašaukti rusų kniazių į savo puošnią šėtrą. 

Jaroslavičiai negalėjo skųstis, kad mongolai nekreipė į juos dėme- 
sio. Nuo to laiko, kai broliai ir jų palyda pasistatė atsigabentas šėtras 
rusams skirtoje Sarajaus dalyje, jais, kaip ir visais kviestais svečiais, pa- 
gal Jasos taisykles rūpinosi Batu-chano dvaras. Jiems kasdien siuntė 
kumyso, vyno, virtos mėsos be druskos ir virtų soros kruopų. Maistą 
gabenusiems vergams nerūpėjo, ką su juo darys rusai — valgys, ar išmes. 
Sukraudavo prie atvykėlių šėtrų ir pasišalindavo. 

Kniazius Andriejus iškart, tik kyštelėjęs nosį prie mongolų maisto, 
susiraukė ir jau ketino liepti tarnams jį išmesti, bet vyresnysis brolis, 
atspėjęs jo užmačias, suskubo užbėgti už akių, už rankovės timptelė- 
jęs žengė priekin ir, užstojęs savimi Andriejų, tarė vergus atlydėjusiam 
chano dvariškiui: 

— Perduok Visatos valdovui, kad mes labai dėkojame už rūpestį bei 
dovanas ir esame pasirengę už jas atsidėkoti. 

Kniazius Aleksandras davė ženklą ir vienas iš jo dvariškių įsprau- 
dė mongolui į ranką kapšelį su auksinėmis monetomis. Klajoklis, nei 
žodžio netaręs ir net nelinktelėjęs, pasišalino, o Novgorodo kniazius 
pasiskubino nusivesti šalin pykčiu tvinkstantį brolį. 

— Jei negali prisiversti, tai ir nevalgyk, o visi kiti privalo. Mūsų dar 
laukia ilga kelionė. Turime taupyti savo maistą. O tu pasistenk, kad 
niekas nematytų tavo pasišlykštėjimo mongolų maistu. Atsimink, jog 
mongolų maisto paniekinimas jiems prilygsta jų pačių paniekinimui. 

Aleksandras visų akivaizdoje šlamštė mongolų maistą, net jo ausys 
lapsėjo. Užgėrinėjo kumysu ir, tik nuo stalo atsikėlęs, slapta išmaukda- 
vo gerą taurę vyno, nuplaudamas šleikštulį keliantį maisto skonį. Iki 
tol jis garsiausiai girdavo Batu-chano dovanas, mat puikiai žinojo, kad, 


nors aplink tik rusai, bet kiekvienas jo žodis vis tiek pasieks mongolų 

valdovo ausis. Jų mandagumo taisyklės vertė prie stalo kviesti kitus, Są- 
rajuje įkaitais paliktus ar čia Batijui nusilenkti atvykusius, kniazius. Bę 
to, Sarajuje nuolat sukosi vienas ar net keli dėl įvairių priežasčių savo 
valdų netekę kniaziai. Tie vis tikėdavosi, kad Batijus užsirūstins an( 
kurio nors rusų kniaziaus ir atims jo valdas, ir, jeigu jie laiku pasitaikys 
Sarajaus šeimininkui prieš akis, gal tos valdos atiteks jiems. 

Tiesa, ne vienas toks laimės ieškotojas nelaukdavo Dievo malonės, 
kol koks trupinėlis nukris nuo Visatos užkariautojo stalo. Patys steng- 
davosi jų ieškoti ir be atvangos kuždėdavo Batu-chano artimiesiems, 
kad vienas ar kitas rusų kniazius galanda kalavijus, dieną naktį minty- 
damas, kaip mongolus užpulti. 

Broliai Jaroslavičiai nemaloniai nustebo, kai patyrė, jog Sarajuje 
sėdi jų dėdės, Vladimiro didžiojo kniaziaus Sviatoslavo, artimas pata- 
rėjas bojarinas Fiodoras Jurjevičius. 

— Dėdulė nieko apie tai nesakė, — išgirdęs grikštelėjo dantimis An- 
driejus. - Mūsų tėvą pražudė, dabar mums duobę kasa, — jaunesnysis 
Jaroslavičius tikėjo šnekomis, jog bojarinas Fiodoras Jurjevičius, lydėjęs 
kniazių Jaroslavą į Sarajų, o vėliau — į Karakarumą, apšmeižė savo val- 
dovą ir daug prisidėjo prie to, kad didžiajam Vladimiro kniaziui teko iš 
mongolų didžiosios chanienės rankų priimti taurę užnuodyto gėrimo. 

— Blogai padarei, broli, leidęs dėdulei atsisėsti į Vladimiro sostą. 
Jeigu pats jo nenorėjai, tai man galėjai leisti, - nežinia kelintą kartą 
papriekaištavo jaunėlis vyresniajam broliui. 

— Nederėjo taip. Tvarka yra tvarka: taip jau nuo senovės — sostas 
tenka vyresniajam šeimoje, o dėdė Sviatoslavas toks ir yra. 

Aleksandras žinojo, jog niekada neužmirš dienos, kai išgirdo apie 
tėvo mirtį, su juoda kepure ir juodu, gedulingu apsiaustu atsistojo 
prieš dar šiltame Jaroslavo krėsle įsitaisiusį dėdę Sviatoslavą. Skausmas 
nudiegė Novgorodo kniaziaus širdį: silpnas buvo dėdė Sviatoslavas to- 
kiu metu valdyti pačią galingiausią rusų kunigaikštystę. Silpnas, bet 
pakankamai suktas, kad bet kokiais būdais jos sostą savo sūnums išlai- 
kytų, o ne, laikui atėjus, užleistų Aleksandrui. 

Dar tuomet ir Aleksandrui šmėstelėjo mintis, jog gal ir vertėjo prieš 
„arką stoti. Mat po mongolų įsiveržimo daug kas apvirto aukštyn ko- 
jom. Ber šaukštai jau buvo popiet. Reikėjo eiti įprastu keliu — laukti, 
kad jam, kaip ir kitiems kniaziams, naujasis didysis Vladimiro kniazius 
patvirtintų jų valdytus sostus ir, kaip to ženklą, iš Sviatoslavo Vsevolo- 
dovičiaus rankų priimti kalaviją. 

Gal ir nenorėjo Sviatoslavas atiduoti Aleksandrui Novgorodo, ta- 
čiau vargu, ar kuris iš jo sūnų ar koks kitas kniazius būtų pageidavęs 
valdyti tą neramų miestą. Dar mažiau tikėtina buvo, kad miestiečiai jį 
priimtų. Taigi, Aleksandras iš dėdės gavo kalaviją ir galėjo toliau tvar- 
kytis Novgorode, taip pat gavo ir kitus, anksčiau priklausiusius mies- 
tus — Perejaslavlį, Zubovą, Nerechtą, žemes Toržoko valsčiuje. Tačiau 
Tvėrę dėdė atėmė ir atidavė Aleksandro broliui Jaroslavui. Jaunyliui 
dar pridėjo Perejaslavlio kunigaikštystei priklaususius miestus — Kašiną 
ir Kasniatiną. 

Aleksandras puikiai suprato, kad taip dėdė norėjo brolius sukiršinti, 
tačiau daugiau nieko negalėjo padaryti. Tiksliau nenorėjo, nes tokiu 
metu, be visų bėdų, tik tarpusavio pjautynių, mongolų džiaugsmui, 
tetrūko. Be to, labai norėjosi tikėti, kad dėdė nėra toks blogas. Na, 
bent, kad neprisidėjo prie vyresniojo brolio žūties. 

— O gal ne tik bojarinas Fiodoras Jurjevičius kaltas? Gal tėvas nete- 
ko gyvybės ir dėl savo šnekų su tuo Romos popiežiaus pasiuntiniu. Ar 
kas jis ten? Karpini ? Tada Karakarume tėvas juk sutiko su popiežiumi 
šnekėtis apie sąjungą prieš mongolus. Sako, juos girdėjęs tolmačius tai 
raganai, chanienei Turakirai, persakė. 

— Nedažyk velnio baltai! Tolmačių bojarinas Fiodoras Jurjevičius 
pas tą raganą nusiuntė! — sviedė Andriejus, ir Aleksandras liūdnai šyp- 
telėjo, bet tuoj susiėmė: 

— Niekada nepamiršk, jog esi kniazius. Jei reikės — privalai netgi ir 
tėvo žudikui kuo plačiausiai šypsotis, arba ir tavo dienos bus suskai- 
Čiuotos. Užgniaužk savo pyktį ir giliai giliai jį paslėpk. Bus laikas — su 
kaupu visas skolas atsiimsime, o dabar — kentėk! 


Jaunylis norėjo kažką pasakyti, bet žvilgtelėjo į rūstų vyresniojo 
brolio veidą ir persigalvojo. Tas sakė teisybę, tačiau Andriejus neturėjo 
tiek stiprybės, kiek brolis, ir toliau slapta nuo kitų valgė, su nerimu 
galvodamas, ką reikės Batijaus šėtroje daryti, ten juk nuo vaišių niekaip 
neišsisuksi. 

Nekantravo broliai, kada juos pašauks Sarajaus valdovas, tačiau taip 
pat troško, kad tai nutiktų kuo vėliau. Andriejus mieliau laiką leido šė- 
troje, mat jam nebuvo lengva pro mongolą praeiti. Užtat Aleksandras 
ilgai po Sarajų jodinėdavo, miestą apžiūrinėdamas, o jei pasitaikydavo 
proga —- mongolų didžiūnams jo grožį girdavo. Jis kasdien stengdavosi 
su kažkuriuo iš jų susitikti, ypač su Batu-chanui artimais, negailėjo 
jiems brangių dovanų ir stengėsi liežuvį ploninti, kad tik kuo daugiau 
užtarėjų Visatos valdovo dvare turėtų. 

Laukė broliai ir sulaukė. Jų šėtroje apsireiškė Batijaus pasiuntinys 
su žinia — kaip perkūnas iš giedro dangaus: Visatos užkariautojas ry- 
toj vidurdienį laukia Jaroslavičių savo šėtroje! Subruzdo broliai ir visa 
palyda, iš naujo dovanas kilnojo ir svarstė, kas tiktų Batijui, o kas - jo 
broliui Berkė ir sūnui Sartakui, o Jaroslavičiai aptarinėjo, ką ir kaip 
sakys. 

Jiems prailgo bemiegė naktis, o ir vidurdienio niekaip negalėjo su- 
laukti, tačiau, kai jau reikėjo eiti, pasirodė, kad ir dovanos nebuvo at- 
rinktos, ir kniaziai neapsirėdę, kaip norėtų. Netiko garbingos giminės 
kniaziams prastai apsivilkus eiti, bet ir pernelyg išsipustyti nederėjo, 
tad broliai rengėsi specialiai pasiūtais rūbais be ypatingų papuošimų ir 
segėsi gerų meistrų nukaltus kalavijus, neišpuoštus brangakmeniais. 

Kuo ilgiau kniaziai ruošėsi, tuo daugiau nebaigtų darbų išlindo, o 
laikas, regis, jau padus svilino. 

— Užteks! — pagaliau neapsikentęs nukirto kniazius Aleksandras. — 
Judam, su Dievo pagalba. 

Aleksandras žengė pro duris, sėdo ant Michailo atvesto žirgo ir lau- 
kė, kol brolis ir keli pas Batijų juos lydintys bojarinai įsiropš į balnus. 
Po to visi nusiėmė kepures prieš popą ir išklausė jo maldą. 

— Eikite. Tesaugo jus Dievas! - pabaigęs maldą šventikas peržegnojo 
iškeliaujančius, ir Aleksandras, vėl pirmas užsimaukšlinęs kepurę, davė 
ženklą pajudėti. 

Jie jojo taku tarp Jaroslavičius kelionėje lydėjusių žmonių, apsupti 
rimties ir pagarbios tylos. Rusai stovėjo vienplaukiai, gniaužydami ran- 
kose kepures, tik žvilgsniais lydėdami savo ponus. 

Diena buvo vėsi ir vėjuota, tačiau brolius ir su jais keliavusius bo- 
jarinus bei cholopus, gabenusius dovanas, mušė karštis. Jojo taip įsi- 
tempę, dantis sukandę, jog mėšlungis žandikaulius traukė, o aplinkui, 
kunkuliavo Sarajus, paskendęs kasdieniniuose rūpesčiuose: žvingavo 
žirgai ir bliovė asilai, mūkė karvės ir mekeno avys, stukseno kirviai, 
cypavo pjūklai ir lalėjo žmonės. Tik mažai kas susidomėdavo prošal 
jojančiais vyrais, nuo įtampos suakmenėjusiais veidais. 

Jų kelias nebuvo ilgas. Nuo rusų stovyklavietės Sarajaus centrą, — 
Ordą, kur buvo Batu-chano dvaras, — ranka galėjai pasiekti. Veikiai, 
ties Ordos pakraščiu, Jaroslavičius sustabdė Sarajaus šeimininko tur- 
gaudai. Tiesa, jie žinojo, kur rusai keliauja, - kai nulipę nuo žirgų ir 
palikę juos gridnams toliau žengė pėsti, - praleido nebeklausinėdami. 

Pirmiausia žengė pro tarnų ir dvariškių kibitkas, vėliau — pro ratu 
išdėstytas puošnias, išraižytas ir auksu bei sidabru išdabintas dvidešimt 
šešias Batu-chano žmonų kibitkas. Pagaliau jie atsirėmė į aikštę, kurios 
viduryje stovėjo lininė Visatos užkariautojo šėtra, kuriai Sarajuje nei 
dydžiu, nei grožiu joks statinys neprilygo. 

Priešais ją liepsnojo du laužai, apie kuriuos rusų kniaziai daug buvo 
girdėję ir net bijojo jų, tačiau kelio atgal nebebuvo. Broliai žengė, pa- 
klusdami kelių palei ugnį šurmuliavusių šamanų valiai. Tie, lyg vijurkai, 
sukosi aplink Jaroslavičius, o broliai net nespėjo suskaičiuoti, kiek jų 
buvo, — atrodė, kur tik pasisukdavo, vis atsitrenkdavo į išsidažiusius ša- 
manus, tai būgnus mušančius, tai švilpiančius kaip strazdai, tai ūkiančius 
kaip apuokai, tai riaumojančius kaip lokiai ar staugiančius kaip vilkai. 

Rusai viską iškentė sukandę dantis ir pagaliau, tarsi prieš pragaro 


vartus, atsistojo prieš šėtros duris, kurias saugojo du milžiniško ūgio 

mongolai. Brolis Konstantinas buvo perspėjęs Jaroslavičius, kad tie 
žiūrėtų, jog niekas neužmintų slenksčio. Taip apsižioplinusio laukė 
vienas likimas — žaibiškas kardo kirtis iš viršaus žemyn, nesvarbu, kas 
tas nelaimėlis būtų. 

Jaroslavičiai susižvalgė prieš eidami, paskui Andriejus, kaltai šypte- 
lėjęs, kiek atsitraukė ir Aleksandras žengė pirmas — kuo aukščiau ir kuo 
toliau keldamas dešinę koją bei taikydamas į šėtros prietemą. 


*** 


Ant paaukštinimo pastatytame, plačiame tarsi ložė soste, į kurį vedė 
trys laipteliai, sėdėjo antras pagal rangą ir pirmas pagal realią valdžią 
žmogus mongolų imperijoje - Aukso Ordos valdovas Batu-chanas. Ša- 
lia jo buvo įsitaisiusi vyriausioji žmona, o kitos sėdėjo apačioje, kartu 
su kitais chano giminaičiais, iš kurių arčiausiai sosto buvo Batu-chano 
brolis Berkė ir sūnus Sartakas. Iš jų labiausiai akį traukė Berkė. Tas, 
kaip ir jo tėvas Džiuči, turėjo ilgus ūsus ir siaurą juodą barzdą, į kurią 
buvo įpinta arklio ašutų ir kuri baigėsi plona kasele. Ją Berkė buvo 
užsimetęs ant dešiniosios ausies, o kairėje ausyje kabojo didelis pra- 
brangus auskaras. Be to, jo veidas buvo riebiai išdažytas udžiro vaisių 
vašku, kurį paprastai naudodavo moterys. Taip pat kadaise puošdavosi 
ir jų senelis Čingis-chanas. Mongolo akys blizgėjo lyg girto nes jis be 
paliovos gurkšnojo balą — ryžių, grūdų ir medaus degtinę. 

Prie įėjimo į šėtrą buvo stalas su auksinėmis bei sidabrinėmis bran- 
giais akmenimis papuoštomis taurėmis, pripiltomis kumyso. Aplink, 
apsikrovę dovanomis, vis zujo cholopai rusai, klusniai sustingdami prie 
dvaro valdytojo. Jis apžiūrėdavo dovanas ir leisdavo nešti prie ugnies, 
kur būdavo atliekamos apvalymo apeigos, o be to, šamanai dalį dovanų 
iškart mesdavo į laužus, aukodami jas dievams. 

Batu-chanas, kuris tuo metu skaičiavo jau penktą dešimtį, nepa- 
suko žvilgsnio nuo dovanų. Jo akys tebebuvo tokios pat žvitrios, kaip 


jaunystėje, taip pat tiksliai įvertino urusų dovanas ir tai kad vertingiau- 

sios, kaip paprastai, teko jam ir jo sūnui Sartakui, bet ne broliui Berkė. 
Sarajaus šeimininkas vis nužvelgdavo apačioje suklupusius du urusų 
kniazius, už kurių tarsi kupsteliai buvo sulinkę jų bojarinai. 

Mongolas jau kelintą kartą rikiavo mintis spręsdamas, kaip jam, Vi- 
satos užkariautojui, pasielgti su urusais. Jis liūdnai šyptelėjo: Visatos?! 
Taip būtų galėjęs vadintis, jei pasiektų paskutinę jūrą Vakaruose. 

Jei pasiektų! Gal galėtų dar kartą pamėginti, bet dabar reikia rūpin- 
tis, kaip išlaikyti ulusą, kurį didysis senelis, Visatos drebintojas, buvo 
perdavęs jo tėvui, vyresniajam sūnui Džuči. Po jo paslaptingos mirties 
(nors Batu puikiai žinojo, kad tėvo broliai atsiuntė žudikus) atiteko jo 
vyresniajam sūnui Batu. Metams bėgant ulusas plėtėsi, po paskutinio 
Batu žygio į vakarus virto Aukso Orda, kurios teritorija tęsėsi nuo Du- 
nojaus Vakaruose, kur siekė Dunojaus Bulgariją, iki Irtyšiaus, rytuose. 
Chorezmą Batu pasiliko sau. 

Žemės į rytus nuo Iriliaus (taip mongolai vadino Volgą) Baru-chanui 
rūpesčių nekėlė. Nuo jų užkariavimo praėjo kone du dešimtmečiai, šiose 
žemėse įsitvirtino mongolų valdžia ir nesimatė jokio ženklesnio pasiprie- 
šinimo jiems. Užtat žemes į vakarus dar reikėjo sutvarkyti ir tvirtai pririš- 
ti prie Aukso Ordos. Tai nebuvo lengva, nes Batu neturėjo iš ko pagalbos 
sulaukti — kiti ulusai buvo užsiėmę savo reikalais, o kas tik Karakarume 
paimdavo valdžią, tas į Sarajaus pusę žvelgė su didžiausia neapykanta. 

Karakarumas! Štai kur buvo didžiausia bėda. Tarp giminaičių Ba- 
tu-chanas nematė nei vieno, kuris galėtų bent per nago juodymą pri- 
lygti jų didžiajam seneliui. Po didžiojo žygio į Vakarus, mirus kahanui 
Ugėdėjui, Batu išsisuko nuo dalyvavimo kurultajuje, kuriame naujuo- 
ju kahanu turėjo būti išrinktas Ugėdėjaus sūnus Gujukas - didžiausias 
Batu-chano priešas. Teisindamas savo nedalyvavimą, Batu apsimetė 
sergančiu ir taip sugriovė kurultajų, užkirsdamas Gujukui kelią į sos- 
tą, o paskui, kai tam pagaliau pasisekė tapti kahanu, neprisiekė jam. 
Visą laiką abu buvo piktuoju, kol Gujukas nebeiškentęs pakilo į žygį 
prieš neklusnų pusbrolį. Tačiau netoli nuo Karakarumo tenuėjo: mirė, 


po savęs palikęs piktą gyvatę — vyriausią savo žmoną Ogul-Gamyš. 

Jie lūkuriavo, kaip sakalai vieni kitus stebėdami. Priešo pusėje ir 
vieni, ir kiti turėjo daugybę šnipų. Tai vieną, tai kitą Sarajaus nojoną 
pasiekdavo Batu-chano įsakymas — mirti nepraliejant kraujo. Atnešę tą 
žinią, turgaudai pasirūpindavo, kad nojonas nesipriešintų, ir pasmaug- 
davo jį lanko temple. Kartais, prisidengdami nakties tamsa, per Sarajų 
prašuoliuodavo raiteliai ir, pasiekę artimiausią upę, švystelėdavo maišą, 
kuriame daužėsi pasigailėjimo maldaujanti teisėtą vyrą išdavusi Batu- 
chano žmona, o jai pritardavo kartu įkišta įsiutinta katė. Veikiai jų 
balsus užgniauždavo vanduo, nes į maišą sukrauti akmenys sparčiai 
nutempdavo jį į dugną. 

Batu-chanas rūpinosi ne tik Karakarumu, bet ir savo valdomis Va- 
karuose. Jis tinkamai įvertino kniaziaus Jaroslavo Vsevolodovičiaus at- 
vykimą į Sarajų ir prašymą patvirtinti jį didžiuoju Vladimiro kniaziu- 
mi. Taip jis parodė, kad jau per pirmąjį Batu žygį į Vakarus užkariautų 
žemių valdovai pripažįsta Aukso Ordos valdžią ir nežada pridaryti jo- 
kių rūpesčių. 

Kitos urusų žemės — kitas dalykas. Kad ir Galičo kunigaikštystė - ji 
ir nukentėjo mažiau, ir savo miestus greitai atstatė, be to, šalia turėjo 
stiprias į Batu ulusą nepatekusias žemes — Vengriją, Lenkiją ir Lietuvą. 
Batu neužmiršo ir šiaurinių urusų žemių, kurios pakluso Jaroslavo sū- 
nui Aleksandrui. Tas kariavo tai su švedais, tai su danais, tai su vokie- 
čiais ar lietuviais, tačiau Batu puikiai žinojo, kaip per vieną dieną viskas 
gali apsiversti aukštyn kojom. Šiandien jie gali būti priešai, o rytoj — 
draugai, kurių priešas — dar vakar buvęs kažkurio iš jų draugas. 

Batu-chanas jokiu būdu negalėjo to leisti ir elgėsi taip, kaip mokė 
ištikimasis karvedys Subudajus Bagaturas: nuolat stengėsi, kad Vakari- 
nių žemių valdovai, tarsi šunyčiai, tarpusavyje pjautųsi. Tam buvo ge- 
ros visos priemonės. Jis patvirtino Jaroslavą didžiuoju Vladimiro knia- 
ziumi, taip nupirkdamas jo ištikimybę, ir žinojo, kad jei kas iš urusų 
kniazių gviešis jo sosto, Jaroslavas ieškos pagalbos Sarajuje. Tiesa, dėl 
visa ko Batu įkaitu pasiliko Jaroslavo sūnų Sviatoslavą, sykiu susilpnin- 


damas ir Novgorodo kniazių Aleksandrą. 

Visatos užkariautojas padarė paslaugą ir Galičo kniaziui Daniilai 
Romanovičiui, taip tikėdamasis atplėšti jį nuo sąjungininkų vengrų bei 
lietuvių, (pastarųjų valdovo dukrą buvo vedęs Daniilo sūnus). Bet Ga- 
ličo kniazius nuvylė Batu — po jo išvykimo iš Sarajaus, chaną netruko 
pasiekti žinios, kad Daniila ir toliau prieš mongolus su vengrais bei 
lietuviais kuždasi. 

"Turakinai nepatiko, kad Batu-chanas paskyrė Jaroslavą vyriausiuoju 
urusų kniaziumi. Jo nužudymas sudrumstė visus Sarajaus valdovo pla- 
nus. Naujasis Vladimiro kniazius Batu-chanui nekėlė pasitikėjimo jau 
vien dėl to, kad Vladimiro sostą užėmė be Batu žinios, o paskui vengė 
pasirodyti Sarajuje, tik savo bojarinus siuntė. Tie privalėjo išprašyti lai- 
kiną žodinį Aukso Ordos valdovo leidimą valdyti Vladimirą, turėjusį 
pakeisti nuolatinį jarlyką. Batu-chanas, kuriam seniai magėjo žvilgtelti 
į vyresniuosius Jaroslavo sūnus, nusprendė juos pasikviesti ir įsitikinti, 
ar verta jais, ypač vyresniuoju, pasitikėti. 

Kai dovanų srautas išseko ir šėtroje įsivyravo tyla, kurią retkarčiais 
sudrumsdavo tik vėjo šuoro drebinama lininė šėtros siena, nuo klūpo- 
jimo broliams Jaroslavičiams nutirpo kojos ir laukimas darėsi visai ne- 
bepakenčiamas. Vyrams ėmė įkyriai mausti sprandus. Tik Aleksandras 
dar stengėsi žvelgti tiesiai į Batu-chaną, oriai atremdamas jo tiesmuką 
žvilgsnį. 

Novgorodo kniazius matė kaip pajudėjo galingiausio mongolo 
skruostikauliai, prasivėrė burna. Aleksandras pasijuto taip, tarsi nertų 
į ledinį vandenį: 


— Kalbėk! 
*X*X* 


Batu-chano šėtroje Broliai Jaroslavičiai svečiavosi iki vakaro, o vė- 
liau viską, ką ten patyrė jie, jų palydos žmonės ir cholopai, ne kartą 
aptarinėjo. Laiko tam turėjo per akis — pats Batu-chanas pakvietė knia- 
zius Sarajuje paviešėti, kol pavasaris nugins sniegą ir žemė apdžius tiek, 
kad būtų įmanoma keliauti vežimais. Iškeliavę rogėmis, jie rizikuotų 
ilgam įstrigti stepės purve. 

Ir Einius, ir ben Erachas neliko nuošalyje, kai broliai aptarinėjo 
susitikimą su Sarajaus valdovu, tik jų informacija buvo gauta ne tik iš 
rusų, bet ir iš Sarajaus pirklių, o šių — iš Batu-chano dvaro žmonių. 

— Vis tik - būkime atviri, - Aleksandras turi ant pečių galvą, - tarš- 
kė Anapas. — Visi žino, jog su Batu-chanu reikia trumpai šnekėti, bet 
toli gražu ne kiekvienas taip kalbėdamas sugeba viską, ką nori, pasaky- 
ti. O Aleksandrui pasisekė. Jis netgi sugebėjo mongolą sužavėti. Sako — 
taip suokė, lyg jo burna būtų medumi tepta, be paliovos Batu-chaną 
šlovino, o save vadino menkiausia ir ištikimiausia prie jo žirgo kanopų 
prilipusia dulkele. Sako, Batu-chanas iš jo daug tikisi ir net norėtų 
matyti jį Vladimiro kniaziumi, tik dabar viskas Karakarumo valioje, 
bet ten padaroma priešingai, nei Batu-chanas užsimano. O jeigu Alek- 
sandras ir ten sugebės laimingai išsisukti, tai taps stipriausiu iš rusų. Ir 
dar: jis gudriai pasielgė, susibroliavęs su krikščioniu Sartaku, — dabar 
turės stiprų užtarėją Sarajuje. 

— Mongolas krikščionis? — Einius iš nuostabos kilstelėjo antakius. 

— Yra nemažai krikščionių mongolų. Ir Sartako motina krikščionė, 
o jį patį užaugino krikščionys Sirijoje. Tik tie krikščionys kitaip Kristų 
garbina, nei klausantys Romos popiežiaus arba Konstantinopolio pa- 
triarcho. Vis tik manau, kad Aleksandrui maloniau bendrauti su juo, 
nei su Berkė. Tas musulmonas ant krikščionių griežia dantį. 

Laiko pokalbiams buvo sočiai, tačiau Einius neturėjo ypatingo noro 
gilintis į Jaroslavičių reikalus. Jam labiau rūpėjo į mongolus pasidairy- 
ti. Juk tie dabar kontroliavo prekybos kelius tarp rytų ir vakarų, todėl, 
norėdamas pasiekti rytietiškas prekes, vargu ar galėjai jų išvengti. O 
jeigu ir pasisektų, tai prekių kainos taip šokteltų, kad nei vieno pirkėjo 
joms nerastum. 

Einius, susitikinėdamas su mongolams tarnaujančiais pirkliais, su- 
metė — jei jau turi žvirblį saujoje, neverta balandžio ant stogo vaikytis. 
Geresnio tarpininko už ben Erachą jis niekaip nebūtų radęs, nes tas 
priklausė musulmonų pirklių sąjungai, kuri, Žybartaičiui pasiklausius 
karaimo aiškinimų, atrodė panaši į Hanzos sąjungą, o gal ir dar geres- 


64 


nė. Pavyzdžiui, sumokėjęs vienam pirkliui didelę pinigų sumą, galėjai 
ją atgauti iš kito pirklio bet kuriame mongolų imperijos krašte. 

Abu pirkliai, radę laiko pabūti vieni, prie arbatos puodelio aptarinėjo, 
kur ir kokiomis prekėmis galėtų keistis (tik kad susitikimo vieta būtų 
maždaug pusiaukelėje tarp Sarajaus ar Kafos ir Vilniaus) ir kaip į šį apsi- 
keitimą būtų galima įtraukti savo padėjėjus. Juk ne kasmet gali iš namų 
ištrūkti, o dar gali pasitaikyti neatidėliotinų reikalų kitame krašte. 

Einius Sarajuje ne vien pirklio akimis dairėsi - nepamiršo, kieno sū- 
nus esąs ir to, kad gyvena žemėje, kurios mongolams nepavyko palauž- 
ti. Jie to paprastai nepamiršta. Vaikštinėjo Einius po Sarajų, skaičiavo, 
kiek karių jame galėtų būti ir, kalbėdamasis su Sarajaus pirkliais, vis 
pasukdavo šneką link mongolų karinių reikalų. Juk kiekvienas pirklys, 
su kuriuo bendraudavo, būdavo iš kurios nors mongolų nukariautos 
tautos. Visi bandė palengvinti savo širdies skausmą, pasakodami, kaip 
juos pavergė lyg iš dangaus nukritę laukiniai klajokliai. 

Dėliojant jų pasakojimus į viena, išeidavo šiurpą keliantis paveiks- 
las, ir kitąsyk Einius suabejodavo, ar Vilniuje Mindaugo patarėjo Par- 
vo ar paties rikio paklaustas, ką matė, išdrįs viską papasakoti. Tokia 
patirtis galėjo ir drąsiausią vyrą išgąsdinti. Tačiau klausydamas nejučia 
suprato — mongolai patys kuo plačiau skleidė žinią apie jų nenuga- 
limumą ir žiaurumą. Geras karvedys, daugiau sužinojęs apie priešą, 
lengviau galėjo rasti būdų prieš jį atsilaikyti. 

Žybartaitis ir Sartako stovyklavietę aplankė. Jis pasinaudojo proga, 
kai Batu-chano sūnus į svečius pasikvietė brolius Jaroslavičius, ir prisi- 
plakė prie jų palydos. Pokylį Sartakas rengė Aleksandro garbei ir galėjai 
nesunkiai pastebėti, kad rusas susibroliavo su mongolu. Puota buvo di- 
džiulė, suruošta milžiniškoje šėtroje, pastatytoje ant aukso girliandomis 
išpuoštų kolonų, prie medžio pritvirtintoje aukso vinimis. Nuo žmonių 
gausos prakaitas upeliais bliaukė, nosis rietė neplautų mongolų kūnų ir 
aprėdų kvapas. Karaimas buvo išaiškinęs, kad klajokliai niekada neskal- 
bia rūbų ir jeigu ką pamato tai darant, primuša ir atima skalbinius, nes 


tiki, kad, jeigu juos pakabins džiūti, tai tikrai trenks žaibas. 

Buvo sunku nežiaukčioti ir matant, kaip klajokliai valgo. Katiluose 
jie pirštais žvejojo taukuose plaukiojančią mėsą, kimšo ją į burną arba 
laukė, kol vienas iš jų supjaustys didelį gabalą ir ims dalinti mėsą, pa- 
smeigtą ant peilio galo. Gavę savo dalį ir suvalgę, pirštus valėsi į batus. 
Tik kai kurie turėjo taukais persisunkusius skudurėlius, kuriais bandė 
valytis, o tiksliau — paskleisti, taukus kur papuola. 

Rusai stengėsi valgyti nedaug, bet išmanantys mongolų papročius 
juos tyliai perspėjo, jog klajokliai laiko nuodėme, jei kas išmeta maistą. 
Visi, kas tik buvo per godumą nusigriebę mėsos gabalą su kaulu, nebe- 
turėjo kur trauktis — teko ne tik visą mėsą nugriaužti, bet ir, mongolų 
pavyzdžiu, perlaužus kaulą, iščiulpti iš jo smegenėles. Tik tada galėjai 
numesti kaulą šuniui. 

Norėdami pamiršti maisto ir kvapų mišinio šlykštumą, rusai sten- 
gėsi nenųsileisti šeimininkams gerdami, bet ir čia jų nepavijo - mon- 
golai nuo pat puotos pradžios iki pabaigos gėrė be perstojo. Be to, 
jų gėrimo būdas buvo keistas: prieš pradėdami gerti jie, suskambus 
gitarai, plojo ir šoko priešais Sartaką, o moterys — priešais vyriausią 
Sartako žmoną. Kai chanas pagaliau išgėrė, arčiausiai stovėjęs tarnas 
paliepė muzikantui nutilti, visi mongolai puolė godžiai gerti, ragin- 
dami rusus, tik jiems tai nelabai patiko. Jeigu kuris rusas bandydavo 
išsisukti, mongolai griebdavo jį už ausų ir purtydavo, kol tas plačiai 
išsižiodavo, o tada supildavo jam taurę, visiems prieš jį šokant. Rusams 
taip pat įsismarkavus, mongolai juos erzino — vienas paimdavo didelę 
gėrimo pilną taurę, o kiti du stodavo jam iš šonų ir, dainuodami bei 
šokdami, eidavo prie to, kurį norėjo nugirdyti, šokdavo ir dainuodavo 
prieš jį. Išrinktajam rusui pagaliau ištiesus ranką, mongolai netikėtai 
atsitraukdavo. Taip dainuodami ir šokdami grįždavo, kad dar tris ar 
keturis kartus pakartotų savo pokštą. 

Rusams lygiuojantis į mongolus, šėtroje netrukus buvo taip triukš- 
minga, kad Einius jau nebegalėjo suprasti, ką ir kas aplink jį sako. Žy- 
bartaičiui teko vargti, kad išsilaikytų ant kojų ir išsvirduliuotų iš šėtros 
linksmybėms baigiantis. Ausis, kurias mongolai gerokai aprampė, dar 


ilgokai skaudėjo. 

Kelionė iki Sartako stovyklavietės pirmyn ir atgal bei viešnagė at- 
ėmė savaitę ir padėjo kiek prasiblaškyti prieš išvykimą į Karakarumą, 
užtat grįžus į Sarajų reikėjo laukti, kol pradžius keliai. 

Labiausiai Einių vargindavo tušti vakarojimai, kai ben Eracho ki- 
bitkoje užsibūdavo niekaip nuo šeimininko vaišių (ypač gėrimų) neį- 
stengiantys atsiplėšti svečiai. Dažnam prireikdavo tarnų pagalbos, kad 
iki namų nusigautų, bet broliams Ochapkoms tokie pasisėdėjimai la- 
bai patiko. 

Einius nepaliovė stebėtis Andriejumi Ochapka, nes jį atminė kito- 
kį — linksmą, visur nosį kaišiojantį ir nepraleidžiantį progos pasidarbuo- 
ti liežuviu, ypač jei pasitaikydavo galimybė savimi pasididžiuoti. Šįkart 
nuo pat Novgorodo visai kitoks žmogus keliavo: keliais metais pasenęs, 
nuolat besigaluojantis nuo kažkokio jį kamuojančio rūpesčio. Žodį iš 
jo traukte traukti reikėjo. Einius spėjo, jog Andriejų taip paveikė namų 
ilgesys, bet vis neįstengė patikėti, kad toks stiprus vyras galėjo taip pasi- 
duoti. Andriejus džiūvo beregint ir tik po nežinia kelintos išgertos taurės 
kiek atsigaudavo — linksmiau žybtelėdavo jo akys ir į pokalbį įsiterpdavo 
neraginamas. Tačiau išaušus kitai dienai jis atrodydavo dar liūdnesnis. 

Užtat jo brolis vaišindamasis už du liežuviu plakė, tarsi su kinų pir- 
kliu Jun-Šeniu varžėsi, kuris kurį perkalbės. Abu turėjo savų suma- 
nymų ir dėl jų vienas kitą už liežuvių tempė bei bandė vienas kitą 
pergudrauti. Einius su ben Erachu jų klausydami linksmindavosi, ypač 
kai tie dėl ko nors susikirsdavo. Kad ir dėl gėrimo, kai taikydavo vienas 
kitą kuo labiau nugirdyri. 

Paprastai, varžydamiesi prie taurių, jie dar mėgindavo ir išmintimi 
rungtis. 

— Dar Visatos drebintojas sakė, kad iš vyno ir degtinės nėra naudos 
protui ir darbui. Valdovas, nesivaržantis prie vyno ir degtinės, negali 
nuveikti didelių darbų, - pradėdavo kinas, pasitelkęs pagalbon mon- 
golų Jasą. 

Novgorodietis, pritariamai linksėdamas, sykiu rūpinosi, kad kino 


taurė tuščia neliktų, ir rėmėsi savo protėvių išmintimi: 

— Mūsų šventieji tėvai sako, kad vienas dalykas — besaikis gėrimas, ir 
visai kitas - gėrimas nepamirštant saiko, tinkamu laiku ir Dievo garbei. 
Tavo ir mano — pakelkim! — Ivanas Ochapka prilaikydavo spurdančią 
kino alkūnę, kad to ranka aukščiau kiltų ir taurė sparčiau tuštėtų. 

Tačiau, kad ir kaip novgorodietis stengdavosi, jis pats dvi taures 
ištuštindavo, kol kinas vos vieną įveikdavo. Taip beskubėdamas, Ivanas 
greitai susigriebdavo, kad galvą jau sunkiai benulaiko, ir tada, pats rū- 
pinosi, kaip iš ten išeiti: 

— Kad jau gal užteks, žinai, kaip pas mus sako — girtam jūra iki 
kelių. | 

Bet kinas nenorėjo nusileisti, ragino gerti ir vėl pasitelkdavo pagal- 
bon Jasą: 

—-Ne tiek daug mes ir išgėrėme. Geriau paklausyk, ką išmintingi 
mongolai sako: jeigu nėra būdo nuo girtavimo apsiginti, tai reikia per 
mėnesį tris kartus pasigerti. O jei vieną kartą — dar geriau. Jeigu visai 
negersi, tai kas gali būti labiau gerbiamas? Bet kur mes rasim tokį 
sutvėrimą?! Išgerkim, — ir Ivanas vėl pasidavė Jun-Šenio raginimui, o 
ben Erachas šnibžtelėjo Einiui į ausį kino pamirštą posakio pabaigą: 

— ,,O jeigu kada nors toks sutvėrimas atsiras, tai jis bus vertas viso- 
keriopos pagarbos...“ 

Taip pirkliai ir leido laiką, laukdami nesulaukdami, kol iškeliaus 
iš Sarajaus. Pagaliau sulaukė. Pats Batu-chanas, kelintą kartą su Alek- 
sandru susitikęs, pasakė jam, jog jau gali į Karakarumą leistis, ir Jaros- 
lavičiai negaišdami susiruošė. Jų palydovai pasirūpino pakeisti roges 
į vežimus, tik tie buvo neįprastai aukšti, ant dviejų didelių ratų, kad 
nestrigtų smėlyje ar purve lietui palijus. 

Ankstų rytą, kol saulė dar aukštai neužsiropštė ir nepradėjo negai- 
lestingai kepinti, pajudėjo iš rusų stovyklavietės, išsirikiavę į žvilgsniu 
neaprėpiamą vilkstinę. Tik vietiniai gyventojai atėjo išlydėti Jarosla- 
vičių ir jų palydos. Niekas daugiau nekreipė dėmesio į vilkstinę, lėtai 
judančią Sarajaus gatvėmis. Atkeliaujančios ir iškeliaujančios vilkstinės 
buvo kasdieninis vaizdas Visatos užkariautojo sostinėje. 

IV skyrius 
MIRTIES NARVE 


Dėl savo nelaimės Einius tik save ir tegalėjo kaltinti. 

Regis, gerai buvo įsiminęs vieną iš svarbiausių pirklio gyvenimo tai- 
syklų: svečioje šalyje visada paisyk jos tvarkos. Taip ir darė, bet ėmė ir 
suklupo lygioje vietoje. Maryr, kelionė buvo kalta, pernelyg išvargino — 
ir savo ilgumu, ir vietovių, per kurias keliavo, keistumu. Nuo vilkstinės 
išvykimo iš Sarajaus, kad pasiektų Bucharą prireikė daugiau nei dviejų 
ilgų mėnesių. Keliauninkai matė trumpą, bet audringą stepės žydėji- 
mą, paskui stepę keitė pusdykumė su retos šiurkščios žolės kuokštais 
bei mažais, prie žemės prigludusiais dygliuotais krūmokšniais. Sustojus 
nakčiai reikėjo taupyti ir vandenį, ir maistą, nes be jų aplink vėl nieko 
gyva nesimatė. Pakeliui pasitaikydavo tik mongolų jamos. 

Iš pradžių keliavo, kaip ben Erachas aiškino Einiui, palei šiaurinį 
Kaspijos ir Aralo jūrų kraštą. Vėliau visą mėnesį sugaišo, kol įveikė 
buvusią kangitų žemę. Karaimas buvo girdėjęs, kad kažkada kangitai 
turėjo dideles galvijų bandas, tačiau dabar daugelis, kuriems pasisekė 
pergyventi mongolų antplūdį, buvo jų beteisiai vergai. 

Liūdni vaizdai lydėjo keliautojus, kai pasiekė prie Syrdarjos upės 
buvusią orgazų žemę. Beveik mėnesį jų kelias vedė pro vis dar griuvėsių 
nugultus miestus, tvirtoves ir kaimus. Retai kur buvo matyti laukuose 


besikapstantys valstiečiai, tačiau tie, pamatę vilkstinę, vis tik skubėda- 

vo slėpris. Keliautojai vos spėdavo pastebėti, kad vietiniai labai varga- 
nai atrodo. 

Laukai palei kelią Einiui atrodė keisti. Jie buvo išvagoti siaurų grio- 
vių — arykų, kuriais, ben Eracho žodžiais tariant, iš upių tekėjo vanduo, 
sudrėkindavęs skurdžią žemę ir padėdavęs nemenko derliaus sulaukti. 
Palei arykus stiebėsi šilkmedžiai. Jų jaunos atžalos buvo nupjaustytos 
šilkaverpiams maitinti, ir pavasarį, vilkstinei prošal keliaujant, jų trum- 
pos šakos atrodė bauginamai. Galėjai pastebėti jų panašumą į žvėrių ar 
žmonių siluetus. 

Vilkstinės kelyje Buchara buvo pirmas po mongolų nukariavimo 
atsigavęs miestas. Likus dienai kelionės iki miesto, įkaitusiame ir vir- 
pančiame virš smėlynų ore pasirodė aukštas, kaip iš anksto įspėjo ben 
Erachas, Bucharos minareto bokštas. Jis lyg plaukė vilkstinės pasitikti, 
vis pranykdamas už lėkštų kalvų, iškildamas arčiau ir arčiau, tarsi įspė- 
damas, kad miestas jau čia pat. Pagaliau visą horizontą užstojo Bu- 
charos gynybinė siena, virš kurios kyšojo mečečių ir medresių? sienos, 
bokštai bei kupolai, žybčiodami saulėje melsva glazūra. Einius, apžiū- 
rinėdamas prieš jį atsivėrusį vaizdą, prisiminė ben Eracho pasakojimą, 
apie musulmonų tikėjimą, jog ant visų jų miestų iš dangaus leidžiasi 
palaiminga šviesa ir tik virš Bucharos ji kyla į dangų, lyg stulpas. Tą 
šviesą skleidžia šventovės ir pati palaimintoji žemė, nes Buchara — isla- 
mo pamatas. 

Vilkstinė stabtelėjo mieste porai dienų atsipūsti ir išsidėstė keliuose 
karavansarajuose*. Einius nepraleido progos pasidairyti po miestą, ta- 
čiau teko verstis be patikimo palydovo. Mar likus porai dienų kelio iki 
Bucharos Anapas ben Erachas atsiskyrė nuo vilkstinės, nes turėjo savo 
iš Novgorodo vežtas prekes nugabenti į Geratą. Ivanas Ochapka buvo 
besirengęs prie jo prisidėti, bet karaimas perkalbėjo — iki Gerato buvo 
beveik dvi savaitės kelio, o dar nežinia kiek ten teks užtrukti. Anapas 


3 

Medresė — aukštoji musulmonų dvasininkų mokykla. 
Karavansarajus — užeigos namai, kur apsistodavo keliautojai. 

manė, kad gali atsitikti taip, jog jis tik Karakarume pasivys vilkstinę, o 
Ivanui reikėjo pasirūpinti savu kroviniu. Juk Andriejumi, kaip pirkliai 
tylomis sutarė, šioje kelionėje nevertėjo pernelyg pasikliauti. Išsiskyrė 
jie, tikėdamiesi, kad ben Erachas suspės iki Karakarumo vilkstinę pa- 
sivyti. 

Vienam Einiui buvo nejauku leistis į nepažįstamą miestą, ir jis pri- 
kalbino kartu eiti brolius Ochapkas. Su Ivanu buvo paprasta. Tas ne- 
kantravo dirstelti į garsųjį rytietišką turgų — bazarą, tačiau ilgai teko 
pavargti, kol įkalbėjo Andriejų, bet buvo verta paprakaituoti, nes jo 
jėga turėjo praversti grumdantis bazaro spūstyje. 

Jų karavansarajus buvo netoli miesto centro, ir keliauninkai neil- 
gai blaškėsi tarp prie žemės prigludusių plūktinių namukų, ko! užtiko 
jiems kelrodžiu buvusį didįjį Bucharos minaretą. Užvertę galvas ir išsi- 
žioję, jie žvelgė į, regis, dangun besiremiantį bokšto liemenį, išgražintą 
puikiu plytų raštu, kuriame nesikartojo nei viena ornamentų juosta. 
Beviltiškos pastangos rasti vienodus ornamentus baigėsi nesėkme, ir jie 
vėl patraukė miesto gatvėmis. Ten juos užklupo musulmonų vidurdie- 
nio malda. Anapas buvo juos įspėjęs, kad musulmonai meldžiasi ma- 
žiausiai penkis kartus per dieną: auštant, vidurdienį, popietę, jau saulei 
leidžiantis ir nakčiai sutemus. Jie ėjo pro nežinia kelintą minaretą, kai 
iš jo bokšto pasigirdo veriantis musulmonų šventiko muedzino balsas, 
privertęs net krūptelti iš netikėtumo. Muedzinas vis kartojo ir kartojo 
pratisą šūksnį, ir visi, kas tik buvo aplink, skubėjo atsiliepti — kalviai 
palikdavo žaizdrus, kartu su mažyčių parduotuvėlių savininkais bei pir- 
kėjais, bėgo į mečetę melstis, nepamiršdami prie durų nuspirti apavo. 

Keliautojai kiek pavėpsojo į juos ir, pasinaudodami maldos metu, 
pagaliau tuščiomis gatvelėmis sparčiai nusigavo iki bazaro. Jį rado be 
vargo — buvo išsidėstęs ne vienoje vietoje, o driekėsi palei pagrindines 
miesto gatves. Kai jį pasiekė, malda baigėsi, ir prekyba atsigavo. Buvo į 
ką akis paganyti, nors krautuvėles, apsuptas žmonių kamšaties, triukšmo 
ir gaudesio, nuo svilinančios saulės dengė ištisinės stoginės, spinduliai 
žaidė po geltono arba raudono vario indus, dubenis, padėklus ir ąsočius, 

kurie buvo nuvalyti, ir jų įmantrūs raštai blizgėjo lyg ugnis. Šalia žibėjo 
variniai žvakių žibintai, glazūruoti moliniai dubenys, lėkštės, puodeliai, 
balti ir žydri, ploni kiniški indai, skardžiai skambančios persiškos stikli- 
nės, pasidabruotas šilkas, paauksuotas šilkinis brokatas, vaistai, branga- 
kmėniai ir dar nesuskaičiuojama daugybė visokių gėrybių. 

Kaip ir kituose dideliuose miestuose, prekyvietės buvo išdėstytos ei- 
lėmis — vienoje galėjai rasti virvių, kitoje — aukso apyrankių ir auskarų, 
trečioje — žagarų kurui, ketvirtoje — šilko audinių, dar kitur - kilimų ar 
užuolaidų. Buvo ir molinių žaislų — švilpukų eilė. Čia galėjai pamatyti 
arkliuką, ant kurio sėdėjo raitelis, stepių žvirblį arba kukutį, avinėlį rai- 
tytais ragais, liūtą, kurio Bucharoje niekas nebuvo regėjęs, todėl vaiz- 
davo padarą stačiai iškelta uodega, styrančiomis ausimis ir atsikišusiais 
nasrais. Čia buvo ir kitų keistų sutvėrimų ir visi jie — margai išdažyti. 

Prie bazaro eilių glaudėsi jose pardavinėjamas prekes gaminančių 
amatininkų kvartalai, o gatvių sankryžose stovėjo turgaus kupolai. Pir- 
mame keliauninkai užtiko vien tik juvelyrinius gaminius, kirame - vi- 
sokiausias kepurėles — tiubeteikas. Jos ne tik pūpsojo ant prekystalių, 
bet ir kesulais kabojo ant į sieną įkaltų geležinių kablių. Trečiame baza- 
ro kvartale buvo įsikūrę pinigų keitėjai. 

Vyrai dairėsi ir į prekes, ir į žmones. Ko tik jie nesutiko: ir bucha- 
riečius akinamai baltomis valmomis, gražiais šilko ar pusšilko chalatais, 
turkmėnus su aukštomis papachomis, raudonais ir juodais dryžiais iš- 
margintais chalatais, ilgakasius kinus plačiais kaptonais ir sijonais, ara- 
bus baltais arba tamsiais burnusais ir neįprastomis čalmomis, susuk- 
tomis iš storokų pynių, apvytų virvelėmis, dabitiškus Indijos parsus 
auksu siuvinėtais riestanosiais pusbačiais ir dar daug kitų. 

Spūstyje, kur akys raibo nuo prekių margumo ir ausys linko nuo 
gerklių negailinčių, savo prekes begiriančių prekeivių bei atkakliai besi- 
derančių pirkėjų sukelto triukšmo, tegalėjai su didžiausiu vargu stum- 
tis. Nenuostabu, kad Einius staiga susigriebė likęs vienas. 

Žybartaitis brovėsi per kamščius dantis sukandęs, permerktas pra- 
kaito, ir vis dairėsi pasistiebęs, bandydamas tarp daugybės galvų rasti 

novgorodiečius. Tačiau viskas veltui. Visur matėsi tik tamsūs juodaa- 
kiai prekybos įkarščio iškreiptais veidais. Pirklys iš paskutiniųjų stū- 
mėsi, jau pametęs teisingą kryptį, tetrokšdamas bent ištrūkti iš bazaro 
karščio ir pasiekti ramesnę vietą, kad galėtų susigaudyti, kur papuolė ir 
kaip nusigauti iki Bucharos dalies, kurioje buvo jų karavansarajus. 

Kai Einius pagaliau išsiplėšė į aikštės pakraštį, kur kilo apšepusių 
rūmų sienos, vos ant kojų besilaikė. Be to, nesveikąją koją jau senokai 
bjauriai maudė. Pirklys apsidairė, norėdamas nors trumpam atsisėsti ir 
atgauti kvapą, tačiau nerado tinkamos vietos ir atsirėmė į artimiausią 
sieną. 

Akimirkai užsimerkė, stengdamasis nutildyti erzinantį gaudimą 
galvoje, tačiau krūptelėjo, išgąsdintas kurtinančio, ausį rėžiančio gar- 
so. Pamiršęs sieną atsimerkė ir apstulbo, nesuprasdamas, kas aplinkui 
dedasi. Iš pradžių Einius pamanė, kad miestą kas užpuolė, nes žmonės 
blaškėsi, tarsi galvas pametę, tačiau nieko panašaus į kautynių triukšmą 
neišgirdo. 

Daugiau nebespėliojo. Tik dairėsi, plėšdamas besimerkiančias akis 
ir vis labiau stebėdamasis, nes žmonės šalia jo puolė ant kelių ir gū- 
žėsi ant žemės tarsi varlės, o erzinantis, blerbiantis garsas vis artėjo. Iš 
gatvės, kur stovėjo pirklys, gilumos pagaliau pasimatė tai, kas skleidė 
keistus garsus. Tai buvo ilgi vamzdžiai, kuriuos pūtė keliolika gatve 
žygiuojančių vyrų. Paskui juos sekė didelis raitelių būrys. 

Žybartaitis įsižiūrėjo į raitelį priekyje, jojantį ant puikaus žirgo. Tas 
skyrėsi nuo kitų ir puošniais, auksu išsiuvinėtais rūbais, ir išdidžia lai- 
kysena, ir puikiai sumeistrautais ginklais. Pirklys spėjo, jog tai gali būti 
chanas, tačiau vyriškis nebuvo panašus į mongolą. Kol Einius kankino- 
si spėliodamas, raitelis pastebėjo jį, vienintelį stovėjusį tarp suklupusių 
buchariečių, atsisuko į paskui jojusius raitelius ir, kapodamas žodžius 
bei rodydamas į žemaitį, kažką paliepė. 

Einius kažką ne taip padaręs susiprato tik kai keli raiteliai, nušokę 
nuo žirgų, pripuolė prie jo, stipriai sugriebė ir, kone ant rankų nunešę, 
pastatė prieš puošnųjį raitelį. Bucharietis vėl kažką riktelėjo, šiuokart — 

jau Einiui, nužiūrinėdamas jį nuo galvos iki kojų. Žybartaitis būtų 
mielai atsiprašęs ir paaiškinęs, kad nežinojo vietos papročių, tačiau to 
negalėjo padaryti dėl per menkų mongolų kalbos žinių. Kitos jo iš- 
moktos kalbos — rusų, lenkų, šiek tiek — vokiečių — čia buvo bevertės. 

— Aš — svetimšalis pirklys! — riktelėjo, raitydamasis iš skausmo, nes 
raiteliai sugriebę be gailesčio spaudė, ir dar pridūrė. — Iš Lietuvos. 

Pasakė nenutuokdamas, kokią didelę klaidą padarė. Mar didžiūnas, 
į kurio akis pateko, buvo senųjų Bucharos valdovų palikuonis Mach- 
mud-chanas. Jis po Chorezmo užkariavimo tarnavo mongolams ir 
su savo kariais dalyvavo Batu-chano žygiuose į Vakarus. Visko juose 
Machmud-chanas patyrė, o vienas iš skaudžiausių prisiminimų jam 
buvo nevykęs žygis su nojono Kaidu tumenu į kažkokią negirdėtą Lie- 
tuvos: karalystę. Dėl lietuvių pasalų jiems taip ir nepavyko Lietuvos 
pasiekti. Maža to, po Kaidu žūties Machmud-chanui teko parvesti tu- 
meno kariuomenės likučius į Batu-chano stovyklą?. 

Taip chanas tapo blogos žinios nešėju ir turėjo atsiimti visas tokiam 
nelaimėliui tenkančias bėdas. Tiesa, Machmud-chanas galėjo džiaugtis 
palyginti lengvai išsisukęs. Kai prasidėjo didysis žygis į Vakarus, jam 
su buchariečiais nuolat teko eiti priekyje — ir į mūšius, ir ant miestų 
bei tvirtovių sienų, jas šturmuojant, lipti. Chanas atsipirko keliomis 
menkomis žaizdomis, užtat iš jo Bucharoje sutelktų penkių tūkstančių 
raitelių namo grįžo vos saujelė. Iš Einiaus lūpų išsprūdęs Lietuvos var- 
das jam buvo tarsi mirtį nešantis kobros įkandimas. 

— Į narvą jį! - įtūžęs paliepė. 

Einiui, kuris nieko nenutuokė apie liūdną Machmud-chano patirtį 
ir nesuprato jo šūksnio, taip ir liko mįslė, kodėl taip skaudžiai jį laikę 
kariai dar grubiau nutempė jį paskui rūmų pusėn vėl pasukusį didžiū- 
ną bei jo palydą, kuriai kelią vėl skynė tie keisti muzikantai su savo 
keistais instrumentais. 


Nedidukas Einius tarsi paskendo tarp augalotų sargybinių bei jų 


Daugiau apie tai skaitykite knygoje „Ilga kelionė namo“ 

arklių, viską užstojusių ir neleidusių pamatyti net kurion pusėn jį veda. 
Toliau viskas vyko tarsi sapne - prošal plaukė sukumpusios buchariečių 
nugaros, molinės sienos paskui — ir įvairiom spalvom žaižaruojančios 
rūmų sienos, ankšti kiemai. Pirklys atsitokėjo erdviame, tačiau pur- 
viname, dvokiančiame, aklinų molinių sienų apsuptame kieme. Čia 
netoli vienas nuo kito rikiavosi keliolika narvų. Pirklys, žvilgtelėjęs į 
juos, pamanė, kad juose tūno dideli šunys, tačiau veikiai susigriebė 
klydęs. Narvuose buvo žmonės. Vieni sėdėjo, kiti gulėjo susirietę, treti 
stovėjo keturpėsti ir abejingais žvilgsniais sekė Einių bei jį atitempusius 
karius. 

Žybartaitis net nespėjo nustebti, pamatęs tuos žmones narvuose, 
kai jo sargai atlapojo vieno iš jų dureles ir, nuplėšę Einiaus ginklą bei 
papuošalus, švystelėjo jį vidun be jokio gailesčio. Pirklys žnektelėjo ant 
kelių, rankas iki riešų panardindamas į dvokiantį purvą, tuoj pabandė 
pašokti ir visu balsu šaukti, kad buchariečiai jį čia įmetė per klaidą. 
Einius neįvertino narvo dydžio ir kaukštelėjo į viršutinius virbus taip, 
kad net akyse apremo. Kol kiek atsigavo ir nuropojo iki narvo krašto, 
buchariečiai jau sparčiai tolo, net neatsisukdami į bejėgiškus Einiaus 
šūksnius. Dar kelios akimirkos — ir už jų nugarų užsitrenkė geležimi 
apkaustytos kiemo durys. 

— Sugrįžkit! Išleiskit! Kaip jūs drįstat! — Žybartaitis šaukė tarsi iš- 
protėjęs, įsikirtęs į narvo virbus ir bandydamas juos purtyti, tačiau nei 
grotos, nei į žemę įtvirtintas narvas net nekrustelėjo. Tik Einiaus kūnas 
virpėjo, lyg stipraus vėjo lupamas drebulės lapas. Kiemo sienos buvo 
kurčios, o kituose narvuose krustelėjo žemaičio pusėn vos viena kita 
galva, gal tik artimiausiam narve tūnojusio veide šmėkštelėjo šioks toks 
susidomėjimas. 

Tačiau Einius nieko nebematė. Jam terūpėjo durys tolumoje, bet 
tos tarsi įaugo į sieną, ir Žybartaitis nebeatlaikė. Sukrėtimas buvo per- 
nelyg stiprus. Einius vis dar šaukė, springdamas vidury žodžio ir vis 
bandydamas tvertis į virbus. Galiausiai jis bejėgiškai susmuko ir akys 
vėl aptemo. 

Jis nesuprato, trumpai ar ilgai murksojo suklupęs, vis dar gniaužda- 
mas virbus, ant rankų bejėgiškai nusvirusia galva. Akyse vėl prašvito, 
tačiau jis niekaip negalėjo patikėti tuo, ką mato. Tiesa, jis stengėsi nuo 
durų nenusisukti. Atrodė, kad, kai durys pagaliau prasivers, baigsis visas 
šis košmaras — ateis buchariečiai ir atsiprašę išleis jį. Laikas bėgo, bet nie- 
kas nesirodė. Saulei pamažu prapuolant už kiemo sienų, iš lėto rinkosi 
sutemos. Einiaus krūtinėje tvenkėsi vis sunkiau besuvaldomas siaubas. 

Regis, praėjo visa amžinybė, kai klaikiai cypdamos durys pagaliau 
ėmė vertis. Žybartaitis nepastebėjo, kaip subruzdo ir kitų narvų įna- 
miai, atsiliepdami į šaižų veriamų durų garsą. Kaliniai krutėjo, slink- 
dami prie narvų kraštų ir nekantriai dairydamiesi į duris. 

Einius, nesitverdamas savam kailyje, net mėgino prakišti pro vir- 
bus galvą, tačiau ta vos neįstrigo ir teko kęsti, prispaudus veidą prie 
dar dienos saulėkaita tvoskiančio metalo. Pagaliau, po visos amžinybės 
laukimo, tempdami katilą pro duris prasigrūdo du kaliniai, o gal ver- 
gai. Paskui juos ėjo ginkluotas karys. Žybartaitis ne iškart susidomėjo, 
kas jie tokie. Jis tematė tris vyrus, kurie, kaip tikėjosi, neša jam laisvę. 
Tiesa, ėjo jie nelabai skubėdami, vis užkliūdami prie kiekvieno narvo, 
ir Einius nebeištvėrė — ėmė šaukti, sutelkęs visas skurdžias mongolų 
kalbos žinias. 

— Padėkit! Aš svetimšalis pirklys! 

Kartojo ir kartojo, vėl mėgindamas purtyti narvo virbus, tačiau atėju- 
si trijulė buvo tarsi kurčia. Jie ėjo kaip ėję, kol pagaliau pasiekė vis šūka- 
liojantį pirklį. Didelei jo nuostabai bei nevilčiai jie net nebandė atrakinti 
ant durų pakabintos sunkios spynos. Vienas iš katilą nešusių vyrų įkišo 
pro virbus ranką ir ištraukė narve buvusį dubenį. Kitas, pakabinęs sam- 
čiu iš katilo, šliūkštelėjo į dubenį kažkokio skysčio, o pirmasis vėl įkišo 
indą į narvą pro virbų tarpą. Pastatęs jį ant žemės šalia Einiaus, akivaiz- 
džiai įprastu tempu su savo porininku ir kariu patraukė prie kito narvo. 

Tarsi užkerėtas Einius stebėjo ką jie daro ir net šaukti buvo pa- 
miršęs. Tik kai trijulė ėmė tolti, nusinešdama jo viltį, Žybartaitis dar 
pabandė tą viltį pagauti: 

— Padėkit! Aš svetrimšalis pirklys! 

Šaukė, tiesdamas pro virbus rankas, tačiau nei vienas iš trijulės net 
nekryptelėjo jo pusėn. Vyrai apsuko ratą palei narvus ir dingo už durų, 
nepaisydami pirklio riksmų, kurie galop virto isterija. Durys triukš- 
mingai vėl užsivėrė per pusę žodžio nukirsdamos ne tik žemaičio šauks- 
mą, bet ir jo viltį bei paskutines jėgas. Pirklys dar pajuto, jog griūva ir 
šviesą jo akyse vėl pakeitė tamsa. 


* XX 


Einius atsigavo purtomas šalčio. Jis neprisiminė, kas jam nutiko: 
gulėjo susirietęs, prie smakro pritraukęs kelius ir ne patale, kaip ti- 
kėjosi, o ant plikos, pernakt apstingusios žemės. Po akimirkos — tarsi 
žaibo — pašoko, siaubo nudiegtas riktelėjo, koja užkabindamas ir iš- 
versdamas dubenį. Dubuo kaukštelėjo į kietą žemę ir Einius šoko nuo 
jo, tarsi nuo gyvatės ir tik virbai jį sulaikė. 

Vėl susigūžęs atsisėdo, prisitraukė prie smakro kelius, apsikabino ir 
padėjo ant jų galvą. Aušo rytas. Už aukštų kiemo sienų matėsi kylančios 
saulės nurausvintas dangus, tačiau narvus dar dengė prietema. Einius 
dairėsi, iš paskutiniųjų stengdamasis patikėti, jog tuoj prasivers durys 
ir pasirodys buchariečių lydimi broliai Ochapkos. Juk tie negalėjo jo 
nepasigesti, — turėjo ieškoti ir rasti! Būtinai. Einius visa esybe jautė pa- 
tekęs į didelę bėdą, iš kurios, jei jį supantis pasaulis ir toliau apsiribos 
nebylia, pasirodančia ir išnykstančia trijule, - tikrai neišsikapstys. 

Tačiau Žybartaičio viltims nebuvo lemta išsipildyti: saulei pagaliau 
užsiropštus virš sienos, kieme vėl pasirodė ta pati trijulė ir pakartojo 
savo kelionę nuo narvo prie narvo. Einius, stebėdamas, kaip jiems pri- 
artėjus subruzdo jo vargani kaimynai ir patys pro virbus kišo dubenė- 
lius, sumetė, kad trejetas dalina maistą. Jam užteko nuovokos suprasti, 
jog šnekinti bet kurį iš trijų vyrų — tuščias darbas. Jam liko tik viena 
viltis — broliai Ochapkos. 

Kai trijulė pasiekė jo narvą, Einius nekrustelėjo — sėdėjo kaip sėdė- 
jęs, žvilgsniu sekdamas, ką vyrai daro. Tie, vėl tylėdami, pripildė jo du- 


77 


benėlį ir patraukė toliau, palydėti godaus čepsėjimo. Pažiūrėjęs į savo 
kaimynus, Žybartaitis net nusipurtė. Vieni iš jų rankomis graibė iš du- 
benėlių maistą, kiti tiesiog iš jų srėbė ar net keturpėsti kaip šunys, lakė. 
Tiesdamas kaklą, Einius iš tolo dirstelėjo į savo dubenį, bet ir iš ten šio 
turinys pirkliui pasirodė bjaurus. Jis net nebandė artintis, nutaręs, jog 
iki vakaro, vėliausiai iki kitos dienos ryto, kai Jaroslavičiai turi keliauti 
toliau, Ochapkos ištrauks jį 'iš čia. Jau geriau jis ištvers nevalgęs. 

Tebuvo viena bėda — nuo paskutinio karto, kai Einius valgė (tiks- 
liau, skubiai užkando prieš išeinant ieškoti bazaro) praėjo ne taip mažai 
laiko. Žybartaitis vis dar stengėsi negalvoti apie maistą, vėl ir vėl apžiū- 
rinėjo kaimyninių narvų įnamius, tačiau tas vaizdas nepadėjo užsimirš- 
ti. Atvirkščiai: apžėlę, purvini, su supuvusių rūbų likučiais, kabančiais 
ant išsekusių, kaulėtų kūnų, prariję maistą jie vėl, tarsi apmirę, tūnojo 
narvuose. Tas vaizdas galėjo reikšti ne ką kita, kaip tik tai, kad pirklys 
pateko į didelę bėdą ir taip lengvai, kaip tikėjosi, nebeišsikapstys. 

Einius troško, kad saulė kuo greičiau pakryptų vakarop. Jis vis įtiki- 
nėjo save, kad naktį praleis savame patale karavansarajuje, tačiau raudo- 
nas saulės skritulys tarsi įstrigo aukščiausiame kasdieninės kelionės taš- 
ke. Pasislėpti nuo stačiai kertančių spindulių nebuvo kur. Pirklio rūbai 
iki paskutinio siūlelio permirko prakaitu. Jis bandė gelbėtis, taikydamas 
kuo patogiau įsitaisyti, tačiau narvo virbai tvoskė karščiu. Vakarykštis, 
matyt, po lietaus atsiradęs purvas išdžiūvo. Žybartaitis bandė atsigulti, 
tačiau negalėjo ištiesti kojų, nes narvas buvo per trumpas, o tankūs vir- 
bai neleido iškišti jų laukan. Tik atsisėdęs galėjai ištiesti kojas, bet nuo 
sėdėjimo stengiantis neatsiremti į svilinančius virbus greitai paskausda- 
vo nugarą. Norėjosi atsistoti, tačiau narvo aukštis neleido išsitiesti visu 
ūgiu, o kūprinantis nepakenčiamai paskausdavo nugarkaulį. 

Lyg pirkliui būtų mažai vargo dėl alkio ir ankšto narvo, pradėjo 
nebepakenčiamai spausti šlapimo pūslę. Jis kentė sukandęs dantis: su- 
sirietęs gulėjo ir trypė pritūpęs. Pagaliau jau niekas nebegelbėjo, ir Ei- 
nius padarė taip pat, kaip matė darant kitų narvų gyventojus: atsistojo, 
į daugelį kalinių atsisukdamas nugara, ir nusišlapino. Dabar Einius 

suprato, kodėl tas procesas buvo vadinamas nusilengvinimu ir kodėl 
kieme tvyro tokia smarvė. 

Kad ir kaip pirkliui atrodė neįtikėtina, tačiau laikas slinko. Ne- 
bylioji trijulė antrą, o paskui ir trečią kartą apėjo narvus. Už sienos 
užslinko saulė ir kiemas paskendo neperregimoje tamsoje. Nusileidus 
nakčiai, vėl grįžo vėsa, ir Einius, susirietęs į kamuoliuką, jau kaleno 
dantimis. Naktis, atrodė, ilgumu prilygsta dienai, bet nei akimirkai ne- 
buvo bluosto sudėjęs, gulėjo ir matė, kaip, dangui šviesėjant ir dažantis 
raudonai, iš tamsos ėmė nirti kaimyniniai narvai. Tačiau savo akimis 
ir tuo, kas vyksta, jis patikėjo tik saulei perlipus per sieną, kai kieme 
pasirodė jau gerai pažįstama trijulė su tuo pačiu katilu. 

Broliai Ochapkos nepasirodė. Nebebuvo jokios vilties, kad ateis. 

Ši mintis buvo aiški, aštri, tarsi durklas į paširdžius. Dabar jau vien 
nuo jos aptemo akys. Jis vėl krito į prarają, taip ir nepasiekdamas jos 

Žybartaičiui atsigavus jau buvo šviesu ir jis pagalvojo, jog nuo tos 
akimirkos, kai prarado sąmonę, praėjo vos kelios akimirkos, tačiau už- 
teko žvilgtelti į saulę, kad suprastum klydęs. Saulė dar tik kilo, virš 
sienos kyšojo tik menkas jos kraštelis. Einius suvokė, jog ne tik visą 
dieną, bet ir naktį pragulėjo, aptemus sąmonei. Broliai Ochapkos ti- 
krai nebeateis! Kniaziai Jaroslavičiai su visa savo vilkstine jau seniai 
turėjo būti iškeliavę. 

Einiui vaidenosi, jog jo galva — tarsi iššluota. Buvo tuščia, net spen- 
gė. Jis vėl sėdėjo, apglėbęs kelius, nudelbęs žemyn akis, ir jautė tik vie- 
na — žvėrišką alkį. Dubuo tebebuvo pilnas, tad Einius prislinko, abiem 
rankom pakėlė jį, pauostė ir užsimerkęs sriūbtelėjo. Skonis buvo siau- 
bingas, tačiau alkis pasiekė tokią ribą, kad panašūs niekai pirkliui jau 
neberūpėjo. Svarbu tik, kad valgyti būtų ką! 

Vos tik pridėjo dubenėlį prie lūpų - jau tuščią nuleido, tačiau pilvas 
tebegurgė, o nuo silpnumo svaigo galva. Einius atsirėmė į virbus, tikė- 

damasis pailsėti, bet išgirdo šaukiant iš kaimyninio narvo. Sunkiai pa- 
sukęs galvą pamatė, kad neapsiriko: kaimynas tikrai mojo jam. Geriau 
į jį įsižiūrėjęs, Žybartaitis pamatė, kad kaimynas buvo nenusakomo 
amžiaus: gal šešiasdešimties, o gal ir šimto metų. Pusę išsekusio, vaški- 
nio, raukšlėto veido dengė ilga, kone iki juosmens tįstanti barzda, ant 
kūno tebuvo likęs iš draiskanų likučių padarytas raištis ant klubų. Ir 
raiščio, ir barzdos, ir ant kaulų kabančios, sukritusios odos spalva buvo. 
vienoda — purvinai pilka. 

Žmogus kažko paklausė Einiaus. Jis, kaip suprato pirklys, rinko 
žodžius, nuo kalbos prie kalbos, tačiau nei viena naujajam kaliniui ne- 
buvo girdėta. Žybartaitis nusprendė dar sykį griebtis jam iki tol nepa- 
dėjusio mongoliško sakinio: 

— Aš svetimšalis pirklys. 

- Iš kur? — šį kaimyno klausimą žemaitis suprato ir atsiliepė: 

— Iš Lietuvos. 

Pasakė ir iš išplėstų kalinio akių suprato, kad tas žodis jam nieko 
nesako. Jis vėl pabandė aiškinti, tarsi vaikui: 

— Buchara, - bakstelėjo pirštu į žemę prie savęs, o antrą kartą - jau 
toliau. — Sarajus. 

Trumpam nutilo, bet pamatė, jog kaimynas nenuleidžia akių nuo 
jo piršto, ir tęsė savo aiškinimą, vis toliau baksnodamas pirštu vakarų 
pusėn: 

— Itilis, Kijevas, Polockas, Lietuva. 

Pasakęs paskutinį žodį, kelis kartus bakstelėjo pirštu į žemę, ir kai- 
mynas, regis, pagaliau suprato. 

— Moki rusiškai? — jis paklausė rusiškai, ir pirklys subruzdo, sku- 
bėdamas pasinaudoti proga išlieti viską, kas tik jo viduje susikaupė. 
Atrodė, nuo to kas nors galėjo pasikeisti: 

— Kas čia dedasi?! - sunkiai rinko žodžius. - Nespėjau nusilenkti 
kažkokiam jūsų ponui, ir mane iškart čia įkišo! Kas čia per tvarka šita- 
me mieste?! 

Kaimynas išklausė nerišlų Žybartaičio aiškinimą, monotoniškai 
linksėdamas galva ir glostydamas barzdą, o paskui paprašė nupasakoti, 

kaip atrodė Einių į narvą liepęs patupdyti didžiūnas. Pirklys pamėgino 
ir, nors, regis, nelabai sekėsi, vis tik kalinys atpažino: 

— Machmud-chanas, - tarė. - Nepasisekė tau, svetimšali. Mach- 
mud-chanas - labai karšto būdo valdovas, ir mongolai Bucharoje jam 
leidžia daryti ką nori. Bet kad jis pasodintų į mirties narvą svetimšalį 
pirklį, net iš jo nesitikėjau. Juk dėl to mongolai gali nejuokais supykti. 
Sakyk, sverimšali, ar tu jam sakei, iš kur esi? 

— Sakiau. | 

— Tada aišku, kodėl taip nutiko, - kaimynas, patenkintas, kad su- 
prato, kelis sykius perbraukė delnu per barzdą. 

— Kas aišku? — nekantravo Einius, tačiau tas elgėsi kaip Žmogus, 
neturintis kur skubėti: 

— Machmud-chanas dalyvavo žygyje į Lietuvą ir grįžo iš jo patyręs 
baisią gėdą. Iki šiol jis to negali pamiršti. 

Spirgėdamas iš nekantrumo, Einius išpešė iš kaimyno kuo daugiau 
smulkmenų apie Machmud-chano žygį į Lietuvą, kol pagaliau susi- 
vokė, kad tas pasakoja apie mongolus, kurių nelaisvėje buvo Junda. 
Bet jautėsi Einius taip, lyg būtų pro ausis praleidęs kažką svarbaus. Jis 
kalbėjo ir vis perrausinėjo atmintį, stengdamasis prisiminti, ko ieškojo, 
bet mintis tarsi žuvis paskutinę akimirką išsprūsdavo. 

Ir vis tik Žybartaičiui pasisekė: 

— Mirties?! — šūktelėjo, vėl panirdamas į jau įprastą siaubo stingu- 
lį. — Tu pasakei „mirties narvą ?! Ką tai reiškia?! 

— Kas patenka į šiuos narvus, tas gyvas nebeišeina, — atsiliepė kai- 
mynas, nekeisdamas intonacijos, ir galiausiai nutilo, leisdamas Einiui 
suvokti, ką išgirdo. 

Tądien žemaitis nebeištarė nė žodžio, tik sėdėjo, atsirėmęs į virbus 
ir pamiršęs jų karštį, kol tamsa vėl paslėpė kiemą. Tiesa, alkį tebejau- 
tė — iki paskutinio lašo ištuštino dubenį, prarydamas vakaro davinį, 
bet ir vėl paniro į stingulį. Jis užmigo sėdėdamas, tačiau vis pabusdavo. 
Iš pradžių, kol sąmonė prašviesėdavo, akimirką pajusdavo ramybę ir 
galėjo ilsėtis, tačiau užtekdavo atsiminti, kur esąs, ir vėl siaubo karštis 
nutvilkydavo nuo galvos iki kojų. 

Buvo tik vienas išsigelbėjimas — miegas, tik tekdavo ilgai kankintis, 
kol pasisekdavo panirti į jo saldybę. Ir vėl labai trumpam — iki kito 
greito pabudimo, siaubui užliejus. Atrodė, tai kankynei nebus pabai- 
gos. Naują dieną jis pasitiko išsikankinęs, tačiau apimtas keistos, nesų- 
vokiamos ramybės. 

Einiui buvo baisu. Labai baisu. Tačiau vaidenosi, jog iš šalies jis 
stebi save patį —- baimės nublyškintą, bejėgiškai atsišliejusį į virbus, už- 
gesusiomis akimis, bet nežinios tebekankinamą. Prarijęs pusryčius, jis 
įsitaisė palei narvo kraštą, arčiau jį vakar šnekinusio kaimyno. 

— Ei, kas tu toks? — pašaukė. 

— Aš — Chadži Džanas. Dervišas, — noriai atsiliepė tas. Jam akivaiz- 
džiai knietėjo pasikalbėti, nes, kaip spėjo Einius, nedažnai tekdavo. 
Mar daugelis kalinių leido laiką gulėdami savo narvuose ir perdien 
krusteldavo tik maisto pasiimti arba kai kiemą pasiekdavo tolimas 
melstis šaukiantis muedzino balsas. 

— Dervišas? O kas tas dervišas? 

— Dervišas? Na, tai žmogus, kuris tarnauja Alachui. Mes gyvename 
panašiai kaip krikščionių vienuoliai ir keliaujame po pasaulį, išgyven- 
dami iš to, ką duoda žmonės. O prieš tai aš dvidešimt metų mokiausi 
geriausiose Bucharos medresėse, pas geriausius mokytojus mudarius. 
Dvidešimt puikių metų, kasdien, išskyrus ketvirtadienį ir penktadienį, 
mokydavomės nuo saulės patekėjimo iki laidos. Tik vasarą galėdavo- 
me tris mėnesius pailsėti. Man labai patiko ir tos 137 knygos, kurias 
kiekvienas mokinys mulo-bača privalėjo peržiūrėti ir įsiminti. Jos man 
buvo tarsi saldžiausias moliūgas. 

— Iš kur tu moki rusų kalbą? — toliau smalsavo Žybartaitis. 

— Aš buvau šalia Visatos užkariautojo, kai jis ėjo į Vakarus. Nenorė- 
jau eiti, tačiau Batu-chanas liepė jo žygius užrašinėti. 

— O kodėl tu čia? 

— Kai grįžau į Bucharą, baigiau tvarkyti savo užrašus. Machmud- 
chanas norėjo pirmasis juos perskaityti. Ir jie jam nepatiko. Jis pasakė, 
kad aš neteisingai aprašiau Batu-chano žygius ir kad Visatos užkariau- 

tojas Už tai ir jį, ir mane nubaus mirties bausme. Va todėl aš ir čia. Ir 
gyvas tikrai nebeišeisiu. Iš čia niekas gyvas neišeina, — pakartojo dervi- 
šas vis tokiu pat ramiu jau įsiūtį Einiui varančiu balsu. 

Tarsi vinį į širdį kalė — neišeina! Ir tu savo gyvenimą čia pabaigsi, 
bet negi gali tuo ramiai patikėti ir susitaikyti?! Viltis iš paskutiniųjų 
kabinosi: dienos bėgo, ir Einius, nebodamas dervišo kartojimo, jog 
nieko neišeis, vis bandė užkalbinti maisto dalintojus lydintį sargybinį, 
tačiau tas tylėjo lyg kurčnebylys. Trijulei pasišalinus, Einius likdavo 
skęsti žodžiais nenusakomoje keistoje migloje: negali būti, to negali 
būti! Tiesiog reikia truputėlį luktelti ir jį tikrai išleis. Kad laikas nepra- 
ilgtų, Einius kalbėjosi su dervišu. 

Tiesa, pats šnekėti nenorėjo ir mieliau klausydavo dervišo pasako- 
jimų, o šis, matyt, ilgo tylėjimo iškankintas, mielai į juos leisdavosi. 
Jis įsitaisydavo patogiau, parietęs po savimi kojas ir, linguodamas bei 
glostydamas barzdą, nuo ryto iki vakaro porindavo apie prapuolusią 
Chorezmo didybę, valstybę, kurios valdos tęsėsi nuo šiaurinių Kaspijos 
krantų iki Persų įlankos, nuo Kaukazo iki Gindukušo. Atrodė, niekas 
negalėjo su ta šalimi susilyginti, ir Chorezmo valdovas chorezmšachas 
Muchamedas tik juokdavosi, jei kas imdavo jam aiškinti apie neįtikė- 
tiną kažkokių paslaptingų mongolų jėgą. Jo žemes nuo mongolų skyrė 
šešių mėnesių ilgumo kelias. 

Muchamedas juokėsi ir kai Chorezmo pasienyje buvusio Otraro 
miesto valdytojas pranešė apie atvykusį karavaną. Sidabru ir kitomis 
prekėmis garsėję mongolų valdovo Čingis-chano siųsti pirkliai turė- 
jo jam iš Bucharos ir Samarkando pargabenti medžiagų rūbams siūti. 
Chorezmšachas sumetė, jog tai gali būti šnipai, ir įsakė visus pirklius 
nužudyti, o jų prekes pristatyti jam. Otraro vietininkas taip ir padarė, o 
Muchamedas pardavė grobį Bucharos ir Samarkando pirkliams. Nespėjo 
tie pasidžiaugti pigiomis prekėmis, kai prie Chorezmo sienos pasirodė 
mongolų kariuomenė. Chorezmšachas žengė jų pasitikti. Dvi kariuome- 
nės tris dienas bei naktis grūmėsi, bet taip ir išsiskyrė, nei viena nei kita 
nepasiekusi pergalės. Muchamedas pasuko namo, bet, nusprendęs, kad 

jo turimos jėgos per menkos atremti mongolams, dvidešimt tūkstančių 
kareivių paliko saugoti Bucharą, penkiasdešimt tūkstančių — Samarkan- 
dą, o pats nuskubėjo į šalies gilumą naujų karių rinkti. 

Nekviestų svečių buchariečiams ilgai laukti neteko. Jų buvo tiek 
daug, kad po trijų dienų šturmo chorezmšacho palikti kariai nusilpo ir 
didžioji jų dalis pasitraukė iš miesto, o likusieji užsidarė citadelėje. Pa- 
liktiems miestiečiams teko paprašyti mongolų jų pasigailėti, bet klajo- 
kliai pareikalavo atiduoti visas mieste buvusias maisto atsargas ir padė- 
ti užimti citadelę. Buchariečiams nebuvo pasirinkimo. Čingis-chanui 
įsakius, nepaisydami jos gynėjų apšaudymo, jie užvertė griovį aplink 
citadelę. Paskui buchariečiai, mongolų varomi ir kapojami rimbais, 
pirmi šturmo kopėčiomis lipo ant sienų ir šimtais krito nuo jų negy- 
vi. Nors citadelėje įsitvirtino vos keturi šimtai gynėjų, pasipriešinimas 
tęsėsi dvylika dienų, kol galiausiai mongolai, praradę daugybę karių ir 
paveržtų miestiečių, užėmė citadelę. 

Pergalingai baigęs tvirtovės šturmą, Čingis-chanas liepė sudaryti žy- 
miausių miesto žmonių sąrašą ir sukvietęs juos, įsakė grąžinti chorezm- 
šacho pagrobtą sidabrą bei kitas prekes. Buchariečiai atidavė jam visą 
sidabrą. Mongolų valdovas įsakė miestiečiams išeiti iš miesto, o jo ka- 
riai plėšė ir degino, žudė visus, kas nepakluso jų įsakymams. Nunioko- 
to miesto aikštėse išrikiuotus buchariečius klajokliai paskirstė į grupes, 
daugelį išžudė ir patraukė į Samarkandą, išsivesdami likusius gyvus. Ne- 
prijoję miesto, mongolai pasiuntė į priekį raitelius. Pėstininkai, belaisviai 
ir gurguolės lėtai judėjo į priekį. Samarkandiečiai, pamatę jų keliamus 
dulkių debesis, pamanė, kad klajoklių kariuomenė yra labai didelė. Iš 
toli žiūrint vaizdas buvo grėsmingas, nes kiekvienas belaisvių dešimtukas 
turėjo savo vėliavą, ir Samarkando gynėjai juos palaikė kareiviais. 

Samarkande Muchamedo paliktiems kariams taip pat stigo stipry- 
bės — jie neprisidėjo prie išpuolį surengusių miestiečių. Tie drąsiai su- 
sirėmė su mongolais, o klajokliai išsigandę ėmė trauktis. Miestiečiai 
džiugiai sekė jiems iš paskos, kol pateko į pasalą ir žuvo, visi iki vieno. 
Chorezmšacho kariai visai nukabino nosis ir nusprendė, kad jiems — 

turkams ir mongolų giminaičiams — nieko bloga nenutiks, todėl pasi- 
davė. Miestiečiai kaip visuomet pasekė jų pavyzdžiu — su savo šeimo- 
mis išėjo iš miesto. Mongolai, pareikalavę, kad samarkandiečiai sudėtų 
ginklus, pasielgė su jais taip pat, kaip ir su buchariečiais, o Muchame- 
do surinktos vis naujos į pagalbą pasiųstos pajėgos kaskart pasukdavo 
atgal, nepriėjusios miesto. 

Nepasisekė Chorezmui dėl paskutinio valdovo - Muchamedas taip 
ir neišdrįso dar kartą su mongolais susiremti. Jam vis atrodė, kad pa- 
jėgos per menkos, todėl bėgo nuo mongolų, kol pražuvo vienoje iš 
Kaspijos jūros salų. Jo sūnus Džalal-al-dinas buvo visai kitoks — vis ieš- 
kodavo progos susigrumti su užkariautojais ir atgauti tėvo valdas, bet 
drąsa be jėgos mažai ką galėjo. Jėgos nebebuvo. Narsiausi ir stipriau- 
si jau buvo paguldę galvas. Vienas iš tokių buvo geras Džalal-al-dino 
draugas emyras Timuras Melikas. 

Su nedideliu karių būriu jis gynė Chodžento miestą, o kai nebeįsten- 
gė jo išlaikyti, su tūkstančiu drąsuolių, nepanorusių pasiduoti mongolų 
malonei, persikėlė į didelėje Syr-Darjos upės saloje buvusią pilį. Kas rytą 
auštant jie sėlindavo prie mongolų užgrobtų krantų, puldinėjo jų įtvir- 
tinimus, griovė pylimus, o klajoklių strėlės ir balistų akmenys nepasiek- 
davo salos. Mongolams teko pasiųsti į kovą su emyru Timuru dvidešimt 
tūkstančių karių ir penkiasdešimt tūkstančių chorezmiečių, kuriems 
buvo liepta tempti akmenis iš tolimų kalnų ir statyti užtvanką. 

Emyras, suvokęs, koks pavojus jo laukia, paruošė dvylika storų acte 
sumirkytų, moliu apteptų ir veltiniu aptrauktų baržų, kurioms nebuvo 
baisios nei mongolų strėlės, nei nafta užtaisyti padegamieji sviediniai. 
Sulaukę nakties chorezmiečiai baržomis priplaukė prie užtvankos ir iš- 
ardė per dieną pastatytą jos dalį, bet tai neišgelbėjo Meliko žmonių. 

Norėdami apsisaugoti, mongolai nukaldino grandinę ir ištempė ją 
per visą upę. Emyras suprato, kad pilies neišlaikys. Į septyniasdešimt 
laivų jis surinko žmones su ginklais bei maistu ir naktį, pasišviesda- 
mi fakelais, jie pasileido pasroviui. Timuras, stovėdamas visu greičiu 
plaukiančio laivo pirmagalyje, vienu kardo kirčiu perkirto grandinę, 

praskindamas kelią paskui plaukiantiems laivams, tačiau abiem upės 
krantais paskui juos sekė mongolai, šaudydami ir mėtydami į laivus 
indus su degančia nafta. Kai jie pasiekė mongolų pastatytą pontoninį 
tiltą, ant kurio buvo sustatytos balistos, Melikui teko bėgti, brautis pro 
mongolus ir slapstytis dykumoje. 

Klajokliai vis sekė iš paskos. Visi Meliko kariai žuvo, o jis liko vienas 
ir teturėjo tris strėles — po vieną trims jį besivejantiems mongolams. 
Emyras paleido strėlę vienam iš persekiotojų į akį. Kiti du mongolai, 
išsigandę jo taiklumo, pasuko atgal. Melikas pabėgo ir sėkmingai nu- 
sigavo į Chorezmą. 

Čia jis rado nemažai panašių narsuolių, mat Chorezmas penkis 
mėnesius gynėsi nuo mongolų apgulties ir šie galiausiai turėjo šauktis 
paties Čingis-chano. Jo atvesta didelė paspirtis užėmė tik vieną miesto 
sieną, bet kiekvienas žingsnis pirmyn mongolams brangiai kainuoda- 
vo. Prieš klajoklius stojo vyrai, moterys ir vaikai, kol visi žuvo. Mongo- 
lai išardė užtvanką saugojusią miestą nuo Džeichunos upės, ir užtvindė 
Chorezmo griuvėsius. 

— Jei būtų buvę daugiau tokių drąsuolių, kaip Džalal-al-dinas ar 
Timuras Melikas, Chorezmas būtų ir toliau gyvavęs. O dabar mūsų 
geriausi kariai kaunasi už mongolus ir miršta, - baigdamas pasakoti, 
dervišas kaip visada sunkiai atsiduso. 

— Bet kodėl mongolai taip lengvai šitiek karių galėjo išžudyti? Ko- 
dėl jie nesipriešino? Pats sakei — vienas mongolas tūkstančius jūsiškių 
išžudydavo. Kodėl jie leidosi skerdžiami kaip avys? — negalėjo suprasti 
Žybartaitis. 

— Dėl takdyro. 

— Kokio dar takdyro? 

— Mes, musulmonai, takdyru vadiname tikėjimą lemtimi. Pranašas 
Mahometas sakė, jog šiame pasaulyje nebuvo ir nėra nieko, kas ne- 
priklausytų nuo Alacho valios. Tokia buvo Alacho valia — mirti nuo 
mongolo kardo. Jeigu tam nepaklusi, būsi nubaustas pomirtiniame gy- 
venime ir tikrai nepateksi į rojų. 

Dervišo žodžiais, tai pati baisiausia bausmė musulmonui, nes rojus 
pilnas nuostabių dalykų. Pavyzdžiui, vienose iš septynių dausų yra ba- 
zaras, kuriame viską gali gauti nemokamai, soduose skraido paukščiai, 
kurie panorėjus krinta lyg pašauti, o nematomos rankos nupeša juos, 
iškepa ir patiekia. Kai kepsnys suvalgomas, paukštis atgyja ir vėl ra- 
miausiai ima skrajoti. 

Trokšti meilės —- palinksmins juodaakės merginos gurijos. O kur 
dar Salsabilio, Zandžabilio ir Kavsaro upės, kuriose teka pienas, medus 
ir vynas. Ir dar daug daug ko rojuje yra, todėl neverta rizikuoti ir pra- 
rasti galimybės tokiomis gėrybėmis pasinaudoti. Juk ir taip nelengva 
į rojų patekti. Kiekvieną žmogų visą gyvenimą lydi du angelai sargai, 
kurie ne tiek saugo, kiek skaičiuoja gerus ir blogus jo darbus. Auštant 
ir temstant sargų poros pakeičia viena kitą, todėl daugiausiai pagundų 
kiekvieno tikratikio tyko kaip tik tuo paros metu. 

Paskutiniame teisme Alachas, pažiūrėjęs į stebėtojų prirašytą knygą, 
įvertina kiekvieno darbus. Paskui reikia pereiti per ploną kaip plaukas 
ir aštrų kaip kalavijas tiltą virš pragaro bedugnės. Jo paskutiniame rate 
kunkuliuoja verdančios dervos katilas. 

Dar yra bedugnis šulinys ir nepaprastas medis, ant kurio smakso de- 
monų galvos ir geidulingai laižosi, laukdamos nusidėjėlio. Nori per tą ta- 
kelį perbėgti — privalai šventai gyventi ir atsiduoti Alacho valiai. O ji yra 
tokia: už visas tikratikių nuodėmes privalu atiduoti Chorezmą mongo- 
lams. Ką padarysi - Alachas iš nebūties sukūrė pasaulį ir padarė žmogų, 
suteikęs jam puikų pavidalą ir įkvėpęs savo sielą. Bet žmogus nėra tobu- 
las. Jis blaškosi ir skuba, yra bailus, silpnas ir nedėkingas, todėl Alachas 
kartais siunčia žiaurius įspėjimo ženklus tikratikiams. 

Einius, klausydamasis monotoniško dervišo dudenimo, jautėsi tarsi 
vasarą nešamas lėtos Ventės srovės — beveik į miegą nugrimzdęs. Pasi- 
taikydavo, kad jo akys visai užsimerkdavo, o jas vėl praplėšęs, rasdavo 
dervišą tebešnekant. Paskendęs savo pasakojimuose, tas net nepaste- 
bėdavo, kai jo klausytojas užsnūsdavo. Einius labai nesistebėdavo - jis 
klausydavosi gulėdamas narve, o seno dervišo nusilpusios akys sunkiai 


matė pirklį. 

Žemaitis, apžiūrinėdamas dervišą, vis susigriebdavo, jog gal ir pats 
ne ką geriau atrodo. Laikas ėjo, ir Einius jau susipainiojo skaičiuoda- 
mas dienas, per vėlai sugalvojo pamėginti žymėti jas narvo purve. Ta- 
čiau iš to nedaug naudos tebuvo. Brūkšnių daugėjo, o stengiantis kuo 
patogiau įsitaisyti ir vis judant iš vietos į vietą vis vien kuria nors kūno 
dalimi užkliudydavo brūkšnius ir nušluodavo juos. 

Kartais užvirsdavo lietūs ir dar labiau gadino jo kalendorių. Papras- 
tai tai būdavo tikros liūtys — trumpos, bet viską aplink užpilančios, 
net kaimyno narvas prapuldavo už stačiai krentančios sienos. Kai liū- 
tis ūmai pasibaigdavo kaip prasidėjusi, likdavo suplakta žemė. Narve 
nebūdavo ne tik kur prigulti, bet ir prisėsti. Atrodė, kad užliejo tikras 
potvynis, ir tik reti kupsteliai kyšojo tarsi salos. Einius, ant jų atsistojęs 
arba atsitūpęs, laukdavo, kol saulė kiek apdžiovins žemę. 

Jei lietus užklupdavo dieną, buvo dar pusė bėdos, jeigu naktį — tikra 
prapultis. Iki ryto tarsi gandrui tekdavo stirksoti, beviltiškai iš paskuti- 
niųjų stengiantis sušilti ir sulaukti kažkur užgaišusios saulės. 

Bėgo dienos. Ėjo vasara — didžioji kankintoja, dieną iki alpulio ma- 
rinanti karščiu, o naktį — šalčiu. Iš vidaus kūną griaužė amžinas alkio 
jausmas. Einiui atrodė, jog jo kūne kažkas trakštelėjo ir apsivertė. Dabar 
jau dieną Žybartaitis nuo šalčio dantimis kaleno, net prie saulės įkaitintų 
narvo virbų glausdamasis, o naktį prakaitą braukė. Prie kaktos pridėjęs 
ranką pajusdavo karštį tvoskiant taip, lyg nuo didelio laužo. Kaulus die- 
ną naktį laužė karštis, akys vis sunkiau matė, ir Einius mieliau dienas bei 
naktis leido gulėdamas susirietęs. Pajudėdavo tik gamtos reikalo prispir- 
tas (jau nebesirūpindavo kur tai atlikti), arba kai atnešdavo maistą. 

Bet sykį Einius susigriebė, kad nebylioji trijulė, pripildžiusi jo du- 
benėlį, jau seniai pasišalino, tačiau jam tas nei kiek neberūpi. Jis ne- 
jautė jokio noro pasijudinti. Alkis prapuolė be pėdsako, o mintys buvo 
aiškios ir skaidrios tarsi šaltinio vanduo. Tiksliau, tebuvo likusi viena 
mintis: jo mirtis visai nebetoli. 

Tai suvokęs, Einius nepajuto jokio išgąsčio. Tebuvo vienas noras — 
greičiau. 

V skyrius 
KALINIO MIRTIS 


Greičiau! 

Anapas ben-Erachas lėkė negailėdamas žirgų. Trys jo padėjėjai vos 
spėjo iš paskos. Per dieną jie pralėkdavo penkias jamos stotis, nors ka- 
raimas net pats sau negalėjo paaiškinti tokios skubos priežasties. Tie- 
siog bloga nuojauta tarsi strėlė lėkė įkandin. Nuo pat tos dienos, kai 
atsiskyrė nuo rusų vilkstinės, nerimas nei akimirkai neatstojo — nutiko 
kažkokia bėda! 

Iš pradžių Anapas ben-Erachas manė, jog Gerate laukia kažko- 
kie nemalonumai, bet visus reikalus sutvarkė dar geriau, nei tikėjosi. 
Veršelių odas pardavė visas, iki paskutinės, o kadangi pirkėjų atsirado 
nemažai, tai atidavė tiems, kurie už jas pasiūlė geriausią kainą. Gerai 
uždirbo ir, regis, bet koks nerimas turėjo išgaruoti, tačiau tik dar labiau 
kamavo. Ben Erachas planavo, kai parduos paskutines odas, Gerate 
praleisti kelias dienas, bet išlėkė vos kito ryto sulaukęs. 

Šuoliavo nesidairydamas, o padėjėjai jį tyliai keiksnojo. Nuo Ge- 
rato iki Bucharos nusigavo perpus greičiau nei į Geratą iš Bucharos. 
Bucharą prašuoliavo nesustodamas, paskui pasuko į šiaurę, pro Tian- 
Šanio kalnų papėdę ir Balchašo ežerą, į juodųjų kinų šalį, kurią val- 
dė Batu-chano brolis Sybanas. Ten mongolai pastatė tik vieną mies- 


tą — Omylį prie Kyzyl-Bašo ežero. Čia apsistojęs nakčiai ben Erachas 

sužinojo, jog broliai Jaroslavičiai Omylyje ilsėjosi kelias dienas, bet 
pats karaimas, rytui išaušus, vėl iššuoliavo. Jis pralėkė palei nedidelę 
Ala-Kulio jūrą, garsėjusią pakrančių olose siaučiančiomis audromis, 
kurios, ištrūkusios iš salos slėptuvių, žmogų tarsi geibų medelį iš kojų 
išverčia. 

Dar toliau į pietus nuo Balchašo ežero karaimą ir jo palydą pasiti- 
ko kalnuota ir šalta naimanų, kuriuos išnaikino mongolai, žemė. Net 
ir vidurvasarį keliautojams teko brautis per gilų sniegą, dienų dienas 
nesutinkant nei gyvos dvasios. Pagaliau jie pasiekė pirmąją jamą mon- 
golų žemėje. Dar gerą savaitę jie lėkė beveik nesustodami, o kai iki 
Karakarumo keliauti buvo likę dvi dienos, pasivijo kniazių Jaroslavičių 
vilkstinę. Jamos viršininkas ją buvo nukreipęs į mongolų sostinę aplin- 
kiniu. keliu. 

Rusai: statė nakčiai šėtras, kai ben Erachas su palyda surado juos. 
Karaimui teko dar paklaidžioti, kol pagaliau užtiko jau pastatytą brolių 
Ochapkų šėtrą. Tarp aplink ją besisukiojančių novgorodiečių brolių 
nesimatė, ir ben Erachas, nušokęs nuo žirgo ir numetęs vienam iš savo 
palydos žmonių pavadį, nesustodamas žengė vidun. 

Šėtroje jau spragsėjo laužas, vis tiek neišsklaidydamas sparčiai be- 
sikaupiančių sutemų, ir karaimas tarp kelių prietemoje šmirinėjančių 
šešėlių sunkiai atrinkęs iš nuostabos suakmenėjusį Ivaną Ochapką, pa- 
sisveikino ir paklausė, dairydamasis aplinkui: 

— O kur Einius? 

Kodėl taip išpyškino, ir pats nesuprato. Juk galėjo paklausti apie 
kelionę ar ką kita, bet ne — iškart žemaitį atsiminė! Iš to, kaip sutriko 
Ivanas Ochapka, suprato, jog atsitiko kažkas negera — ne veltui bloga 
nuojauta jį taip ginė. Galvoje tarsi žaibo blyksnis vienas paskui kitą 
pralėkė keli spėjimai: susirgo, susižeidė, o gal net ir žuvo. Tačiau tokio 
atsakymo, kokį išgirdo iš novgorodiečio, tikrai nesitikėjo: 

— Kaip tai prapuolė Bucharoje? — nesuprato, klausydamas nerišlaus 
Ivano aiškinimo, kaip jie trise keliavo į bazarą ir kaip spūstyje broliai 
susigriebė, jog Žybartaitis dingo. — O ką jūs tada darėte? 

— Bandėme ieškoti, bet dviem tokioje minioje — tas pats, kas adatos 
šieno kaugėje raustis. Ir atsivedę savo žmones ieškojome. Ir bazare, ir 
aplinkinėse gatvėse, bet veltui, tik kojas atmušėme. Kitą dieną kniazius 
Aleksandras pasiuntė pagalbon savo žmones ir visi vėl iki tamsos ieško- 
jome, bet vėl veltui. 

— Aleksaška davė savo vyrus ir kaip Pontijus Pilotas nusiplovė ran- 
kas! — su panieka ir piktai išdrožė iki tol tylėjęs Andriejus Ochapka. 

— Broli! - priekaištingai metė vyresnysis Ochapka, žvilgsniu rody- 
damas jaunesniajam, jog su karaimu šėtroje jie ne vieni, tačiau Andrie- 
jui tai nerūpėjo: 

— Žmogus jam gyvybę išgelbėjo, o tas net pirštą patingėjo krustel- 
ti — „Gal kas patykojęs apiplėšė ir nužudė, o kūną kur paslėpė. Nėra 
kada ieškoti, reikia keliauti“, - pamėgdžiojo kniaziaus Aleksandro bal- 
są. Ivanas Ochapka paliepė palydai ir visiems, buvusiems šėtroje, išeiti 
laukan. 

— Broli, Dievo vardu maldauju, nusiramink, - kone pašnibždomis 
ištarė, suėmęs Andriejaus alkūnę, bet tas atsitraukė ir, piktai numojęs 
ranka, žengė pro duris. 

Ivanas, kiek dvejodamas, vytis, ar ne, liko šėtroje, sutrikęs ir atsipra- 
šinėdamas tik šyptelėjo ben Erachui: 

— Andriejų labai sukrėtė Einiaus dingimas. Kai mes sakydavome, 
kad jau vėlu, per daug tamsu ir reikia baigti ieškoti, jis vis priešindavo- 
si. Taip jaudinosi, kad net prieš kniazių Aleksandrą išdrįso balsą pakel- 
ti, kai tas pasakė, jog reikia keliauti. Jei ne seni Andriejaus nuopelnai 
kniaziui, jam tai būtų brangiai kainavę. 

Tačiau Ivano aiškinimai karaimui mažai rūpėjo. Jis karštligiškai 
laužė galvą, spėliodamas, ar dar gyvas Einius. Kniaziaus Aleksandro 
žodžiuose buvo dalis tiesos: Bucharoje pasitaikydavo, kad žmones api- 
plėšdavo ir nužudydavo, tačiau svetimtaučiams taip retai nutikdavo, 
mat pagautam prasikaltėliui mongolai tik vieną bausmę skirdavo — 
mirties. Artmindamas tai, ben Erachas labai norėjo tikėti, jog Einius 
gyvas, tačiau tai išsiaiškinti buvo galima tik Bucharoje. 

Karaimas spirgėte spirgėjo, norėdamas apsisukti, nerti lauk iš šė- 
tros, šokti ant žirgo ir lėkti atgal. Bet buvo jau gili naktis, o pirklys 
vos ant kojų besilaikė. Be to, jis turėjo tesėti Srepanui Ochapkai duotą 
pažadą — pasirūpinti jo vaikais Karakarume. 

— Pasakyk savo cholopams, kad paruoštų man patalą, — paprašė Iva- 
no. — Ir pasirūpink mano žmonėmis. Labai pavargome. 

— Gerai, — novgorodietis jį nutraukdamas, linktelėjo, iškišo iš šėtros 
galvą ir pašaukė cholopus. Ben Erachas net nepastebėjo jų bruzdesio. 

Jis stovėjo tarsi į žemę įkaltas, prislėgtas niūrių minčių. Kai cholo- 
pas palietė jo petį, parodydamas paklotą patalą, karaimas link jo žengė 
lyg vatinėmis kojomis, krito kaip stovi ir iškart užmigo. 

Kai ryte karaimą pažadino, jis nesijautė pailsėjęs — visas kūnas buvo 
lyg sudaužytas. Po pusryčių, kuriuos tik paknibinėjo, Ben Erachas ne- 
sėdo ant žirgo, o vežime įsitaisė. Vėžlio žingsniu besivelkančioje vilks- 
tinėje nelengva buvo sėdėti, tačiau joti ant žirgo, kuris būtų galėjęs 
lėkti, lyg strėlė, atrodo, jam būtų dar blogiau. Dvi dienas, kol pagaliau 
pasiekė Karakarumą, jis šiaip ne taip iškentė. 

Rusai dairėsi akis išpūtę, o ben Erachui tik vienas dalykas terūpėjo — 
brolius Ochapkas kuo greičiau apgyvendinti pažįstamo kinų pirklio 
Fun-Li kibitkoje, kurią tas užleisdavo Anapui, kai karaimas užsukdavo 
į Karakarumą. Šnektelėjęs su Fun-Li ir paprašęs pasirūpinti novgoro- 
diečiais, tą pačią dieną jis iššuoliavo atgal, lydimas savo vyrų. 

Aušo pirmuosius vos pastebimus žingsnius žengiančio rudens rytas, 
kai keturi pilki nuo kelionės dulkių ir nuovargio vyrai įjojo į Bucharą. 

Paskutinę jamos stotį prieš miestą ben Erachas pasiekė jau nakčiai 
nusileidus, tačiau neliko nakvoti — pasikeitė arklius ir vėl leidosi į kelią, 
kad auštant pasiektų miestą. Karaimui vis atrodė, kad kiekviena aki- 
mirka brangi. Pralėkę dar tuščiomis siauromis Bucharos gatvelėmis jie 
pagaliau sustojo ties didžiulėmis durimis. Jos buvo vienintelė puošme- 

na, kurią galėjai pamatyti Bucharos gyventojų į gatvę atsuktose namų 
sienose, nukrėstose iš pilkšvo geltonžemio. Jos buvo išraižytos orna- 
mentais, papuoštos žvilgančio vario grandinėmis. 

Durų, prie kurių sustojo keliautojai, grandinė iš tolo žvilgėjo dar 
tuščioje pelenų pilkumo gatvėje. Už jų buvo seno ben Eracho pažįsta- 
mo, pirklio Muslimo ak Džabaro, kiemas. Iš jo karaimas tikėjosi dau- 
giausiai, nes ak Džabaras buvo ne tik turtingiausias miesto pirklys, bet 
ir turėjo gerą vardą tarp mongolų, mat jiems tarnavo dar nuo tada, 
kai Bucharoje apie klajoklius mažai kas buvo girdėjęs. Kelionėse iš arti 
pamatęs Čingis-chano jėgą, gudrus pirklys laiku suprato, kad mongolo 
kariuomenė nusigaus toli. Baisųjį metą, kai mongolai siaubė Bucharą 
ir kirtus Chorezmo miestus, pirklio šeima pralaukė saugioje vietoje, o 
grįžusi viena iš pirmųjų atstatė savo namus. 

Vienas iš Anapo palydos vyrų pasilenkęs rimbo kotu pabeldė į duris. 
Išgasdintas aidaus garso, nuo gretimų stogų pakilo balandžių būrys. 

— Ko tokią ankstybę? - užsimiegojęs senis iškišo galvą pro pravertas 
duris, neklusniomis rankomis siaustydamasis chalatą ir maukšlinda- 
masis ant galvos turbaną. 

— Garbingas Kafos pirklys Anapas ben Erachas pas garbingąjį Bu- 
charos pirklį Muslim ak Džabarą, - atsiliepė beldęs raitelis. Senis, ne 
sykį matęs karaimą pas savo šeimininką svečiuojantis, daugiau neklau- 
sinėdamas atlapojo duris ir nurisnojo pranešti Muslimui ak Džabarui 
apie netikėtus svečius. 

Atvykėliai vos spėjo nulipti nuo žirgų, o kieme jau pasirodė senio 
perspėtas šeimininkas — nors amžiaus jau lenkiamas, bet dar žvitrus, 
neaukštas ir apvalainas šešiasdešimtmetis, vienas iš turtingiausių Bu- 
charos pirklių Muslimas ak Džabaras. 

— Greičiau, jūs slunkiai, judinkitės! - tęsdamas žodžius šaukė, vis 
atsisukdamas namo pusėn. Iš ten sklido bruzdesys, ir šeimininkas, vis 
painiodamasis auksiniais siūlais siuvinėto chalato skvernuose, kone ris- 
nodamas prisiartino prie Anapo. — Sveikas, senas drauge! 

Pavargęs ben Erachas per jėgą tempė šypseną, atsakinėdamas šei- 
mininkui. Matėsi, jog tas atspėjo, kad svečią pas jį bėda atginė, bet 

abu turėjo atiduoti duoklę mandagumui — klausinėjo vienas kito apie 
šeimą, gimines ir kitus reikalus. Jie susėdo didelio platano paunksmėje 
ant margaspalvio kilimo, ant kurio moterys dėjo pialas garuojančios 
žalios arbatos, plokščius dubenis, pridėtus saldaus meliono, kišmišo ir 
gliaudytų riešutų. Muslimas ak Džabaras vis ragino svečią kuo daugiau 
valgyti, mikliomis rankomis laužė šviežius paplotėlius ir dėjo prieš ka- 
raimą, bet tam kąsnis strigo burnoje. 

— Tai kas nutiko, Anapai? — pagaliau pasmalsavo ak Džabaras, padė- 
jęs ant kilimo tuščią pialą. 

— Turiu didelį rūpestį, - ben Erachas taip pat nuleido pialą ir, lėtai 
rinkdamas žodžius, papasakojo šeimininkui viską, ką iš brolių Ochap- 
kų buvo girdėjęs apie Einiaus likimą. 

— Nesijaudink, Anapai, aš pasistengsiu apie tavo draugą viską su- 
žinoti. Pats žinai, jei jis gyvas, aš tikrai jį surasiu, o tu kol kas pailsėk 
po sunkios kelionės. Ir tavo žmonėmis bus pasirūpinta, - pasakė ak 
Džabaras. 

Ben Erachas nebandė ginčytis. Net tokios minties neturėjo. Nie- 
kuo nebūtų galėjęs padėti buchariečiui paskui jį lakstydamas, ir dar iš 
nuovargio besimerkiančiomis akimis. Greičiau tik trukdytų. Moterys 
paruošė jam patalą ant to paties kilimo, kur jie gėrė arbatą, mat karštą 
dieną geresnės vietos, kaip platano paunksmė, nerasi. Karaimas krito 
kaip pakirstas. 

Regis, tik akis sumerkė, kai kažkas nedrąsiai iš tolo pašaukė, o ne- 
trukus ir atsargiai palietė ben Eracho petį: 

— Kelkis, garbingasis pirkly. Kelkis. 

Karaimas, dar dorai nepabudęs, atsisėdo guolyje, trindamas akis ir 
vis dar remdamasis į apdegusį platano kamieną. Gali būti, kad šitas 
medis mena laikus, kai mongolų būriai nusiaubė Bucharą. 

Karaimas pamatė šalia pagarbiai palinkusį sargybinį ir ak Džabarą, 
mikliai besukantį aplink didelį katilą. Pagal kvapą ben Erachas atspėjo, 
kad tas kepa avieną. Iš pradžių jis pripylė aliejaus ir gerai pačirškino 

veikiai susimaišė su aliejumi, virsdamas tuo, ką buchariečiai paprastai 
vadina „fritiur“. Įkaitęs riebalų mišinys iškart apsėmė mėsos gabaliu- 
kus, nurausvindamas juos it auksą, mėsa tebebuvo sultinga ir kvapi. 
Karaimas nesiliovė galvojęs apie dingusį Einių, bet šviežios avienos 
vaizdas ir kvapas nuteikė labai maloniai ir priminė ankstesnes viešna- 
ges šiuose namuose. 

Šokinėdamas aplink katilą, Muslimas svečio nepamiršo — pats pa- 
davė Anapui molinį indą rankoms nusiplauti. Indas buvo pridengtas 
grotelėmis, pro kurias sutekėdavo pašildytas vanduo. Šeimininkas iš 
specialaus aukšto siaurakaklio ąsočio ant svečio rankų tris kartus šliūkš- 
telėjo vandens. Supjaustęs melioną, jis padavė Anapui pialą arbatos, o 
paskui — ir dubenį garuojančios avienos. 

— Pasistiprink, — pasiūlė karaimui, ir šis, kad ir kaip stengėsi kuo 
greičiau tą dubenį ištuštinti, rodėsi, niekad dugno nepamatys. 

Ben Erachas nuolat turėjo save tramdyti ir lėčiau valgyti, mat atmi- 
nė, kad Korane - musulmonų šventojoje knygoje — yra parašyta, kad 
bereikalingas skubėjimas — šėtono savybė. Pagaliau indas ištuštėjo, ir 
Anapas padėjo jį ant kilimo, klausiamai pažvelgęs į šeimininką. Tas gu- 
driai primerkė žvitrias akis, ir ben Erachas galėjo spėti, jog bucharietis 
jau turi naujienų. Gerų naujienų. 

Neapsiriko. 

— Man pavyko sužinoti, kad Machmud-chano rūmų kalėjime mir- 
ties narve nuo vasaros sėdi kažkoks svetimšalis pirklys, - pasakė ak 
Džabaras ir paprašė savam kailyje nesitveriančio ben Eracho luktel- 
ti. - Machmud-chano nėra Bucharoje. Jis grįš mažiausiai po dviejų 
savaičių, bet aš susitariau su rūmų vyresniuoju, atsakingu už kalinių 
reikalus, kad ryt mus įleistų į kalėjimą. Tada viską ir sužinosime. 

— Ačiū tau, senas drauge. Aš padengsiu visas išlaidas, - pažadėjo 
ben Erachas, puikiai nutuokdamas, kiek buchariečiui kainavo pastan- 
gos rasti Einių. 

— Neįžeisk mano pavargusios širdies, - ak Džabaras pridėjo abi ran- 
kas prie krūtinės. — Padėti ssnam draugui — šventas dalykas. 

Pažinodamas bucharietį Anapas nebandė ginčytis. Labai norėjosi 
viską pametus kuo greičiau pamatyti tą paslaptingą pirklį (juk negali 
būti, kad Bucharos kalėjimuose būtų pilna svetimšalių pirklių), tačiau 
jis puikiai suprato, jog teks daryti taip, kaip šeimininkas sako. Musli- 
mas geriau žinojo Bucharos tvarką, ir karaimas susitaikė su tuo, jog 
teks palaukti, vakarą trumpinant šnekomis su ak Džabaru. 

Labai ilgą vakarą — saulė dar tik leidosi. 


**X* 


Anapui ben Erachui prailgo ir vakaras, ir naktis, ir rytas. 

Kai ak Džabaras pagaliau pasakė, kad jau laikas judėti, ir jiedu, ly- 
dimi trijų Muslimo vyrų, išjojo į siauras tarsi kalnų tarpeklis Bucharos 
gatves. Saulė jau buvo įkaitinusi orą, ir keliauninkams menkai bepadė- 
jo maži,'prie kiekvieno gatvės kyšulio prigludę šešėlių lopinėliai. Pas- 
tatai buvo išmarginti oranžinių atspindžių, kurie žaidė ir ant gatves 
užplūdusių žmonių. Nors buvo rytas, siaurose gatvelėse žmonių jau 
buvo devynios galybės. Atrodė — obuoliui nėra kur nukristi. Plėstis se- 
nam miestui trukdė Bucharos gynybinės sienos, namas lipo prie namo, 
o be to, saugumo sumetimais namai buvo pastatyti į gatvės pusę atsu- 
kant aklinas sienas: Anapas pastebėjo, kad, jei sienose ir buvo langai, 
tai siauri, it plyšiai, ir tik antrame aukšte. Atrodė lyg pilies šaudymo 
angos, išdėstytos virš įėjimo. Jeigu ir buvo medžių, tai augo jie prie 
arykų, kuriais į miestą tekėjo vanduo. 

Keliauninkai ilgai užtruko, kol nusigavo iki Machmud-chano 
rūmų. Ben Krachas, jodamas ir laukdamas, kol sargybiniai pašauks už 
kalinius atsakingą rūmų žmogų, neramiai kramtė lūpas ir, perbraukda- 
mas ranka tikrino, ar nebus įsikandęs iki kraujo. 

Nors ir anksčiau atrodė, kad praėjo visa amžinybė, bet dar ilgiau jie 
sekė paskui rūmininką nesibaigiančiais kiemų ir koridorių labirintais. 
Pagaliau jie atsistojo prieš dideles metalu apkaltas duris, įtaisytas akli- 
noje sienoje. Rodos, visą amžinybę teko trypčioti prie jų nuo kulno 
ant pirštų, kol sargybinis krapštėsi, duris atidarinėdamas, o kai atraki- 

no, rūmininkas pamojo, kviesdamas užeiti. Anapas pirmas žengė per 
aukštą slenkstį. 

Jis žengė ir į bjaurią smarvę tarsi į sieną atsitrenkė, bet karaimą tai 
mažiausiai jaudino — stovėjo, viena ranka prisidengęs akis nuo plies- 
kiančios saulės, ir dairydamasis apžiūrinėjo kieme išrikiuotus narvus, 
kurių gyventojai buvo panašūs tarsi identiški dvyniai. 

— Kur? — nekantriai atsisuko į nosį prisidengti bandantį rūmininką, 
o tas mostelėjo, rodydamas į kiemo vidurį. 

Daugiau neklausinėdamas, ben Erachas pasileido palei narvus, ati- 
džiai apžiūrinėdamas kalinius. Kuo arčiau buvo kiemo vidurys, tuo 
lėtesnis darėsi karaimo žingsnis, kol pagaliau ties vienu sustingo. 

Narvo įnamis gulėjo, it sraigė, susirangęs purve ant žemės. Iš pirmo 
žvilgsnio galėjo pasivaidenti, jog jis negyvas, tačiau ilgėliau pastovėjus 
matėsi, kad kalinys silpnai kvėpuoja. Jo apžėlęs, purvinas veidas atro- 
dė išsekęs lyg oda padengta kaukolė tačiau ben Erachui užteko kelių 
trumpų akimirkų, kad pažintų Žybartaitį. 

— Einiau! — pašaukė puldamas prie narvo, ir pakartojo, matydamas, 
kad kalinys nekrusteli. — Einiau! 

Karaimas nematė, kad kiek atokiau sustojo rūmininkas ir ak Dža- 
baras, o pirklys atidavė Machmud-chano tarnui pilną, net išsipūtusį 
kapšelį. 

— Einiau, - kartojo ben Erachas, jau ant kelių klūpodamas. — Ei- 
niau, Einiau, pabusk, Einiau! 

Kalinio akių vokai vos virptelėjo, šiek tiek pakilo, ir žvilgsnis atsirė- 
mė į Anapą. Einius neturėjo jėgų krustelti, tačiau ben Erachas pamatė 
jo lūpų kampučiuose raukšleles, kurios krustelėjo, kiek primindamos 
šypseną. Buvo aišku — Žybartaitis jį pažino. 

— Nesijaudink, Einiau, - šnabždėjo ben Erachas, nebodamas skruos- 
tais riedančių ašarų. — Aš tave iš čia ištrauksiu, būtinai ištrauksiu, kad ir 
kiek man tai kainuotų. Tuojau, Einiau, tuojau! 

Anapas puolė prie buchariečių: 

— Reikia kuo greičiau jį iš čia ištraukti. Sakyk, kiek nori, viską ati- 
duosiu! 

Abu pirkliai sužiuro į rūmininką, o tas sumišęs nuleido raudoniu 
užsiplieskusį riebų veidą. Matėsi, jog jam buvo nemalonu prisipažinti, 
kad nėra toks visagalis, kokį bandė vaidinti: 

— Pats valdovas Machmud-chanas įsakė jį čia uždaryti ir iki mirties 
laikyti. Nieko negaliu padaryti - chanas mėgsta nuo sienos viršaus į 
kalinius žiūrėti. Tik jis tegali išleisti. 

— Kodėl chanas taip ant Einiaus užsirūstino? Už ką jį taip ? 

— Girdėjau kalbant, kad svetimšalis pirklys nenusilenkė chanui, kai 
tas prošal jojo. 

— Bet pas mus niekas nebaudžia mūsų papročių nežinančių svetim- 
šalių, bent jau į mirties narvą nemeta! - ak Džabaras niekaip negalėjo 
suprasti tokio chano pykčio priežasties. 

— Aš nežinau, kodėl chanas taip užsirūstino ant svetimšalio, tačiau 
kelis kartus ėjo tik į jį pažiūrėti ir klausinėjo, ar dar gyvas. Be jo žinios 
aš nieko negaliu padaryti, - pakartojo rūmininkas, kaltai skėsčiodamas 
putnias rankas. 

— O kada chanas sugrįš? 

— Už poros savaičių 

— Bet per tiek laiko Einius tikrai numirs! - ben Erachas iš nevilties 
sprogte sprogo, tačiau rūmininkas tik gūžtelėjo pečiais, nieko nebesakė 
ir, lydimas sargybinio, lėtai nuėjo palei narvus. 

— Ką darysime? Jis gi labai serga, dviejų savaičių tikrai neištvers, 
numirs, — ben Erachas viltingai pakėlė akis į ak Džabarą, nenorėdamas 
pamatyti, kad ir tas sutrikęs, nors bucharietis bandė to neparodyti: 

— Tu pasišnekėk su savo draugu, o man reikia pagalvoti. 

— Gerai, bet atsimink — nieko nepagailėsiu, kad tik Einių ištrauk- 
čiau, — pakartojo savo pažadą karaimas ir vėl puolė prie narvo, bandė 
šnekinti Žybartaitį, guosti ir drąsinti, žadėdamas kuo greičiau išva- 
duoti. 

Tuo metu ak Džabaras sekė paskui rūmininką, galvodamas, ko 
griebtis - ar bandyti įsiteikti rūmininkui, ar patiems lėkti ieškoti 
Machmud-chano - taip būtų patikimiau. Ratą apsukęs, tas stabtelėjo 

ties dervišo narvu ir pasilenkęs apžiūrinėjo ant žemės gulintį jo kūną. 
Paskui atsitiesęs pasišaukė sargybinį ir kažką jam pasakė, rodydamas į 
kalinį. Sargybinis taip pat apžiūrėjo dervišą, išsitraukė kardą ir, prakišęs 
jį pro virbus, kelis kartus smaigaliu pabaksnojo dervišą. Tas nekruste- 
lėjo. 

— Negyvas, — atsisukęs paaiškino rūmininkui. 

— Sutvarkyk, — paliepė sargybiniui, o tas nusilenkęs nuskubėjo prie 
durų. Ak Džabaras jau ketino užkalbinti rūmininką, bet nusprendė 
luktelti ir pažiūrėti, kas bus toliau. 

Sargybinis greitai grįžo, lydimas dviejų vergų, nešančių kablius. Tie 
atlapojo narvo dureles, užkabino kabliais kūną ir vėl dingo už durų, 
paskui nusitempdami palaikus. 

— Kur jį nutempė? - paklausė ak Džabaras, pagaliau prisiartinęs 
prie rūmininko. 

— Išveš už miesto ir išmes dykvietėje — taip daroma su visais mi- 
rusiais nusikaltėliais. Jais pasirūpina valkataujantys šunys, — gūžtelėjo 
pečiais tas ir, atspėjęs, ko pirkliui reikia, aplenkė jį. — Gaila, bet aš tikrai 
niekuo negaliu jums padėti. 

— Viskas alacho valioje, - ak Džabaras stengėsi, kad jo balsas skam- 
bėtų nuolankiai, nusilenkdamas bandė slėpti džiugiai blykstelėjusias 
akis, o tada pasiskubino grįžti prie dar klūpančio ir Einių šnekinančio 
ben Eracho. 

— Na? — šis viltingai atsisuko į bucharietį. 

— Viskas gerai. Pasakysiu rūmininkui, kad palauksime, kol sugrįš 
Machmud-chanas, o tada prašysime, kad dovanotų tavo draugui. 

— Ir tu sakai, kad viskas gerai?! — išpūtė akis ben Erachas. — Juk jei- 
gu tuojau pat jo neištrauksime, tai jis mirs vėliausiai po poros dienų. 
Negaliu laukti Machmud-chano! 

— Nusiramink, viską mes galime! — ak Džabaras puolė tramdyti ka- 
raimą. — Pasikliauk manimi ir pasakyk savo draugui, kad laikytųsi, o 
aš pasirūpinsiu, kad jis gautų kuo geresnius pietus. Ir dar pasakyk, kad 


vakare mes ateisime. Būtinai! 

Muslimas, vėl nuskubėjo prie rūmininko tartis, o ben Erachas vis 
rinko ir bėrė Žybartaičiui padrąsinančius žodžius, nors ir pačiam sun- 
kiai sekėsi atsispirti jėgas pakertančiai nevilčiai. Einius neįstengė pa- 
sakyti nė žodžio, tik ašaros riedėjo jo skruostais, palikdamos šviesius 
takelius veidą dengusiame purve. 

Anapas dar būtų klūpojęs, kad tik nors vieno Einiaus žodelio su- 
lauktų, tačiau ak Džabaras nėleido: 

— Turime eiti, — tarė, uždėjęs ranką ant peties. — Nereikia piktnau- 
džiauti chano parankinio gerumu. Mums jo dar reikės, juk norime 
išgelbėti tavo draugą. Eime! 

Anapui protas sakė, kad Muslimas teisus, tačiau širdis negalėjo su- 
sitaikyti. Jis troško išlaužti narvo duris, pakelti ant rankų tai, kas iš 
draugo liko, ir išsinešti. Bet metų metus kaupta patirtis nugalėjo: tie- 
siai — arčiau, o aplink — greičiau. 

— Aš tuojau sugrįšiu. Maldauju — laikykis! - paskutinį kartą su- 
šnibždėjo Einiui atsistodamas ir žengė, vis atsisukdamas į taip ir ne- 
krustelėjusį, tik žvilgsniu jį sekantį Einių. 

— Na, ir niekšas tas chanas! Šitaip kalinius kankinti. 

— Nesakyk, jam dar toli iki jo giminaičių. Va pas chorezmšachą vienas 
kalėjimas buvo po arklidėmis. Ant kalinių nuolat tekėdavo dvokiančios 
srutos, o prižiūrėtojai tyčia veisdavo kraują siurbiančias erkes. Nesijau- 
dink, viskas bus gerai, aš tau pažadu, — vis kartojo bucharietis karaimui. 
Ir ben Erachas stengėsi tikėti draugu, kaip vaikystėje tikėjo tėvu, kai tas, 
bėdai ištikus, ramindavo, kartodamas, kad viskas bus gerai. 

Stengėsi, tik neišmanė, kur rasti stiprybės. 


*XX*X* 


Einius sapnavo nuostabų sapną: prie jo narvo klūpojo ben Erachas 
ir verkdamas žadėjo jam padėti, o paskui atsikėlė ir su dar dviem vyrais 
nuėjo, prisiekęs sugrįžti. 

Tai buvo taip nuostabu ir tikroviška, kad Žybartaitis labai norėjo 
atsakyti karaimui, tačiau neturėjo jėgų. Jis tik gulėjo, žiūrėdamas, kaip 

ben Erachas klūpo, paskui — eina, dar vėliau — dingsta už durų, lyg 
būtų ištirpęs. Einius vėl paskendo pilkoje migloje, kuri gaubė jį jau 
nežinia kiek laiko. 

Žemaitį pažadino beveik užmirštas dalykas — šilto, garuojančio 
maisto kvapas. Praplėšęs akis jis manė, kad vis dar sapnuoja — prie pat 
jo stovėjo ne vienas įprastas apdužęs molinis dubuo, o dvi gilios lėkš- 
tės. Tokios paprastai naudojamos tik rūmuose. Einius sunkiai ištiesė 
ranką, pasirengęs tam, kad lėkštės kiekvieną akimirką gali išnykti kaip 
atsiradusios lyg koks miražas. Bet pirštais palietęs lėkštę kalinys pajuto, 
jog ji karšta. Aiktelėjęs atitraukė ranką ir aušindamas įsibruko pirštus į 
burną, o paskui, prislinkęs prie lėkščių, dirstelėjo, kas jose. 

Vaizdas vėl buvo tarsi iš sapno: vienoje lėkštėje garavo ryžiai, kito- 
je — virta mėsa. Einius suleido pirštus į ryžius, nusiteikęs, kad tuoj su- 
griebs saulės įkaitintą smėlį, bet viskas buvo tikra! Pagaliau Žybartaitis 
pakėlė prieš akis pilną saują. Ryžiai slydo žemyn, tryško žemėn, o Einius 
gaudė juos burna, kol pamerkė veidą į ryžius ir šlamštė, kol susigriebė 
laižąs pirštus. 

Kai ryžių lėkštė ištuštėjo, Einius metėsi prie mėsos, sparčiai ją su- 
dorojo ir nučiulpė kaulus, o paskui, nebeįstengęs nei krustelti, čia pat 
susmuko, neatlaikęs ūmai atsiradusio begalinio nuovargio. Pilve, lyg 
akmuo įstrigo ir spaudė, virsdamas žarnas deginančia liepsna. Einius 
tyliai dejavo, prispaudęs prie pilvo rankas, negalėdamas sulaikyti ašarų. 

Nukamuotam kūnui toks skausmas buvo nebepakeliamas, ir Einius 
prarado sąmonę. Kai atsigavo, saulė jau krypo vakarop, skausmas vidu- 
riuose buvo kiek aprimęs, bet tik tol, kol jis gulėjo beveik nekvėpuo- 
damas, nes menkiausias krustelėjimas atsiliepdavo aštriu dūriu pilve. 
Kaip ten bebūtų, jis jautėsi kiek stipresnis nei rytą, tačiau karštis iš 
vidaus nepaliovė tvoskęs, prakaitas liejosi upeliu, o drumstas žvilgsnis 
vos kelis žingsnius tesiekė. Užsimerkęs Einius lengviau pasijusdavo, 
todėl tik retkarčiais praplėšdavo akis, baugščiai mėgaudamasis seniai 
pamirštu sotumo jausmu. 


Dabar atsimerkė išgirdęs ben Eracho balsą: 

— Einiau, pabusk, Einiau! 

Žybartaitis pakluso, sykiu dar spėjęs nusistebėti, kodėl tuščiai vargi- 
nasi, juk kai atsimerks, toks malonus sapnas prapuls, kaip ne kartą yra 
buvę. Bet ne - išvydo prie virbų prigludusį karaimo veidą. 

— Anapai? — nepatikliai pratarė, tiesdamas ranką, vėl, kaip su lėkš- 
tėm žiūrėdamas, ar vaizdas neišnyks. Ben Erachas, atspėjęs jo nuogąs- 
tavimus, pats ištiesė pro grotas ranką ir jų pirštai susinėrė. 

— Kaip tu čia atsiradai, Anapai? — Einius springo ašaromis, nepaleis- 
damas draugo rankos, ir kiek galėdamas suspaudė pirštus. 

Ben Erachas dėjo vidun maistą, kurį jam padavinėjo nepažįstamas 
senis. Norėdamas į jį įsižiūrėti, žemaitis turėjo pasukti galvą, bet tam 
reikėjo per daug jėgų, ir Einius vis žvelgė į ben Erachą, bandydamas 
suprasti, ką tas sako. 

— Ar.supranti, ką tau sakau? — pagaliau iš tolo jį pasiekė neramus 
karaimo balsas. 

— Ką? — nesuprato Žybartaitis, ir ben Eracho veidas dar labiau priar- 
tėjo, o balsas virto įtikinėjančiu, beveik įsakmiu šnabždesiu: 

— Atidžiai paklausyk, įsidėmėk ir viską daryk, kaip sakau! Kitaip 
mes tau niekuo negalėsime padėti, nes sergi labai rimtai ir gali būti, 
kad, norėdami tave išgelbėti, turime labai skubėti. Duodu tau tris ru- 
tuliukus, kuriuos turi-gerai paslėpti, o ryt rytą, prieš pusryčius, — prary- 
ti. Ir neišsigąsk. Nuo jų tavo siela tik trumpam nukeliaus į gėlių slėnį. 
Sargybiniai pagalvos, kad numirei, išgabens už miesto ir išmes tavo 
kūną. Ten mes jau lauksime ir tavim pasirūpinsime, tu tikrai atsibusi, 
čia tokie seni, slapti ir mažai kam žinomi vaistai. Machmud-chanas, tas 
niekšas, kuris tave čia įkišo, galvos, kad tu nebegyvas, ir mes galėsime 
toliau keliauti. Ar viską supratai? 

— Su... — išsunkė Einius ir dar užmerkė akis, taip parodydamas, jog 
suprato. 

— Imk, - ir ben Erachas, ak Džabaro užstojamas nuo prie durų 
nuobodžiaujančio sargybinio, įspraudė žemaičiui į delną tris nedide- 
lius juodus rutuliukus. Žybartaitis, net nežvilgrelėjęs, paslėpė juos savo 


skarmalų likučiuose. 

Karaimas dar ilgai klūpojo palei narvą ir kaip išmanydamas drąsi- 
no Einių, o tas vis užmerkdavo akis, parodydamas, kad viską girdi ir 
supranta. 

— Metas eiti, — Žybartaitis išgirdo buchariečio balsą ir pamatė ant 
ben Eracho peties jo ranką. 

— Tuojau, — neatsisukdamas atsiliepė Anapas ir atsargiai spustelėjo 
Einiui delną. — Padaryk taip, kaip sakiau, Einiau, ir rytoj mes pasima- 
tysime laisvėje. | 

— Taip, — iškvėpė kalinys, užmerkdamas ašarų pilnas akis. Kai prasi- 
merkė, karaimo jau nebebuvo. Akimirką Einius net išsigando, - jeigu 
čia tebuvo sapnas? Skubiai kyštelėjęs pirštus į užantį, lengviau atsiduso, 
užčiuopęs ben Eracho duotus rutuliukus. 

Viltis vėl ruseno ir nebeketino pasiduoti. Einius gulėjo ten, kur jį 
paliko ben Erachas su buchariečiu, ir grimzdo į miegą, laukdamas lem- 
tingo momento. Laikas vėl pradėjo slinkti vėžlio žingsniu. Pagaliau at- 
nešė vakarienę; šiuokart Einius pastebėjo, kad su sargybiniu atėjo trys 
vergai. Du iš jų tempė kasdieninį katilą, o vienas nešė dvi porcelianines 
lėkštes. Prisiartinęs prie Einiaus narvo jis padėjo lėkštes, o paskui, neta- 
ręs nei žodžio, pasiėmė tuščias ir išėjo. Veikiai ir kiti du vergai ištempė 
tuščią katilą, o sargas užtrenkė duris. Iš visų pusių po kiemą pasklido 
čepsėjimas. 

Einius įstengė priropoti prie lėkščių ir žvilgrelėjo į jų vidų. Veidą vėl 
nutvilkė svaiginanti ryžių ir virtos mėsos šiluma, tokia, kad Žybartaitis 
kelias akimirkas mėgavosi ja, kol pagaliau pradėjo valgyti. Tik šįkart 
prisivertė iš lėto ryti, kad pajustų, kaip maloni šiluma slenka ir sklinda 
po kūną. Bebaigdamas mėsą, Einius paliko porą gabalų, kad pavaišintų 
dervišą, bet kai atsisuko į tą pusę, pamatė, jog narvas tuščias. 

Žybartaitis ne kartą buvo matęs, kaip vergai tempia iš narvų mi- 
rusius kalinius, o dabar iš Anapo aiškinimo jau žinojo, kas vėliau bus 
padaryta su jų kūnais. Suskaudo širdį, atsiminus pokalbius su dervišu, 
ber Einius veikiai susigriebė, kad dabar jam labiausiai rūpi dubenyje 
likusi mėsa. Nebebuvo su kuo dalintis, ir žemaitis viską suvalgė pats. 

Sotumas šildė bei migdė ir pirklys nesipriešino, nugrimzdo į mie- 
gą — vienintelį vaistą, kurį dar tebeturėjo. Ką privalo padaryti ryte, jis 
taip pat nepamiršo. Pabudo auštant. Kituose narvuose jau bruzdėjo ka- 
liniai, ir Einius nusprendė, jog nėra ko laukti. Jis išsitraukė iš užančio 
rutuliukus, atidžiai juos nužvelgė, laikydamas tik pirštų galiukais. 

Rutuliukai priminė atšalusias žarijas. Žybartaitis norėjo lyžtelti, bet 
persigalvojo, atsiminęs, jog ben Erachas buvo griežtai prisakęs visus 
juos iškart praryti. Jis nejautė ypatingos baimės, tik nekantravo grei- 
čiau viską pabaigti. Jam terūpėjo kuo greičiau iš čia ištrūkti. Žemaitis 
susigrūdo visus tris rutuliukus į burną, nurijo, o tada atsigulė ir ėmė 
laukti, kas bus toliau. 

Iš pradžių nieko nepajuto. Žvelgė į dangumi plaukiančius debesis, 
iš jų vis po vieną išsirinkdamas ir lydėdamas akimis, kol tas prapuldavo 
tolumoje. Kūną užliejo nenusakomas džiaugsmas: dangaus mėlį keitė 
žaluma, žvilgsnis plaukė pienėmis pasipuošusia pieva, kol atsitrenk- 
davo į ją supančią miško sieną ar sustingdavo palei Ventės vandenis. 
Einius brido per pievą, visa krūtine kvėpdamas svaigų orą, pirštų galais 
braukdamas pienių galvutes. Jo pasitikti skubėjo senyva moteris. Ei- 
nius pažino ją ir ištiesė rankas: 

— Mama! 


**+* 


Anapas ben Erachas naujienų laukė Muslimo ak Džabaro namuose. 
Abu pirkliai sėdėjo po tuo pačiu platanu, tarsi ramiai gurkšnodami 
arbatą, bet iš tiesų — spirgėte spirgėjo, nekantraudami. 

Pirmiausia naujausias žinias atnešė vyras, stebėjęs Machmud-chano 
rūmų vartus: 

— Išvežė, — uždusęs išpyškino. — Įsimetė į tą pačią arbą, kuria visada 
vežioja lavonus. Lydi sargybinis ir du vergai. 

Po išgerto nežinia kelinto arbatos puodelio pro plačiai atvertus var- 
tus įgirgždėjo dviejų jaučių tempiama arba, kurioje gulėjo keli suvy- 
nioti kilimai. 

— O, štai ir kilimai mano žmonoms, - garsiai ištarė ak žabaras, sto- 
damas ir žengdamas pasitikti arbos. Jam iš paskos nusekė ir ben Era- 
chas. Karaimas iš paskutiniųjų tvardėsi, kad neaplenktų šeimininko. 

— Geri kilimai, — bucharietis, apžiūrėjęs, patapšnojo per vieną ki- 
limą ir pamojo iš tolo juos stebėjusiems vergams. — Neškit į moterų 
pusę. Tik atsargiai, — tyliai pridūrė jiems prisiartinus. 

Ben Erachas vėl iki skausmo kramtė lūpas, nespėjusias užgyti po 
apsilankymo pas kalinį. Kilimai vienas po kito prapuolė pirklio name, 
moterų pusėje. 

— Na, atrodo, mums jau laikas aplankyti tavo draugą kalėjime, - al 
Džabaras atsisuko į karaimą ir pamojo vergams atvesti jiems žirgus. Kai 
sargas uždarė už jų nugarų vartus, pirkliai pavarė žirgus risčia ir, kiek 
leido žmonių minios gatvėse, pasileido į Machmud-chano rūmus. 

Jiems teko palaukti, kol tarnai ieškojo už kalinius atsakingo rūmi- 
ninko. Tas atrodė sutrikęs: 

— Atleiskit, kad atnešu blogą žinią — Alachas šiąnakt pasišaukė jūsų 
draugą. 

— Tesiilsi jo siela ramybėje, —- nulenkė galvą ak Džabaras, perbrauk- 
damas delnais per veidą. — Ačiū Alachui, kad pagailėjo jo iškankinto 
kūno. 

Bucharietis atsigręžė į palinkusį, ašaras braukiantį ben Erachą ir ap- 
glėbė jį per pečius: 

— Eime, senas drauge, — bet prieš išsivesdamas karaimą dar nusilen- 
kė rūmininkui: 

— Ačiū tau, gerbiamasis, už vargus. Niekada to nepamiršime ir bū- 
sime tau dėkingi. 

Tai pasakęs, pasiskubino išsivesti garsiai raudantį ben Erachą. Jis 
kone iki pat ak Džabaro namų nesiliovė ašaras braukęs. 

— Ir iš kur semi tiek ašarų? — nusistebėjo bucharietis, jau savam kie- 
me nulipęs nuo žirgo. 

— Susikaupė. Dabar, kai tas rūmininkas pasakė, kad jis mirė, pačios 
teka, — ben Erachas jau šypsojosi, nors ašaros dar drėkino skruostus. 

— Senstam, mielas drauge, - ak Džabaras irgi nusišypsojo. - Daro- 
mės minkštaširdžiai, o tai blogai, nes nepadeda tvarkyti reikalų. 

— Gerai jau gerai, senas lapine, toks kaip tu dar dešimt jaunų už 
diržo gali užsikišti, - nusijuokė karaimas ir tuoj surimtėjo. — Gal jau 
galime eiti pas Einių? 

— Galim, dabar jau galim. 

Abu vyrai nuskubėjo, bet kad ir kaip skubinosi, karaimas nepamir- 
šo rytiečių papročio — paliko apavą už slenksčio. 

Kambario, kuriame gulėjo Einius, langai buvo uždengti. Buvo ma- 
tyti užmerktos akys, o moterų nupraustas veidas prietemoje bolavo 
tarsi pienas. 

— O gal jis negyvas? — susirūpino ben Erachas, pripuolęs prie Žy- 
bartaičio patalo. 

— Gyvas, tikrai gyvas. Tik jo kvėpavimas labai negilus. Paliesk jo 
krūtinę ir pajusi, kad širdis plaka, tik labai silpnai. Paliesk, - paragino 
Muslimas, ir karaimas atsargiai, nepatikliai uždėjo ranką ant įdubusios 
Einiaus krūtinės. Įsiklausė, net galvą ant krūtinės padėjęs, ir laimingas 
nušvito, kai pajuto silpną stuktelėjimą giliai po delnu. Iš pradžių vieną, 
po kelių akimirkų — antrą, trečią, ketvirtą... 

— Ber jis labai silpnas. Ar išgyvens? — ben Erachas susirūpinęs pakėlė 
galvą į ak Džabarą. | 

— Pasiunčiau parvežti geriausią Bucharos daktarą. Jis pasirūpins 
tavo draugu, — nuramino Muslimas. 

Anapui nieko daugiau nebeliko, kaip tik pasikliauti buchariečio žo- 
džiais ir atsiduoti dievų malonei. Jis sėdėjo prie Einiaus, nenuleisdamas 
akių nuo išsekusio draugo veido ir nė akimirkai neatsitraukdamas, tik 
kai pagaliau pasirodė daktaras, užleido jam savo vietą, o pats liko styp- 
soti atokiau, vis stebėdamas, ką daktaras daro Žybartaičiui. 

— Kaip jis? 

— Gyvens. Tik labai jau nusilpęs, o be to, jam dar ir plaučių uždegi- 
mas. Reikės geros priežiūros, —- paguodė žilagalvis, aukštas ir prakaulus 
daktaras. 

— Bet mums reikia į Karakarumą keliauti. Kada galėsime? 

— Na, jei viskas bus gerai, tai gal po savaitės, ir ne greičiau. Ir tik 
palankine galėsite jį gabenti. Dabar reikia ypač gerai juo rūpintis. 

— Rūpinsimės. Mes labai juo rūpinsimės, - pažadėjo ak Džabaras. — 
Tik jūs geriausių vaistų negailėkite. Mes už viską sumokėsime. Anapai, 
tu eik prie savo draugo. Aš pats su daktaru išsiaiškinsiu. 

Karaimas klusniai nušlepseno prie Einiaus guolio ir vėl įsitaisė šalia, 
ant siuvinėtos pagalvėlės, žiūrėdamas į išsekusį Žybartaičio veidą. Jis 
vis bandė klausytis, apie ką buchariečiai šnekasi, bet nervai buvo tokie 
įtempti, kad net spengė ausyse, ir jis beveik nieko nesuprato. 

Jis bandė pagelbėti aplink Einių tupinėjančioms moterims, tačiau 
tos, veikiai įsitikinusios, jog iš jo jokios naudos, paprašė viską patikėti 
joms. Nusileido saulė, ir moterys uždegė aliejines lempas, tačiau ben 
Erachas matė tik Einiaus veidą, kuriame per tą laiką nei vienas raume- 
nėlis nekrustelėjo. 

Apėmė miegas. Anapas dar bandė trinti akis, tačiau tai tik trumpam 
gelbėjo, galvą lyg kas prie žemės lenkė. Moterys pasirūpino, kad karai- 
mas patogiau išsitiestų, po galva pakišo pagalvę, užklojo ir pakaitomis 
budėjo prie Einiaus. Jos vis keitė kompresus ant jo kaktos ir girdė dak- 
taro paliktais vaistais. 


Einius tebebuvo išblyškęs tarsi negyvėlis. 


— Mama! 

Medeina, iki kelių paskendusi pienėse, lėtai brido pieva. Ji šypsojosi 
sūnui, tiesė į jį rankas ir Einius pasileido prie motinos, kiek tik kojos 
neša. Kad ir kaip jis stengėsi, juos skyręs atstumas mažėjo labai lėtai. 
Einius nė nemanė pasiduoti — bėgo, o jo kojos, regis, vis lengviau atsi- 
plėšdavo nuo žemės, jau kone skriejo. Kojos susipynė ir jis krito į žolę, 
lyg dalgiu pakirstas. Apsvaigęs nuo pievos kvapų, Einius parkrito, kai 


Medeina buvo kone ranka pasiekiama. 

Tokia nesėkmė tik pralinksmino jį, ir, apsivertęs ant nugaros, atme- 
tęs į šonus rankas, jis prapliupo kvatotis, dar vis gaudydamas žvilgsniu 
Medeiną. Motina buvo visai čia pat, žvelgė iš viršaus žemyn ir jos lū- 
pose pražydo šypsena. Paskui, kažką kalbėdama, ji palinko prie sūnaus, 
bet tas niekaip neįstengė išgirsti jos žodžių, o kai norėjo paprašyti, kad 
ji kalbėtų garsiau, žodžiai strigo gerklėje. Maža to — Medeinos veidas 
ėmė blykšti ir ryškėjo visai kito žmogaus bruožai. 

— Mama! - žodžius spaudė Einius, bet garsas taip ir neišsiveržė, o 
motinos veidas be paliovos kito, ryškėjo vyro bruožai, kurie vis labiau 
gožė Medeinos veidą, kol Einius pagaliau pažino virš jo palinkusį ben 
Erachą. 

— Mama! — Žybartaitis vis bandė šaukti, lyg taip būtų galėjęs sulai- 
kyti Medeiną, tačiau vis aiškiau matė karaimo veidą ir net išgirdo jo 
balsą: | 

— Einiau, Einiau! 

— A-aš... — žemaitis pagaliau įstengė išsunkti, akimis už ben Eracho 
tebeieškodamas motinos, bet veltui. Kažkur girdėjosi balsai, tačiau, 
kad ir kiek Einius jų klausėsi, Medeinos nebeišgirdo. 

— Ku-ur a-aš? — paklausė Žybartaitis, susijaudinęs, kad niekaip ne- 
gali susivokti, kas vyksta. 

— Tu saugus. Viskas gerai, Einiau. Tu pas draugus, - bėrė ben Era- 
chas. Žybartaitis lyg ir nujautė, jog nutiko kažkas baisaus, bet niekaip 
negalėjo atsiminti nieko konkretaus. Tik kai pagaliau iš atminties rūko 
išplaukė narvo detalės, Einius pasijuto tarsi durklu į paširdžius gavęs. 

— Viskas gerai, tu saugus, — vėl puolė guosti ben Erachas, atspėjęs 
Einiaus nerimą, bet šis nespėjo daugiau nieko jo paklausti: karaimą 
užstojo kelios moterys. Jos apspito Žybartaičio guolį: viena pasodino 
pirklį, kita supylė į burną vaistus, o trečia padavė vandens jiems užger- 
ti. Jos maitino Einių tarsi vaiką. Iš pradžių jam buvo sunku nuryti kąs- 
nį, bet nejučia lėkštė ištuštėjo, ir Einius viltingai žvilgtelėjo į moteris. 


Viena iš jų kažką pasakė, o ben Erachas išvertė: 

— Sako, kad po ilgo badavimo daug valgyti negalima. Net mirti 
gali. Tau reikės iš naujo prie maisto pratintis. Sako, kad tu dabar turi 
miegoti. 

Miegoti - ir Einius, paguldytas atgal į patalą, pasijuto visai išvargęs. 
Užsimerkė, jausdamas, kaip malonu nuleisti vokus. Jis kažkodėl dar 
pabandė priešintis tam saldžiam nuovargiui, tačiau greitai jau skendo 
tirštoje migloje. 

Kelias dienas aplink jį viskas sukosi ratu: miegodavo, kol moterys 
pažadindavo, sugirdydavo vaistus, pamaitindavo bei pakeisdavo prakaitu 
permirkusius rūbus, paskui šalia atsisėsdavo ben Erachas ir kalbėdavo, 
daugiau pats pasakodamas ir padėdamas viską prisiminti. Nuovargis vei- 
kiai vėl užmerkdavo Žybartaičiui akis, nes kambaryje žvilgsniui net ne- 
buvo kur užkliūti. Atrodė, kad be guolio ir daugybės kilimų jame nieko 
nebuvo, tik vėliau, kai kiek atsigavo, pirklys pastebėjo, kad moterys pri- 
reikus ima daiktus iš nišų sienoje. Ten buvo ir indų, ir puošnios skrynios, 
kurių dangčiai atsidarydavo ne į viršų, o į šoną. Ligonis akis galėjo paga- 
nyti ir į lubas, išdažytas ir išpuoštas įmantriu raštu. Žybartaitis stebeilijosi 
į tą grožį, kol akys paskausdavo ir imdavo merktis. 

Ir moterys, ir ben Erachas liepė jam kuo daugiau miegoti, o jis pa- 
klusniai vykdė jų prašymus, bet beveik kasnakt trumpam pabusdavo. 
Iš pradžių, atsiminęs narve kęstą nakties šaltį, vis stebėdavosi, kad jam 
taip šilta, net baiminosi, ar nebus karštinė vėl prasidėjusi. Tačiau karai- 
mas ramino, girdi, jis guli ant sandalo gulto, ir dar negalinčiam pajudė- 
ti Einiui teko pasitenkinti draugo aiškinimu, jog — tai įduba plūktinėje 
molio asloje, kuri žemiau aslos lygio uždengiama medinėmis grote- 
lėmis, o ant jos paprastai statomas neaukštas stalelis, plačiai užklotas 
storu, kartais net dygsniuotu paklotu. Kai šalta, šeimininkas sėdi sau 
ant grindų, pakišęs kojas po stalu ir pasistatęs jas ant grotelių, uždėtų 
tiesiai ant žarijų, prisidengęs kelius staltiese, kad šiltas oras neišsisklai- 
dytų, ir jaučiasi kaip vasaros dieną. Einių slaugytojos buvo paguldę ant 
to stalelio, kad jam visą laiką būtų šilta. 

Kitąsyk prasimerkęs Žybartaitis pamatydavo jį apžiūrinėjantį dak- 
tarą. 

— Dar silpnas, — tas vis atsakydavo kamantinėjamas ben Eracho, 
nekantraujančio, kada pagaliau jie galės keliauti. — Jeigu jau dabar jį 
veši, tai geriau iškart palaidok. Bus mažiau vargo. 

Taip praėjo savaitė, o ir antra buvo besibaigianti, ir Anapui jau ėmė 
padai svilti. Jis bevelijo ištrūkti iš Bucharos iki Machmud-chano sugrį- 
žimo. Aišku, mažai tikėtina, kad didžiūną galėjo pasiekti kokia žinia 
apie Einių, tačiau karaimas nenorėjo rizikuoti. Žybartaitis jau bandė 
po kambarį vaikščioti, ben Eracho padedamas, bet greitai pailsdavo ir 
suprakaituodavo. 

Karaimas kasdien klausinėjo daktaro, ar jie jau gali keliauti, kartoda- 
mas, kad iki žiemos gali nebespėti pasiekti Karakarumo ir nuo to ligoniui 
bus dar blogiau, nes kelyje užklups šalčiai. Daktaras vis juokais išsisukda- 
vo. Bet vis tik vaistai, laikas, miegas ir gera priežiūra padarė savo darbą: 
Einiaus skruostai paraudo, akyse sužibėjo gyvybė, raumenys sustiprėjo. 

— Gerai, — pagaliau tarė daktaras. — Galite keliauti, tik privalėsite 
griežtai laikytis to, ką paliepsiu. 

Daktaras ilgai ir nuobodžiai ben Erachui bei pačiam Einiui aiškino, 
kaip elgtis, kokius vaistus ir kiek vartoti ir dar daug visokių smulkme- 
nų. Anapas neatidėliodamas ėmė rūpintis kelione. Jau anksčiau, su ak 
Džabaro pagalba, buvo suradęs stiprų kupranugarį, ant kurio įtaisė pa- 
lankiną, buchariečio žmonės apsiuvo jį veltiniu, kad Einiui jame būtų 
kuo šilčiau. Į vidų tilpo net pagalvėlės. Taip įsitaisęs, Einius ne keliaus, 
o tiesiog sklandys ore. 

Pirkliai neatidėliojo — iškeliavo kitos dienos ankstų rytą, kai tik Ei- 
nių paskutinį kartą apžiūrėjo daktaras. Iki Bucharos sienos juos paly- 
dėjo ak Džabaras su keliais savo vyrais. Vėliau ben Erachas ir Einius 
keliavo su trimis karaimo palydovais. Priekyje jojo Anapas, paskui jį — 
vienas iš palydos, o prie jo balno už pavadžio buvo pririštas kupranuga- 
ris nešantis palankiną su jaukiai jame įsitaisiusiu Einiumi. Keliauninkų 
vilkstinę pabaigė dar du raiti Kafos pirklio vyrai. 

Jie jojo —- kaip įmanydami greičiau, bet taip pat stengėsi būti at- 
sargūs, norėdami nepakenkti dar silpnai Einiaus sveikatai. Ant kulnų 
jiems lipo žingsnį vis spartinantis ruduo. 

VI skyrius 
KARAKARUMAS 


Buvo gili žiema, kai Anapo ben Eracho vedama nedidelė vilkstinė pa- 
galiau pasiekė sniegu užverstą Karakarumą. 

Kelionė buvo ilga ir sunki. Daug sunkesnė, nei karaimas tikėjosi. 
Einiaus sveikata kelis kartus buvo pavojingai pablogėjusi, ir keliauto- 
jams tekdavo kelioms dienoms stabtelti jamos stotyse kol Žybartaitis 
kiek geriau pasijusdavo, ir keliautojai galėjo judėti toliau. Pasitaikyda- 
vo dienų, kai ben Erachas, nors ir labai jaudindamasis dėl Einiaus svei- 
katos, vis tik išdrįsdavo nuvesti savo mažą vilkstinę nuo vienos jamos 
iki kitos. Laikas spaudė. 

Didžiausi sunkumai prasidėjo, kai keliautojus užklupdavo vėlyvo 
rudens audros. Tarsi stalas lygiose stepėse nebuvo kur nuo jų pasislėpti. 
Vyrams tekdavo guldyti ant žemės žirgus ir kupranugarį, apkloti ant- 
klodėmis, bei patiems lįsti po jomis šalia kuprio. Lyg kape jie gulėdavo 
aklinoje tamsoje, klausydamiesi nuožmaus vėjo riaumojimo, jausdami, 
kaip vis labiau uždangalus slegia didėjantis smėlio kalnas. Kitąsyk ne 
juokais susirūpindavo, ar bepavyks gyviems išsikapstyti. 

Ne ką lengviau (jei ne atvirkščiai) buvo, kai sykį išsikapstę iš tokio 
kapo išvydo, jog stepę užklojo sniego skara, kuri kone kasdien storėjo. 
Ir sniego, ir smėlio audros buvo vienodai bjaurios. Keliautojams teliko 
guostis, kad sniegas negirgžda tarp dantų, ne taip, kaip visur besiskver- 
biančios smiltys. 

Be galo ir krašto besiliejanti sniego baltuma gąsdino. Einius jautėsi 
nejaukiai, kai susisiautęs į kailinius dairydavosi pro palankino plyšį. 
Nemažai visokių keistenybių buvo matęs ir dar daugiau girdėjęs. Ir 
apie stepių platybes taip pat. Tačiau visai kas kita — pačiam pamatyti. 
Ir dar nuo kupranugario nugaros aukštybės (jei būtų buvęs sveikas, nei 
už ką nebūtų ant jo keliavęs, nors ir matė, kad tai gan ramus gyvulys, 
bet ką gali žinoti, kas jam šaus į galvą). 

Einiui trūko miško kaip jūreiviui po ilgo plaukiojimo — žemės. Ke- 
lių auksinių monetų nebūtų pagailėjęs, kad tik pamatytų nors ir sniegu 
užverstų krūmų šakas. O čia dienų dienas galėjai keliauti ir be priešais 
praėjusių karavanų išminto kelio nepastebėti jokio gyvio palikto pėd- 
sako. Tik arčiau Karakarumo atsirado ir vis daugėjo pėdsakų, kuriuos 
paliko žirgų, galvijų ar avių bandos. Kelias, kuriuo keliavo vilkstinė, vis 
dažniau pasimesdavo jau ištryptose platybėse, ir Einius dienų dienas 
spoksojo, apžiūrinėdamas bandas, kurios ritosi, tarsi bangos jūroje, ir 
apie kurias ant savo nepavargstančių žirgų zujo piemenys. 

Einius žinojo, jog mongolų sostinė — ranka pasiekiama. Kai iki Ka- 
rakarumo keliauti liko penkios dienos, jamos, kurioje nakvojo, virši- 
ninkas norėjo pasiųsti juos kažkokiu aplinkiniu keliu, tačiau ben Era- 
chas, kuris suprato, kad tuomet jiems teks sugaišti kelyje penkiolika 
dienų, davė šiam dovanų ir išmeldė, kad leistų jiems keliauti tiesiai. Kai 
tik įstengdavo, Žybartaitis, nujausdamas, kad jau artėja, vis dairėsi, kur 
ta mongolų sostinė, bet miestas vis vien prieš akis išniro netikėtai. At- 
rodė, lyg balta miško siena išdygo. Užliūliuotas sniego baltumo Einius 
krūptelėjo, išgirdęs ben Eracho šūksnį, ir dirstelėjo, kur tas ranka rodė, 
nors dar nespėjo susivokti, ko karaimas nori. Jis prisimerkė — tolumoje 
kilo balta siena, ir iš tolo galėjai pamanyti, kad tai pūgos supūstyta 
sniego ketera, bet artėjant ji vis ryškėjo, kol iškilo prieš juos į trijų vyrų 
aukštį. 

Kelias atsirėmė į vartus ir mažoji vilkstinė, prajojusi pro nuobo- 
džiaujančius sargybinius, pagaliau pateko į Karakarumą. Tiesa, kol jie 
nusigavo iki ben Eracho kibitkos dar teko pasikankinti, grūdantis sau- 

sakimšomis miesto gatvėmis. Tik Einius mažai ką matė, nors ir labai 
stengėsi, — diena krypo vakarop, ir jo pavargusios akys lipte lipo. 

Kai keliautojai paguldė kupranugarį ant sniego, Žybartaitis neįsten- 
gė pats išlipti iš palankino. Į kibitką Ben Eracho žmonės turėjo jį ant 
rankų įnešti. Einius, tarsi iš tolo, girdėjo aplink susijaudinusius balsus. 
Lyg iš miglos išniro brolių Ochapkų veidai, bet veikiai jie ištirpo, ir pir- 
klį vos pasiekdavo jų balsai. Iš pradžių Žybartaitis dar bandė suprasti, 
apie ką tie šneka, tačiau greitai nuovargis ir kibitkos viduryje liepsno- 
jančios ugnies šiluma įveikė jį, ir pirklys vėl paniro į neramų miegą. 

— Labai karšta, — susirūpino ben Erachas, palietęs Einiaus kaktą, ir 
ėmė traukti iš kelioninio krepšio vaistus, tačiau jų nebedaug tebuvo 
likę, ir karaimas pasiuntė vieną iš savo pagalbininkų pašaukti geriausią 
Karakarumo gydytoją. 

Apžiūrėjęs ligonį, tas grėsmingai pareiškė: Einius vėl sunkiai serga. 
Jam reikia labai rūpestingos globos. Teko ben Erachui ieškoti moterų, 
kurios nuolat budėtų prie ligonio patalo. Jis ir pats prie Žybartaičio 
praleisdavo daug laiko, tačiau vis atsirasdavo kokių nors pirkliui svar- 
bių rūpesčių, o tada jo vietą užimdavo Andriejus Ochapka. 

Šiam per keletą mėnesių Karakarumas buvo iki gyvo kaulo paky- 
rėjęs ir jis mielai, kad ir kaip kartais buvo tvanku kibitkoje, joje užsi- 
būdavo, o jei kur ir eidavo, tai tik į kokio, mongolų į vergiją atsivesto, 
ginklakalio dirbtuvę. Nors Andriejus jau prieš tris metus buvo gavęs 
meistro vardą, vis vien rasdavo ko iš jų pasimokyti, juk vergai buvo 
surinkti kone iš viso pasaulio. Bet galiausiai ir tai jam pabodo. Be to, 
sėdėti prie Einiaus patalo Andriejų vertė ir kaltės jausmas. Juk tai jie 
pametė pirklį Bucharos bazare, o vėliau nesugebėjo rasti, bei įtikinti 
kniazių Aleksandrą, kad tas pasinaudotų savo paicza ir Batijaus duotu 
apsauginiu raštu, galiojančiu visai palydai. 

Einius iš ligos kapstėsi sunkiai. Atrodė, jog kai priepuolis užklup- 
davo kelionėje, organizmas, tarsi suprasdamas, kad ne laikas pasiduoti, 
iš paskutiniųjų pasipriešindavo. Tačiau Karakarume, kai jau nebebuvo 
kur skubėti, Einiaus kūnas pasidavė. Žybartaitis beveik du mėnesius 

prasivartė patale ir, kai sąmonė kiek prasiblaivė, jam džiaugsmą teikė 
tik pokalbiai su ben Erachu arba, daug ilgiau šalia jo sėdėjusiu, An- 
driejumi. 

Novgorodietis iš pradžių kiekvieną sakinį pabaigdavo atsiprašinė- 
jimu dėl to, kas nutiko Bucharoje. Einius net pavargo įtikinėti, jog 
viskas jau pamiršta ir nėra ko po tuos dalykus kapstytis. Jis vis prašė, 
kad Andriejus papasakotų kaip rusams sekėsi keliauti. Palengva išpešė, 
kaip broliai Jaroslavičiai nuo Bucharos iki Karakarumo nusigavo, bei 
kaip jiems čia sekėsi. Viena bėda — paprastai šnekus Andriejus nela- 
bai ką tepapasakojo: be įnirtingų smėlio audrų, rusų vilkstinė nepatyrė 
ypatingų nuotykių. 

Tik sykį broliai Jaroslavičiai buvo sujudę - kai pasiekė vietą, kur iš 
Karakarumo grįžtančią jų tėvo vilkstinę užklupo vandens stygius ir nuo 
troškulio išmirė dauguma didžiojo kniaziaus Jaroslavo palydovų. Ant 
smėlio dar baltavo daugybė vėjo ir lietaus nugairintų žmonių ir gyvulių 
kaulų. Žvelgdami į juos, novgorodiečiai atsiminė pasakojimus, kaip 
keliautojai, tarp veik iki raudonumo įkaitusių smėlynų, iš troškulio 
vienas po kito netekdavo proto. Iš pradžių jie gelbėdavosi perpjaudami 
arklių kraujagysles ir gerdami jų kraują, o vėliau jau žudė ir silpnesnius 
savo bendrus, kaudamiesi dėl paskutinio lašo vandens. 

Karakarume rusai laikėsi tyliai ir tūnojo tarsi per smėlio audrą po 
antklodėmis. Kažkur kažkas virš jų vyko, bet Jaroslavičiai, kad ir kaip 
nerimavo, turėjo laukti savojo laiko. Visa bėda, kad buvo neaišku, kada 
tas laikas ateis. Andriejaus žodžiais, Karakarume tuo metu buvo su- 
sirinkę keli šimtai įvairių tautų valdovų, kurie laukė eilėje norėdami 
pamatyti mongolų valdovę ir iš jos rankų gauti savo laimę arba mirtį. 
Jų skaičius kasdien didėjo, besotis Karakorumas, lyg didelė žuvis, vis 
be pėdsako prarydavo naujas ir naujas vilkstines. Andriejaus žodžiais, 
jų dar nebuvo labai daug —- kai Karakarume lankėsi didysis kniazius 
Jaroslavas, čia susirinko trys tūkstančiai įvairių tautų valdovų arba jų 
pasiuntinių. Rusų nelaimei, didžioji chanienė priimdavo atvykėlius tik 
kai užsimanydavo ir pasirinkdavo vieną iš daugelio. Tad penktą mėnesį 

Karakarume užstrigę broliai Jaroslavičiai nuogąstavo, kad jeigu taip ir 
toliau bus, tai gali tekti dar tiek pat užgaišti, o gal dar ir ilgiau. 

Laikas ėjo, vaistai ir slaugytojų pastangos darė savo darbą, ir Einius 
jau bandė keltis, bet paaiškėjo, jog teks iš naujo mokytis vaikščioti. Ko- 
jos linko ir virpėjo, ir tik stipri Andriejaus ranka gelbėdavo pirklį nuo 
susmukimo ant žemės. Einius buvo dar jaunas, jį gydė ne tik vaistai, 
bet ir laikas. 

O to tai buvo per akis! Jaroslavičių reikalai nejudėjo į priekį, o Ei- 
niaus sveikata gerėjo, todėl jis pagaliau iš kibitkos ištrūko į kiemą. Nors 
žiema buvo labai šalta, bet oras ramus ir tik kartą, gal parą, buvo įsisu- 
kęs vėjas ir iš peties pasidarbavo. Visažinis ben Erachas vėliau pasakojo, 
kad nuo šalčio krito labai daug galvijų ir avių. 

Žybartaičiui šaltas oras buvo tik į naudą, ir jis iš pradžių džiugiai 
klibikščiavo palei kibitką, o vėliau, kai jau pajėgė balne laikytis, kartu su 
Andriejumi raitas leidosi į kone kasdienines keliones po Karakarumą. 

Mieste buvo į ką pažiūrėti, nors jis pasirodė nesąs toks didelis, kaip 
Einius tikėjosi. Greitai susigaudė, kad miestas yra dviejų dalių. Musul- 
monų dalyje buvo turgus, kuriame nuolat rinkdavosi pirkliai iš įvai- 
riausių šalių. Kitoje, kinų dalyje, gyveno amatininkai, o už jų buvo iš- 
sibarstę dideli dvarai, priklausantys kahano rūmų sekretoriams. Be to, 
buvo įvairų religijų šventyklos, tarp jų — dvi mečetės, bei krikščionių 
bažnyčia miesto pakraštyje. Miestas buvo apsuptas neaukštu pylimu 
su plūktine moline siena ir keturiais vartais. Prie rytinių vartų buvo 
pardavinėjami kviečiai ir kiti javai. Jų atveždavo retai ir nedaug, nes 
mongolai duonos nevalgė. Prie vakarinių — prekiaudavo avimis ir 0ž- 
komis, pietinių — jaučiais ir vežimais, o šiaurinių — žirgais. Per miestą 
buvo iškasti, besitęsiantys nuo netoli Karakarumo tekėjusios Orchono 
upės, kanalai, kurie vandeniu pripildydavo miesto tvenkinius. 

Keliautojus vis dar stebino mongolų namai. Vieną sykį jie matė, 
kaip į Karakarumą atkeliavo turtingas mongolas. Jo didelę, ant ratų 
pritaisytą kibitką tempė dvidešimt du, dviem eilėm sustatyti, galingi 
jaučiai. Jie buvo pakinkyti prie kibitkos ašies, kurios storis buvo kaip 

didelio laivo stiebo. Jaučius ginęs žmogus stovėjo prie kibitkos durų. 
Paskui kibitką kupranugariai gabeno keliolika didelių skrynių su mon- 
golo turtu. Tų skrynių niekada nenuimdavo nuo vežimų. Kibitką, kaip 
ir kitas, vergai pastatė durimis į pietus, o vežimus su skryniomis išrikia- 
vo aplink ją per pusę akmens skrydžio. 

Kartais prie Einiaus ir Andriejaus prisidėdavo ir ben Erachas. Jis 
aiškindavo bendrakeleiviams daug nesuprantamų dalykų, kurie iš pir- 
mo žvilgsnio atrodė vienaip, o po karaimo žodžių apsiversdavo aukš- 
tyn kojom. Kad ir darbų pasiskirstymas tarp moterų bei vyrų. Einiui, 
žvelgiant į palei kibitkas besidarbuojančius mongolus, visąlaik atrodė, 
kad tiems nėra jokio skirtumo, kokius darbus dirbti, tačiau karaimas 
paaiškino, kad moterų prievolė yra važnyčioti vežimus, uždėti ant jų ir 
nuiminėti kibitkas, ruošti odas ir iš jų siūti rūbus bei apavą, velti veltinį 
kibitkoms. Vyrai gamino ginklus, saugojo žirgus, gyvulius ir, Einiaus 
bei Andriejaus nuostabai, melžė kumelių pieną —- kumysą! 

Nepraslydo pro Einiaus akis ir tai, kad palei vieną kibitką neretai 
sukdavosi kelios moterys, kurios toli gražu nepriminė vergių. 

— Ne, čia žmonos, - paaiškino ben Erachas. - Kiekvienas mongolas 
turi tiek žmonų, kiek sugeba išlaikyti. Jei gali sau leisti — tai turi ar de- 
šimt, penkiasdešimt ar net šimtą. Jie gali vesti bet kurią savo giminaitę, 
aišku, išskyrus motiną ar tos pačios motinos pagimdytas seseris, bet jei 
ji kitos tėvo žmonos dukra, tuomet jau gali. Be to, jie gali vesti ir mi- 
rusio tėvo žmonas. Jei miršta vyresnysis brolis, jaunesnysis privalo vesti 
jo žmonas. Su visomis moterimis, kaip sakiau, jie gali tuoktis kaip tik 
panorėję, bet pirkdami jas iš tėvų, sumoka didžiulius pinigus. 

Kartą ben Erachas, patyręs, kad didžioji chanienė Ogul-Gamiš yra 
kažkur iškeliavusi, savo pažįstamų pirklių musulmonų padedamas, 
išprašė rūmininkų, kad jį, Einių ir Andriejų Ochapką įleistų į kaha- 
no rūmus, kurie Andriejui buvo panašūs į cerkvę. Šie septyniasdešimt 
dviejų stulpų rūmai nebuvo ypatingai dideli. Stogas, dengtas raudono- 
mis, žaliomis ir mėlynomis čerpėmis, buvo papuoštas pieštais drako- 
nais, o vidus apmuštas aukso audeklu. 

Karaimas pasistengė, kad jie patektų į didįjį rūmų kiemą, kur kas- 
met per Naujus metus ir savo gimimo dienas mongolų imperatoriai 
rengdavo dideles puotas. Į jas sukviestiems žymiems mongolams ka- 
hanas dalindavo gausias iš visų nukariautų žemių suvežtas dovanas — 
papuošalus, vyną, kailius. Kadangi į kahano rūmus nederėjo nešti bur- 
diukų su pienu ir kitais gėrimais, tai meistras iš Paryžiaus Vilhelmas 
padarė nuostabų dalyką, kurį karaimas norėjo parodyti savo bendra- 
keleiviams. Jo pastangos pasiteisino — Einiaus ir Ochapkos veidai iš 
nuostabos ištįso. 

Buvo dėl ko. Kieme stūksojo didelis sidabrinis vaismedis sidabri- 
nėmis šakomis, lapais ir net kriaušėmis, o prie jo šaknų tupėjo keturi 
liūtai. Iš jų burnų per šventes, anot Anapo, liedavosi kumysas. Medžio 
kamienu iki pat jo viršūnės buvo nutiesti keturi vamzdžiai, o jų žemyn 
nukreiptus galus puošė meistriškai išdrožinėtos aplink kamieną uode- 
gomis apsivijusios paauksuotos gyvatės. Iš vienos gyvatės gerklės per 
puotas liedavosi vynas, iš kitos — specialiai paruoštas kumelių pienas — 
karakosmosas. Iš trečios gyvatės tekėdavo medaus gėrimas — balas, o iš 
ketvirtos — ryžių vynas -teracinas. Kad nei vienas gėrimo lašas nepra- 
pultų tuščiai, medžio papėdėje, po kiekviena gyvate, buvo pastatytas 
ypatingas sidabrinis indas. 

Pačioje medžio viršūnėje meistras Vilhelmas padarė angelą su triū- 
ba, o po juo — požeminį urvą, kur galėjo pasislėpti žmogus. Urvą su an- 
gelu jungė per medžio šerdį kylantis vamzdis. Kai puotos metu gėrimų 
nešiotojų vyresniajam prireikdavo gėrimų, jis šaukdavo angelui — gir- 
di, trimituok! Išgirdęs jį, požeminiame urve pasislėpęs žmogus stipriai 
pūsdavo į vamzdį, angelas pakeldavo prie lūpų triūbą ir labai garsiai 
trimituodavo. Taip, kad išgirsdavo dvaro požemyje buvę tarnai ir pilda- 
vo gėrimus į specialų vamzdį. Juo gėrimai tekėdavo aukštyn ir žemyn 
į tam skirtus indus, iš kurių vyno išnešiotojai ssmdavo bei vaišindavo 
puotaujančius. 

Išėję iš rūmų keliauninkai netoli ant kalvos pamatė didžiulę, iš pil- 
ko granito nukaltą švento vėžlio statulą, bet į ją žvilgtelėjo tik iš tolo. 

Regis, visko buvo per akis prisižiūrėję ir jau niekas nebegalėjo jų nu- 
stebinti, tačiau Einius, grįždamas į miestą, vis juto, kad kažką svarbaus 
bus praleidęs. Jis atsisuko ir dar kartą įsižiūrėjęs net aiktelėjo, supratęs, 
kas jam neleido pamiršti tos statulos. 

Vėžlio snukis žvelgė į vakarus. 


Taip keliaujant po Karakarumą Einius kasdien vis geriau suprato, 
kaip, regis, iš niekur atsiradę mongolai per trumpą laiką sugebėjo nuka- 
riauti kone pusę pasaulio, likusiai daliai įvarydami laukinę baimę. Ste- 
bėdamas juos Žybartaitis sutiko su kažkurio iš pas ben Erachą matytų 
musulmonų pirklių nuomone, jog mongolai gimsta ir auga balne. Nuo 
pavasario iki žiemos jie kas dieną jodinėja ir medžioja, taip nejučiomis 
tapdami puikiais kariais-raiteliais, kuriems niekas neįstengia prilygti. Jie 
bet kurią akimirką, be jokių ypatingų pasirengimų, gali pakilti į žygį, 
jodami nepaprastai ištvermingais žirgais, pasiruošę paklusti bet kuriam 
savo vado įsakymui. Jų kaimynus ilgus metus gelbėjo tik tai, kad mon- 
golai buvo suskilę į daugybę tarpusavyje besivaidijančių genčių. 

Tik laiko klausimas buvo, kada tarp jų atsiras vadas, sugebėsiąs su- 
vienyti mongolus ir nukreipti jų jėgą sau naudinga linkme. Jo pasiro- 
dymą žymėjo baisūs ženklai. Kūdikis atėjo į šį pasaulį rankoje spausda- 
mas apstingusį kraujo krešulį. Kadangi prieš tai jo tėvas buvo paėmęs 
nelaisvėn žymų totorių vadą Tėmudžiną-Uge, berniuką pavadino Tė- 
mudžinu, o kai šiam suėjo devyneri, totorių vadai nunuodijo jo tėvą. 

Neramus, karštakošis vaikas ir jaunystėje liko toks pat, kol kartą 
įniršęs nužudė savo brolį Bekterą. Motina Ochur-yižin vadindavo jį 
alkanu vilku ar laukiniu šunimi. Po kelių metų kaimyninės merkitų 
giminės kariai pagrobė jaunojo Tėmudžino žmoną Bortė. Tėmudžinas 
sumušė merkitus ir ją susigražino tik padedant tėvo įbroliui Van-cha- 
nui ir vaikystės draugui Džamuchi. 

Netrukus Tėmudžinas pavergė daugelį mongolų genčių ir gavo 
naują vardą — Čingis-chanas. Mongolų kalba tai reiškė Didysis chanas. 

Vėliau jis sukūrė naują armiją, kokios pasaulis dar nebuvo regėjęs. Jos 
kariai buvo paskirstyti į dešimtines, šimtines, tūkstantines ir dešimt- 
tūkstantines. 

Surinkęs apie šimtą tūkstančių karių, Čingis-chanas pradėjo savo 
žygius puolimais, o prieš įsiverždamas į kurią nors šalį, pasiųsdavo dau- 
gybę šnipų. Jie ne tik rinkdavo Čingis-chanui naudingas žinias, bet ir 
įkalbėdavo valdovais nepatenkintus didikus išduoti juos. Pradėdami 
žygius ir norėdami greičiau palaužti priešą, mongolai elgdavosi ypač 
žiauriai — persekiodavo priešus dieną naktį, nei minutei neduodami 
jiems atsipūsti. Negelbėdavo stipriausių tvirtovių sienos, nes mongolai 
iš nukariautų kinų bei persų išmoko tvirtovių šturmo subtilybių ir jį 
dar labiau ištobulino — apsiausties svaidomuosius pabūklus jie naudo- 
jo atvirame mūšyje, o kai šturmuodavo miestus, juos statydavo kone 
kiekviename žingsnyje. 

Klausydamas pasakojimų apie Čingis-chano užkariautas šalis, Ei- 
nius džiaugėsi, kad tas nespėjo nueiti iki Lietuvos. Jis puikiai suprato, 
koks pragaištingas Mindaugo valdoms galėtų būti net ir kurio nors jo 
palikuonio vedamų mongolų antpuolis. Čingis-chanas jau seniai buvo 
prisijungęs prie savo dangiškosios kariuomenės, bet jo ainiai žemėje te- 
bebuvo labai grėsmingi. Žybartaitis nujautė kad, sugrįžęs namo, išgirs 
apie juos ne kartą ir ne du. 


*X*k* 


Diena keitė dieną. Metai ėjo į pabaigą, o broliai Jaroslavičiai dar 
kankinosi Karakarume, jausdamiesi tarsi musės voratinklyje. Einius 
seniai su malonumu būtų pajudėjęs namo, bet vienam buvo nesaugu. 
Reikėjo palaukti ben Eracho. Jis turėjo tesėti pažadą senajam Ochapkai 
ir pasirūpinti jo vaikais, o tie negalėjo atsiskirti nuo kniazių palydos. 

Žybartaičiui mažai rūpėjo kniaziaus Aleksandro ir jo brolio reikalai. 
Kai, susėdus vakarienės, vyresnysis iš brolių pasakodavo, ką patyrė Ja- 
roslavičių stovyklavietėje, žemaitis leisdavo jo žodžius negirdomis. Kad 
ir kaip tuo vėliau stebėjosi, Einius prisidėjo prie greitesnio kniazių grį- 

žimo į Rusią. Jie pakliuvo į didžiosios chanienės Ogul-Gamyš užmestą 
klastingą tinklą. | 

Nesvarbu, ar valdovai atvykdavo kviesti, ar ne - didžioji chanienė 
priimdavo atvykėlius tik kuo daugiau apie juos sužinojusi. Jaroslavi- 
čiai, ypač Aleksandras, Ogul-Gamyš labai rūpėjo, nes jį užtarė Batu- 
chanas. Nuo to laiko, kai kniaziai pasirodė Karakarume, senasis lapinas 
kiekviename laiške teiravosi,-ar chanienė ką nors nutarė dėl urusų. 

Toji moteriškė niekada nepamiršo tiek kartų ją gelbėjusios taisyklės: 
priešo draugas — tavo priešas. Žinia, paprasčiausia būtų buvę su urusų 
kniaziais pasielgti taip, kaip kažkada chanienė Turakira padarė su jų 
tėvu, tik kas iš to — tas lapinas Batu susiras kitą jam tinkantį kniazių. 
O jei chanienė sau kokį nusižiūrės, tai pasirūpins, kad tas kuo greičiau 
iškeliautų į šešėlių karalystę. Mat Batu urusų žemes pasieks greičiau, 
nei ji atkeliaus iš Karakarumo. 

Didžiajai chanienei Ogul-Gamyš labai rūpėjo pasiųsti broliams 
urusams žinią, kad tie mirtų nepralieję kraujo, tačiau ji tvardėsi, lauk- 
dama, kol patarėjai kinai rinko žinias apie Jaroslavičius. Landūs sekliai 
aptiko, kad su urusų palyda atkeliavo ir mongolams tarnavęs karaimų 
pirklys. Išgirdęs tai, artimiausias chanienės patarėjas Siu-Lin pasikvietė 
į svečius ben-Erachą. Tiesa, gudrus kinas iššniukštinėjo, jog su karaimu 
atvyko ir pirklys iš mažai kam Karakarume žinomos lietuvių karalystės, 
tad ir šiam per žygūną perdavė kvietimą ateiti. 

Žinią atnešęs jaunutis tarnas nepasakė, ko tokiam aukštam valdi- 
ninkui reikia iš pirklių, o jie, ruošdamiesi apsilankymui, vis spėliojo, 
kas jų laukia. Tiesa, apie blogiausia nė vienas negalvojo, nes iki šiol joks 
svetimšalis pirklys nebuvo nužudytas Karakarume. Kai pabodo tuščiai 
spėlioti, jie rūpinosi, kaip deramai pasipuošti ir ką nunešti dovanų. 
Anapas tarp savo atsargų rado Liubeko auksakalių rankų darbo taurę, o 
Einius susirado užsilikusį kumščio didumo gintaro gabalą su įspūdingo 
grožio voriuku viduje. Tiesa, jis iš pradžių suabejojo, ar tiks, tačiau ben 
Erachas nuramino: 

— Kinas žinos, kas yra gintaras. Jeigu ne gudrūs jo tautiečiai, tai 
mongolų imperijos gal jau nebūtų. Siu-Lin, ko gero, bus ne tik apie 

gintarą girdėjęs, bet gal ir matęs jį. Manau, kad ne tokį didelį gabalą. 
Čia dar ir su gyviu viduje! Man pasakojo, kad Siu-Lin ypač smalsus. 
Jam tavo gintaras bus daug vertingesnis už aukso gabalą. 

Einius nusiramino, o netrukus atsiminė, ką sakė karaimas: 

— O kodėl sakai, kad be kinų nebūtų mongolų imperijos? 

— Nebūtų, — pakartojo ben Erachas, perrinkinėdamas savo garde- 
robą ir vis neapsispręsdamas, ką čia apsivilkus. Rinkdamasis drabužius 
jis pasakojo Žybartaičiui apie didžiojo kinų išminčiaus Konfucijaus 
pasekėją Eli-Čiucai, kurį Čingis-chano kariai pagavo, ir, užnėrę ant 
kaklo virvę, atvedė parodyti savo valdovui. Mat chanas buvo nemažai 
girdėjęs apie garsų kinų išminčių ir norėjo iš arčiau į jį žvilgtelti. 

Kas dabar gali pasakyti, kaip būtų susiklostęs mongolų likimas, jei 
Čingis-chanas, metęs akį į geibios išvaizdos vyrą, būtų rankos mostu 
pasiuntęs jį ten, kur paprastai keliaudavo niekam netinkami belais- 
viai —- mirti. Gal didysis karvedys, iš užkariautų kraštų sulipdęs savo 
valstybę, būtų atsisveikinęs su šiuo pasauliu papjautas ar nunuodytas 
kurio nors iš ūgtelėjusių sūnų, palikdamas blėstantį savo, kaip žiauraus 
vado, atminimą (kiek tokių jau buvo, kas žino) ir dėl jo valstybės liku- 
čių besipjaunančius įpėdinius. 

Čingis-chanas buvo ne tik didis karvedys, bet ir tikrasis Visatos dre- 
bintojas. Tai jis dar kartą patvirtino, kai niekam netinkamą vergą su- 
gebėjo įvertinti kaip neeilinio proto valstybės ir įstatymų kūrėją. Maža 
to, pamėgęs šį bebaimį ir švarios sąžinės vergą, padarė kone sau lygų, 
priversdamas visus mongolus klausyti geibaus kino taip pat, kaip ir 
jo — Visatos drebintojo — be menkiausio prieštaravimo. 

Tačiau Čingis-chano didingumas tuo neapsiribojo. Suprasti, ko 
vertas vergas, jį išaukštinti — dar pusė darbo. Daug svarbiau atspėti, 
jog tas tau atsilygins ištikimybe. Mongolas neklydo: kol karvedys plė- 
tė savo valdas, kinas lipdė dar neregėto stiprumo valstybę, kurdamas 
tokius jos įstatymus bei valdymo sistemą, kokios iki tol mongolai neži- 
nojo. Čingis-chano valia, jai paklusę mongolai virto jėga, kuriai niekas 
neįstengė atsispirti. 

Mongolų bėda (o kitoms tautoms — laimė), kad po Visatos drebin- 
tojo mirties jo anūkai išvijo Eli-ČCiucai. Tik gerbdami savo didžiojo 
senelio atminimą jie retkarkarčiais numesdavo senajam išminčiui kokį 
skatiką, kad tas nemirtų iš bado, bei nusiųsdavo pas jį savo dvariškius 
paklausti patarimo, nors labai retai jo paisė. Jie nesuprato, kad be Eli- 
Čiucai, nei vienas iš jų, kad ir koks sumanus karvedys būtų buvęs, 
nesugebės prilygti seneliui. | 

Tiesa, paprotys imti patarėjais kinus išliko, ir chanų valdymo sė- 
kmė labai priklausydavo nuo to, ar gudrius pavykdavo pasirinkti. Vie- 
na didžiausių, net ir labai protingo Batu, bėdų buvo ta, kad savo dvare 
jis apgyvendino per mažai kinų, manydamas, jog Vakaruose jie jam 
nebus naudingi. Bet nei vienas mongolų valdovams tarnavęs kinas 
nebuvo toks išmintingas, kaip Eli-Čiucai. Net ir Siu-Linis, garsėjęs 
protu ir dapsukrumu (aišku, tai suprato tik tie, kas domėjosi, iš kur to- 
kia didžiosios chanienės Ogul-Gamyš galia). Tik jo artimiausi žmonės 
žinojo, jog Siu-Linis palaikė ryšius su Eli-Čiucai ir su juo tardavosi. 
Patarimo tekdavo ilgai laukti, nes ištremtasis išminčius gyveno seno- 
joje kinų sostinėje Beipėjuje ir žygūnas užtrukdavo, keliaudamas iki 
jo ir atgal. 

Išklausius ilgą ben Eracho pasakojimą apie patarėjus kinus ir ypač 
apie Siu-Lin, Einiui labai parūpo į jį iš arčiau žvilgtelti. Staigmenos 
prasidėjo, kai po ilgų klaidžiojimų po chanienės dvaro kiemus vos ne 
prasčiausiame iš jų užtiko kuklią patarėjo kibitką. Tokia tūkstantinin- 
kas net karo žygyje nebūtų pasitenkinęs. Įžengę į kuklų, bet tvarkingą 
kibitkos vidų svečiai iš karto suprato, jog jos šeimininkui prabanga 
rūpi mažiausiai. 

Siu-Linis buvo pusamžis, smulkaus sudėjimo net ir su kitais kinais 
lyginant, didele, prie siaurų pečių nederančia galva, ant kurios puika- 
vosi apšiurusi plačiabrylė skrybėlė. Jis vilkėjo ilgą per pusiaują raiščiu 
persmaugtą tradicinį drabužį ilgomis rankovėmis. Einiui jis pasirodė 
panašus į skruzdėlę. Apdaras buvo kruopščiai išsiuvinėtas, bet siūlai 
nebuvo auksiniai. Žvilgrelėjęs, Žybartaitis suprato, kodėl paprastai 


122 


puošnius rūbus mėgdavęs ben Erachas sau ir jam šįkart išrinko kuklius 
apdarus, paliko namie visus žiedus su dideliais brangakmeniais. 

Neapsiriko Anapas ir kalbėdamas apie dovanas. Kinas pasigrožėjo 
liubekiečių meistrų darbu, tačiau gintarą daug ilgiau vartė rankose, jau 
žinodamas, koks čia daiktas. Jis tik klausinėjo Einių, iš kur jį gavo ir kaip 
gabalo viduje atsirado voriukas. Iš pradžių jie kalbėjo mongoliškai, ben 
Eracho padedami, o kai šeimininkas išsiaiškino, jog Žybartaitis moka 
rusų kalbą, prašneko rusiškai, tuo dar kartą nustebindamas žemaitį. 

Einiui nebuvo kada ilgai stebėtis, nes net nepajuto, kaip Siu-Lin 
nuo klausimų apie gintarą perėjo prie Lietuvos. Einius suprato, jog šis 
kitame pasaulio gale gyvenęs žmogus žino ir apie nesėkmingą Kaidų 
tumeno žygį, ir apie Mindaugą, ir bėdas su Ordinu. O apie pastarąjį 
palaikantį popiežių kalbėjo tarsi apie gerą savo pažįstamą. Kinas domė- 
josi, kaip Mindaugas sutaria su tarp Lietuvos ir Batu-chano atsidūru- 
sių urusų žemių valdovais, ir Einius net suprakaitavo, sukdamas galvą, 
kaip atsakyti. Meluoti jis negalėjo, nes kas gi galėjo pasakyti, ką kinas 
išties žino, o visos teisybės taip pat nesinorėjo sakyti. 

Siu-Lin nenuleido nuo Einiaus akių ir jis jautė, jog žvilgsnis net fi- 
ziškai slegia. Taip būdavo bendraujant su Mindaugu ar jo padėjėju Par- 
vumi. Akimirką slystelėjo mintis - kas nugalėtų, jeigu tie vyrai susėstų 
trise? Tačiau nebuvo kada spėlioti — reikėjo atsakinėti į nesibaigiančius 
Siu-Linio klausimus. 

Šis, kalbą pasukęs apie urusų žemes, į pašnekesį įtraukė ir ben Kra- 
chą. Einius pagaliau gavo progą atsipūsti ir praskalauti džiūstančią ger- 
klę arbata. Kalbėdamas Siu-Linis šeimininko pareigų nebuvo pamiršęs: 
vergai atnešė arbatos ir itališko vyno (tačiau svečiai, sskdami šeiminin- 
ko pavyzdžiu, tenkinosi arbata, o ji buvo tikrai skani), įvairiausių vai- 
šių — kepinių bei saldumynų. Didžiosios chanienės patarėjas vis ragino 
svečius vaišintis, tačiau šie dairėsi į jį: tas, it žvirblis, trupiniais tenkino- 
si, tai ir jie daugiau nesigviešė — visą dėmesį sutelkė į pašnekesį. 

Kai jie kalbėjosi apie urusų žemes, Siu-Linis vis smalsavo, kuo jos 
pirkliams įdomios ir kokių prekių ten gausu, tačiau vėliau, kaip jis 

tą puikiai mokėjo, kalbą pakreipė prie kitų dalykų, stabteldamas ties 
kniaziais Jarosvlavičiais: 

— Tie urusų kniaziai, kaip žvėrys, kaip tikri vilkiukai, kuriuos žmo- 
nės, iš irštvų paėmę, išaugina, bet jie vis tiek į mišką dairosi, nesupras- 
dami, kas jiems geriau. O šitie broliai — kniaziaus Jaroslavo vaikai, kaip 
meškos. Niurzga, bet bando meškučius vaizduoti. Tačiau, pasitaikius 
progai, išleis nagus ir riaumodami puls, visus sudraskys, kas tik pa- 
sitaikys. Nelengva... — atsiduso kinas, nuleisdamas akis. Atrodė, tas 
sunkumas sveria žemyn dešinę ranką su porcelianiniu arbatos puodeliu 
ir Siu-Liniui reikia nemažos jėgos jį kilstelti bei skubiai sriūbtelti, kol 
ranka vėl nenusviro. 

Ir Einiui jo puodelis apsunko. Pirklys net išsigando, kad brangus 
gėrimas išsilies per kraštus ir pastatė puodelį ant kilimo, kur trijulė sė- 
dėjo. Jis klausėsi, ką ben Erachas porina kinui apie kniazius Aleksandrą 
ir Andriejų, žiūrėdamas į pašnekovus (matyt, šeimininkas pasirūpino, 
kad ant jo kuklaus būsto sienų nebūtų jokių dėmesį blaškančių pa- 
puošimų). Kirbėjo mintis, tiksliau, deginte degino, kurstydama Einių 
išleisti ją į laisvę. 

Leisdamas laiką su Andriejumi Ochapka, Žybartaitis dažnai su juo 
kalbėjo apie rusų žemės tvarką. Dabar jis vis abejojo, ar dera į pokalbį 
kištis, kol nusprendė, jog nėra skolingas kniaziui Aleksandrui, o atvirkš- 
čiai, prie kniaziaus skolos už išgelbėtą gyvybę medžioklėje prisidėjo dar 
ir Bucharos nutikimas, kai Aleksandras, Andriejaus žodžiais, ramia są- 
žine paliko Einių mirti. Be to, pirkliui Žybartaičiui buvo parankesnis 
silpnas kniazius, turintis kasdien rūpintis išlikimu ir nebepajėgiantis 
pirkliams į ratus pagalius kaišioti. Atvirkščiai — dažniau privalo su jais 
meilikauti. 

Aleksandras — pavojingiausias iš visų urusų kniazių, — pagaliau at- 
siliepė Einius, kai Siu-Linis pakėlė į jį akis. — Patys urusai taip sako. 
Urusai bijo, jog Aleksandrui tapus vyriausiu iš jų, visi pateks į jo Žiau- 
rius gniaužtus, o jis, pasijutęs stiprus, rįšis beprotiškiems dalykams. 
Sako, jis labai nori būti panašus į didįjį senovės karvedį Aleksandrą 


Makedonietį. Tą patį, kurį jūs vadinate Iskanderu. Tas gi užkariavo 
pusę pasaulio. Jeigu Jaroslavo vaikas sumanys pasekti jo pėdomis, tai 
prieš ką jis eis?... — Einius nutilo ir ėmė lėtai vilgyti gerklę maloniai 
glostančia arbata. 

— Tai ką daryti? Pakabinti meškos kailį ant sienos? — neįprastai ties- 
mukai paklausė Siu-Linis. Einius pastatė puodelį ir atsakė taip pat ne- 
išsisukinėdamas. 

— Nudėsi vieną mešką — vietoj jos dešimt meškiukų atsiras, ir neži- 
nia kokios iš jų išaugs meškos. Kas žino, gal su dar didesniais nagais ir 
iltimis. Dar didesnių rūpesčių gali būti. O ką gali Aleksandras iškrės- 
ti — nesunku atspėti. Panorėjus, ir jį galima už trumpos grandinės lai- 
kyti, kaip rusų meškininkai daro su savo augintinėmis, kad šios nagus 
naudotų tik grumtynėms su augančiais meškiukais. 

— O kokia ta grandinė? - iškart sukluso kinietis, net ir arbatą pamir- 
šęs. Einius spėjo pagauti nerimo šešėlį ben-Eracho veide, tačiau nepaisė 
jo ir atsakė patarėjui: 

— Yra tokia patvari grandinė —- pačių urusų paprotys. Nuo seno 
jiems garbingiausias yra didžiojo Kijevo kniaziaus sostas. Kijevo knia- 
zius kažkada buvo stipriausias ir valdė visas urusų žemes. Jis buvo tikras 
didelis meškinas, bet laikas ėjo ir užaugę meškiukai, be savo, norė- 
jo turėti ir Kijevo sostą. Dabar jau įsigalėjo tokia tvarka, kad Kije- 
vo sostas priklauso didžiajam Vladimiro kniaziui. Batu-chanas nori, 
kad Aleksandras būtų didysis Vladimiro kniazius, o ir pats urusas apie 
tai svajoja. Čia būtų jo stiprioji vieta. Bet jeigu Aleksandras nori būti 
vyriausiu urusų kniazium, tai gal tegul juo tampa pagal seną urusų 
tradiciją — gauna didžiojo Kijevo kniaziaus sostą, o jo jaunesnysis bro- 
lis Andriejus tebūnie didžiuoju Vladimiro kniaziumi. Tada vyresnysis 
brolis turės paklusti jaunesniajam. Andriejus tai jau tikrai pasirūpins, 
kad taip būtų. Net urusai sako, kad jis — tikras alkanas jaunas meškiu- 
kas. Jam nerūpės, kad Aleksandras vyresnis - dantimis ir nagais įsikibęs 
laikys tą trumpą grandinę; juk jau spėjo įprasti, kad Kijevas lenkiasi 
Vladimirui. 

Baigė Einius savo šneką — tarsi akmenį nuo pečių nusimetė. Kas 
bus — tas bus! Bet ar jam nuo to blogiau? Vargu. Jis vėl ramiai mėgavosi 
arbata - gurkšnojo, klausydamas kino pokalbio su karaimu, tik kartais 
įsiterpdamas. Šneka ir toliau sukosi apie urusų ir aplinkines žemes, ta- 
čiau Einius jautė, jog Siu-Linis tik iš mandagumo palaiko pokalbį, mat 
viską, kas rūpėjo, iš pirklių jau buvo išpešęs. 

Jie svečiavosi nuo vidurdienio ir eiti pakilo jau leidžiantis sute- 
moms. Šeimininkas juos išlydėjo ne tuščiomis: abiem padovanojo po 
gero meistro padarytą smėlio laikrodį. 

— Žiūrėdami į jį atsiminkite mūsų malonų pokalbį, - pasakė duo- 
damas, ir liūdnai šyptelėjo. - Gaila, kad viskas pranyksta ir tik laikas 
telieka. 

Svečiai padėkojo, sėdo ant žirgų, o Einius, prieš paragindamas sa- 
vąjį, žvilgtelėjo į dovaną. Žvilgsnį akimirkai sustingdė iš viršaus žemyn 
sruvenantis smėlis. Širdį taip sudiegė, jog jis panūdo šnioti žirgui bora- 
gu ir lėkti vakarų pusėn. 


— Pagaliau! - Andriejus Jaroslavičius, tarsi vaikėzas, nerinkdamas 
kelio įpuolė į kibitką, kuri buvo paskirta jam ir broliui, susirado Alek- 
sandrą ir metėsi prie jo. — Atėjo chanienės siųstas rūmininkas su žinia 
mums! 

— Tuojau pat kviesk! - Novgorodo kniazius pamojo Michailui, tas 
skubiai išėjo iš menės, o broliai liko laukti. Žinios suvilioti už jų išsiri- 
kiavo palydos didžiūnai ir susijaudinę kuždėjosi, kol grindų vyresnysis 
atvėrė duris ir paskelbė: 

— Didžiosios chanienės Ogul-Gamyš pasiuntinys! 

Ištarė, ir tarsi kalaviju nukirto triukšmą menėje. Minkštais geltono 
tymo batais apsiavęs mongolas žengė kurtinančioje tyloje. Jis sustojo 
iki kniazių likus keliems žingsniams ir, net galvos nepalenkęs, prabilo: 

— Didžioji chanienė Ogul-Gamyš siunčia jums, urusų kniaziams, 
žinią. Po savaitės bus didysis pakilimas į sostą. 

Chanienės rūmininkas ir kalbėdamas, ir nutilęs įžūliai, spoksojo į 
Aleksandrą laukdamas, ką tas atsakys. Vyresnysis Jaroslavo sūnus su- 
prato, jog negali gaišti, tačiau iš pradžių turėjo susitvardyti. Jis buvo 
girdėjęs, kad norėdami parodyti savo šlovę mongolų valdovai per di- 
džiuosius kurultajus surengdavo didįjį pakilimą — į sostą lipdavo per 
nulenktas užkariautų tautų valdovų nugaras bei galvas. Tie, kam tekda- 
vo ši lemtis, turėdavo klauptis. Mongolai, paprastai, ant vieno laiptelio 
klupdydavo šešis valdovus — tris prieš tris, taikydami, kad šie liestųsi 
žemai nulenktų galvų viršugalviais, tarsi padarydami laiptus. Ketvirta 
nugalėtų valdovų pora privalėjo gultis ant pilvų, tiesiai ant grindų, kad 
mongolų valdovui nereikėtų aukštai kojų kelti, o abiejose sosto pusėse 
stovėdavo turgaudai, pasiruošę akimoju kardais nurėžti per aukštai pa- 
keltą kažkurio gyvo laiptelio galvą. 

— Didžioji chanienė tau ir broliui suteikė didelę malonę — paskyrė 
garbingą vietą ant paskutinio laiptelio, - pasakė rūmininkas, kelias aki- 
mirkas patylėjęs ir vis nenuleisdamas įžūlių juodų akių nuo Novgorodo 
kniaziaus. 

Tas pašaipus žvilgsnis ir išgelbėjo Aleksandrą. Spėliodamas, koks 
jų likimas laukia, vyresnysis Jaroslavičius kelis kartus buvo atsiminęs 
didįjį kopimą, bet kaskart pasistengdavo jį iš galvos išmesti, supratęs, 
kad jei tektų rinktis tarp pakilimo ir nuodų taurės iš chanienės rankų — 
imtų gėrimą. Tačiau viena yra apie tai galvoti, ir visai kita — iš tikrųjų 
rinktis, stebint besityčiojančiam mongolui. Lengvai atspėjo, kas sukosi 
pasiuntinio galvoje — laukė, kad kniazius iš pykčio apsiputotų ir sviestų 
pragaištingą ,„Ne!“ Argi dėl to tiek vargo, taip toli keliavo, ir laukda- 
mas, kankinosi?! Privalėjo priimti šį, paskutinį, Dievo siųstą išbandy- 
mą kelyje į didįjį tikslą ir nuolankiai jį ištverti. 

— Perduok didžiajai chanienei, kad aš ir mano brolis esame dėkingi 
už suteiktą garbę, — lėtai, įveikdamas save, išsunkė kniazius Aleksan- 
dras ir nulenkė galvą, parodydamas, jog pašnekesys baigtas. 

Mongolas neatsiliepė. Jis stovėjo, tarsi mietą prarijęs, ir su ta pačia 
veido išraiška, apsisukęs žengė pro duris. 

— Užkapoti tokį! - pagaliau pratrūko, raudonas, tarsi virtas vėžys, 
Andriejus, gniaužydamas kalavijo rankeną. — Bet kaip tu sutikai, kad 
mus taip pažemintų?! Geriau bėgti į kokią tolimą šalį, nei taip žemintis 
prieš šituos pagonis! — užsipuolė brolį, bet tas tik numojo ir žengė, 
praskirdamas kelią užstojusius niurnančius didžiūnus. 

- Žirgą man! — riktelėjo ištrūkęs laukan ir, neatsiliepdamas į didžiū- 
nų šūksnius, užšokęs ant žirgo, šuoliais nulėkė, skubėdamas išsiplėšti 
iš jį dusinusio miesto į stepių platybę. Michailas su keliais gridnais vos 
spėjo vytis savo valdovą. 

Tačiau ir pašėlęs lėkimas neataušino kniaziaus. 

— Užsičiaupk, mažvaiki! — bloškė broliui, sugrįžęs į kibitką, kai tas 
sutiko jį priekaištaudamas, kaip galėjo sutikti su tokiu pažeminimu! 

— Lauk iš čia! — riktelėjo ir didžiūnai, kariai bei tarnai ėmė grūstis 
pro kibitkos duris, tačiau Aleksandras neturėjo kantrybės laukti, kol jie 
su Andriejumi liks vieni. | 

— Ir tu nulenksi savo kvailą sprandą! - paskutiniai laukan išsiveržę 
rusai išsinešė vyresniojo brolio riksmą. 

Kad ir kaip stengėsi, Aleksandrui nepavyko pamiršti brolio prie- 
kaištų. Novgorodo kniazius nesitvėrė kailyje. Jų palydos vyrai prigludę 
prie kibitkos sienų keiksnojo storą veltinį, trukdžiusį išgirsti kniazių 
ginčą. Tesuprato, kad Novgorodo kniazius šaukė, o jo brolis nuolankiai 
atsakinėjo. 

Vyresnysis Jaroslavičius, ne tiek jaunesniajam, kiek sau pačiam, šau- 
kė, jog teks nulenkti sprandus, jei nori išlaikyti valdas. Juk ne tam tė- 
vas, O ir protėviai, vargo jas burdami. Didžiausia nuodėmė būtų leisti, 
kad jų vargas būtų beprasmis. Jis šaukė, mintyse dar skaičiuodamas, 
kiek dienų liko iki chanienės paskirto didžiojo kopimo. 

Skaičiavo, ir kaito iš baimės, kad tiek nebedaug. Bet dar labiau troš- 
ko, kad viskas kuo greičiau prasidėtų ir pasibaigtų. 

Abu kniaziai ir visa jų palyda laukė tos dienos, nuo kurios priklausė 
visų likimas. 

Laukė, o dienos tarsi vėžliai ropojo ir tarsi strėlės lėkė. 


128 


*** 


Kelias dienas iki didžiojo kopimo Karakarumas darėsi panašus į ant 
ugnies uždėtą kinišką katilą, kuriame vis smarkiau burbuliavo verdan- 
tis vanduo. Žinia apie didįjį kopimą sujaudino visus: ir paskutinį varg- 
šą, ir galingiausią mongolų chaną. Bet jeigu jiems tai buvo įspūdingas, 
mongolų jėgą garsinantis vaizdas, tai į Karakarumą susirinkusiems jų 
pavergtų kraštų valdovams ar jų pasiuntiniams - nelaimė, kurią reikėjo 
iškęsti. Ypač sunku buvo tiems, kam teko lemtis tapti gyvaisiais laip- 
teliais. 

Atėjus baisiajai dienai, kniazius Aleksandras laiką taip suplanavo, 
kad jiems nusigavus iki didžiosios chanienės rūmų būtų metas užimti 
vietas ant laiptelių. 

— Greičiau. Jei pavėluosite — chanienė labai supyks, - ragino rūmi- 
ninkas, kuriam prisistatė broliai Jaroslavičiai. Jie ėjo paskui rūmininką 
per sausakimšus rūmus į sosto salę, guosdamiesi tuo, kad vos keliems 
jų palydos didžiūnams tebuvo leista palydėti savo ponus. Mat salėje, 
per žmonių gausybę, nebuvo kur obuoliui nukristi. 

Susijaudinęs kniazius Aleksandras, degančiais iš gėdos skruostais, 
brovėsi paskui rūmininką, nieko aplink nematydamas. Jis tik jautė, 
kaip kaista ir kursta ausys nuo minios šnibždesio. Jam vaidenosi, kad 
visi tik į jį težiūri ir tik apie jį kuždasi. Jį - galingiausią rusų kniazių! 

— Čia, — jiems pakilus iki sosto, rūmininkas parodė į paskutinį laip- 
telį, priešais sosto aikštelę, kur jau gulėjo keli valdovai, sudarydami 
paskutinę pakopą didžiosios chanienės kelyje į sostą. 

Kito kelio, išskyrus mirtį, nebuvo: kniaziai sulenkė kelius, suklup- 
dami ten, kur jiems paliepė. Aleksandras jautė, kaip sunku buvo An- 
driejui, nes ir jam pačiam akys iš įsiūčio temo. Juk jis - Novgorodo 
kniazius, mušęs švedus ir teutonus, —- klūpojo, nulenkęs galvą, regis, 
oda jausdamas kito prieš jį klūpančio nelaimėlio plaukus. Jis ir jo bro- 
lis, pirmieji iš Monomacho giminės, turėjo išgerti neregėto pažemini- 


mo taurę! 

Kniazius Aleksandras nieko nematė, tik jautė rimstantį šurmulį sa- 
lėje ir suprato, jog didžioji chanienė artėja. Jau tuoj tuoj ji pasirodys 
tarpduryje ir žengs gyvaisiais laiptais į sostą. Likimo ironija — į jį visą 
savo talentą ir meistriškumą sudėjo rusų meistras Kozma. Tuoj - ji jau 
ėjo, skleisdama prieš save tylos bangą. Novgorodo kniazius jautė, kaip 
sujuda oras, lenkiantis salėje esantiems žmonėms, ir kaip, Ogul-Gamyš 
užlipus ant vienos nugaros, jos kulnelių sukeltas skausmas persiduoda 
per visus gyvųjų laiptelių žmones. 

Didžioji chanienė artėjo, o Novgorodo kniaziaus kaklą baigė už- 
smaugti kaftano apykaklė, į veidą mušė nebepakeliamas karštis, akyse 
liejosi kilimo raštai. Regis, vienintelis išsigelbėjimas buvo beviltiška 
svajonė, kad, jeigu jam pasiseks, kada nors savo saujoje sugniauš visas 
rusų žemes, užaugins naujas kariaunas ir atsiteis su mongolais. Tada 
gal Dievas, atlygindamas už visas kančias, leis jam pagauti taip neken- 
čiamą chanienę ir atkeršyti jai mėgstamiausiu mongolų būdu - kapoti 
gyvą nuo kulnų iki pat viršugalvio. 

Kniazius Aleksandras nematė, kaip Ogul-Gamyš lėtai lipo laiptais, 
artėdama prie paskutinės pakopos, ir nežinojo, jog rūmininkas žvilgs- 
niu parodė jį mongolei. Tik juto, kaip didžiosios chanienės koja nusi- 
leido ant jo sprando. Daugiau nieko nebeliko, tik trumpam sustingusi 
jos maža koja. Paskui, po visos amžinybės, chanienė pradėjo siūbuoti 
nuo kulno ant pėdos, perkeldama ant jos visą kūno svorį. Baisų, ne- 
bepakeliamą, ir Aleksandrui jau atrodė, jog jis keliasi, taikydamas nu- 
simesti chanienę ir plikomis rankomis išplėšti jai širdį. 

Ir būtų pakilęs, bet paskutinę akimirką sustojo — prieš aptemstant 
akims dar šmėkštelėjo vaikų veidai. Kas jų lauktų? Jiems tikrai tektų 
bėgti iš Novgorodo, bet ir Perejaslavlyje nerastų vietos. Teliktų žmonos 
gimtinė — Polockas, bet ant jo ranką baigia uždėti tas pagonis Mindau- 
gas. Kur našlaičiai dėsis? — ir Aleksandras sukandęs dantis sulinko po 
chanienės svoriu. 


Pagaliau ta nulipo, tačiau Novgorodo kniazius taip ir liko sulin- 

kęs, regis, kurčias ir apakęs. Jis vos pajuto, kaip rūmininkas nekantriai 
baksnoja jį savo lazda ir šaukia vardu: 

— Kniaziau Aleksandrai. 

Kai tas sunkiai pasuko į jį galvą, mongolas pamojo: 

— Stokit, abu. Didžioji chanienė nori jus matyti. 

Nežinia, kiek jie klūpojo, bet kaulai tratėte tratėjo Jaroslavičiams 
keliantis. Paskui, rūmininko pavedėti, jie vėl krito prieš sostą, o pakėlę 
akis pagaliau pamatė chanienę. Ta buvo mažutė, plokščiu storo grimo 
sluoksniu taip baltai nuteptu veidu, kad negalėjai nei jos amžiaus at- 
spėti, nei įžiūrėti veido bruožų. Jos veidas taip ir liko brolių atmintyje 
lyg mėnulio pilnatis juodomis arti viena kitos įspaustomis vis juos ma- 
tuojančiomis akimis. 

Ogul-Gamys žiūrėjo į brolius, dar galvodama, kaip su jais pasielgti. 
Prisiminė, kaip tikėjosi, kad gal kuris iš jų neatlaikys, pasius, išgirdęs, jog 
teks būti laipteliu. Ji viltingai sutiko nuo Jaroslavičių grįžusį rūmininką: 

— Ką jie sakė, išgirdę mano valią? 

— Žiūrėjo kaip vilkai. Galėtų — gerklę perkastų. Ber atsakė pagarbiai 
ir pažadėjo išpildyti tavo valią, ponia. 

Ir išpildė. Bet didžioji chanienė jautė, kad abu kniaziai nesitveria 
iš pykčio. Tikrai — mostelėjai turgaudams, ir ramu. Tačiau vis tik Siu- 
Lin teisus. Jis juk gerai patarė, kokius sostus kuriam broliui duoti. 
Didžioji chanienė tyliai prabilo. Rūmininkas garsiai kartojo jos žo- 
džius, o kniaziams į rusų kalbą pašnibždom vertė už nugarų klūpantis 
tolmačius: 

— Aleksandrai ir Andriejau, rusų kniaziai! Žodis jums nuo manęs, 
planetų ir laiko ponios, keturiasdešimties tautų ir genčių valdovės. 
Nutariau: tau, Aleksandrai — vyresniajam, atiduodu svarbiausią jūsų 
žemėse — didžiojo Kijevo kniaziaus sostą, o tau, Andriejau — jaunesnia- 
jam, Vladimiro kniazaus sostą. Valdykit, ištikimai man tarnaudami, 
o dabar būkite mano svečiais. Eikite ir užimkite vietas tarp kitų man 


nuolankiai tarnaujančių valdovų. 

Kiek laiko tai tęsėsi — kelias ar keliolika akimirkų? Kniazius Alek- 
sandras paseno mažiausiai šimtu metų ir net neįstengė atsiplėšti nuo 
kilimo. Rūmininkas, tvarkęs didžiosios chanienės žengimo į sostą pro- 
cesiją, ištiesė ranką jam padėdti ir turėjo kniazių tarsi ropę rauti. Alek- 
sandras tiesėsi, kaupdamas paskutines jėgas, ir akies kraštu matė, jog 
brolis jau seniai stypso bei nekantriai trypčioja, jo laukdamas. 

Kai atsistojo, priešais jau stovėjo berniukas vergas ir tiesė Aleksan- 
drui padėklą. Tas suakmenėjo, pamatęs, kad ant jos stovi taurė, pada- 
ryta iš paauksuotos kaukolės. 

— Gerk, — šnibžtelėjo už nugaros rūmininkas, bet kniazius ir pats 
žinojo, jog privalo tai padaryti. 

„Gal čia nuodai '? - šmėkštelėjo mintis. Tačiau po patirto paže- 
minimo Aleksandrui jau buvo tas pats. Be to, jeigu didžioji chanienė 
būtų panorėjusi, būtų seniai nuodais pasirūpinusi. Jis gėrė — ryžtingai, 
lyg paskutinę taurę gyvenime, dar spėliodamas, iš kieno galvos pada- 
ryta taurė. Pašaipus Ogul-Gamyš žvilgsnis kėlė baisų įtarimą, tačiau 
kniazius Aleksandras iš paskutiniųjų vijo jį šalin. Tuo metu procesijos 
tvarkytojas klupdė į Jaroslavičių vietą kitus du valdovus, kuriems teko 
lemtis ant savo nelabai nuolankių sprandų pajusti didžiosios chanienės 


kulnų aštrumą — juk tos dar laukė nusileidimas... 
*X*kk 


Kniaziaus Aleksandro valia rusai išvyko iš Karakarumo antrą dieną 
po susitikimo su didžiąja chaniene. Tiesa, Andriejus bandė užsiminti, 
kad vertėtų kiek lukterti ir geriau pasiruošti ilgai kelionei, bet Aleksan- 
dras nekantriai riktelėjo: 

— Ko dar laukti? Kol chanienė persigalvos ir atsiųs mums virvę?! 

Jis sunkiai tvardėsi - mongolė smogė labai taikliai. Svarstydami, kas 
jų laukia, broliai sykį buvo ir patys pagalvoję, kad Aleksandrui gali 
tekti Kijevas, o Andriejui — Vladimiras, tačiau greitai užmiršo, nutarę, 


kad to tai tikrai negali būti. Mintis atrodė neįtikėtinai ir kvaila, tačiau, 

kai taip nutiko, kniazius Aleksandras susivokė, jog ši visai ne kvaila, o 
labai pavojinga jam ir jo svajonėms. 

Karštą būdą Kniazius Andriejus paveldėjo iš tėvo, tačiau jam aiškiai 
trūko Jaroslavo proto. Jis net slapčia retai sau leisdavo pasvajoti apie tai, 
kad galėtų pralenkti vyresnįjį brolį. Tačiau, kai tarsi iš dangaus nukrito 
jarlykas valdyti didžiausią rusų kunigaikštystę, Aleksandras pajuto, jog 
anksčiau ar vėliau jaunyliui susisuks galva ir jis nutars, kad turi teisę 
įsakinėti vyresniajam broliui. 

— Keliaujam! — tvirtai pakartojo kniazius Aleksandras. - Atsargų 
turim per akis. 

Tai buvo tiesa. Jo valia tijūnas nuolat rūpinosi turėti tiek atsargų, 
kad bet kurią akimirką galėtų palikti iki gyvo kaulo įkyrėjusį Kara- 
karumą. Prireikė vienos dienos, kad su kniaziais atkeliavę žmonės, 
daugiausiai — pirkliai, pabaigtų savo darbus. Be to, dar reikėjo pati- 
krinti, ar vežimai tvarkingi, o arkliai gerai pakaustyti ir sveiki. Trum- 
pai sakant, ar padaryti tokie darbai, kurių niekada nepasiseka iki galo 
sutvarkyti, kad ir kiek daug laiko tam skiri, tad Aleksandras tik dieną 
ir tedavė. 

Buvo taip, kaip jis ir liepė — kad ir kas lindo į kniaziaus kibitką 
skųsdamiesi, jog reiktų dar lukterti, jis visus vijo laukan. Iškeliavo iš 
pat ryto, saulei nespėjus aukštai pakilti ir įsismarkauti. Aleksandro ve- 
dama vilkstinė lyg gyvatė rangėsi Karakarumo gatvėmis, taikydamasi į 
Vakarinius vartus ir skubėdama pro juos išnerti į stepės platybę. 

— Na, tu jau ir namie, — tarė ben Erachas į miestą paskutinį kartą 
besidairančiam Einiui. 

— Namie? - suglumo tas. — Geriausiu atveju, tik po pusmečio būsiu. 

— Jei žinai, kada būsi, tai jau gali sakyti, jog ir esi, — paaiškino karai- 
mas. — Dabar, ko gero, ilgam kelionių atsikandai? 

— Duok man pirma iki Vilniaus nusigauti, o tada bus matyti, - gy- 
nėsi Einius ir vėl dairėsi po miestą, į kurį tikėjosi daugiau nebepatekti. 
Kam į tokią tolybę pačiam trenktis, jei su rytais per ben Erachą ar jo 


partnerius, musulmonų pirklius, gali sėkmingai prekiauti. 

Kad ir kaip skubėjo vilkstinė, ilgai užtruko, kol paskutiniai vežimai 
ir raiteliai pagaliau pranėrė pro Vakarinius vartus. Jie tematė tik prieky- 
je judėjusių nugaras, o vilkstinei pasisukus jos priekis visai prapuldavo 
už horizonto. Vilkstinės gale esantys nežinojo, jog priekyje, kniaziaus 
Aleksandro pasiųsti, jau lėkė keli raiteliai, nešdami žinią, kad kniaziai 


grįžta gyvi ir sveiki. 


VII skyrius 
PRIE DNIEPRO 


Geso trumpa žiemos diena. Dniepras buvo pajuodęs, lyg pašiauštas 
sniegą nešančio vėjo, kai ties keltu, netoli Kijevo, iš buvusių poloviečių 
stepių išniro būrys raitelių. Kijevo pusėje įsitaisę keltininkai jau buvo 
bepradedą spėlioti, ar tai mongolai, ar dar kažkas, ir gerokai nustebo, 
pamatę, kad raiteliai nušoka nuo žirgų ir, pripuolę prie kranto, suklupę 
bučiuoja žemę. Tik pakilę raiteliai pamojo keltininkams. 

— Kas ten tokie?! — iš tolo riktelėjo ne mažo vyrų būrio priekyje 
atšuoliavęs Kijevo vaivada Dmitrijus Jeikovičius. Jis sunerimo, vos iš- 
girdęs nuo miesto bokštų atsklidusią žinią apie kitame Dniepro krante 
pasirodžiusius nežinomus raitelius. 

— Bala juos žino, - gūžtelėjo pečiais keltininkų vyresnysis. — Į mon- 
golus nepanašu. Atrodo, žemei lankstosi. Gal bučiuoja. 

Žilabarzdis vaivada sumetė, jog iš keltininkų nebus jokios naudos, ir 
žengė arčiau vandens, bandydamas pro besileidžiančias sutemas įžiūrė- 
ti, kas dedasi kitame krante. Ten, palei vandenį, ne tik raiteliai grūdosi, 
po jų iš stepės be paliovos vis išnirdavo rogės. Jos stojo palei krantą, o 
iš jų išsiritę keleiviai galvotrūkčiais bėgo prie vandens - vieni klaupėsi, 
kiti šokčiojo aukštyn ir, kažką šaukdami, mojo žmonėms, stovėjusiems 
Kijevo pusėje, bet žvarbaus vėjo kauksmas ir per didelis atstumas truk- 
dė suprasti jų žodžius. 

Vaivada nusprendė, jog keltininkai teisūs — į mongolus nepanašu. 
Be to, klajoklių neverta labai bijoti - Kijevas, nors nuo jo sugriovimo 
buvo praėję keli metai, dar buvo nugultas griuvėsių, ir mongolams ne- 
apsimokėjo jo siaubti. Senasis karys stovėjo prie pat vandens, įsispren- 
dęs, kad atsispirtų šuorais bloškiančiam vėjui, bandydamas atspėti, kas 
ten, kitame krante, galėtų būti, kol pagaliau susivokė ir lyg jaunas bėg- 
te pasileido prie kijeviečių būrio. 

— Čia gi kniaziai Aleksandras ir Andriejus! — riktelėjo ir pasisuko į 
keltininkus. — Ko laukiat, juk šaukia?! 

— Pažiūrėk į upę, bojarine. Gyvenimas brangus, - keltininkų vyres- 
nysis niūriai linktelėjo į juodas Dniepro bangas, kur grėsmingai siūba- 
vo daugybė iš aukštupio nešamų ledo lyčių. 

— Neatrodo, kad jis tau brangus. Jeigu neplauksi, tai kniazius Alek- 
sandras pasirūpins tau jį patrumpinti! 

Keltininkas dėbtelėjo į vaivadą, piktai nusiviepė, parodydamas aplū- 
žusius dantų likučius, bet nurijo žodį, pasisuko ir žengė prie kelto. Pas- 
kui jį nugužėjo keli pagalbininkai ir nemenkas kijeviečių pulkelis, su 
vaivada priekyje. Kad ir baugščiai jie dairėsi į kelto kraštus daužančias 
bangas, vis vien lipo, - nebuvo kur trauktis. Vaivada pirmas ryžtingai 
nudundėjo per kelto lentas ir atsistojo priekyje, neatitrraukdamas akių 
nuo kito upės kranto. | 

— Greičiau judinkitės! — riktelėjo neatsisukdamas. 

Tačiau vyresnysis keltininkas lyg neišgirdo, - bambėjo sau panosėje, 
tik kartais Dievo apsaugos šaukdamasis, ir plušėjo su pagalbininkais. 
Iš pradžių jie sunkiai atsistūmė nuo kranto, o upėje turėjo žiūrėti, kaip 
nuo didesnių lyčių išsisukti ir nekreipti dėmesio į nuolat per plaustą 
besiritančias bangas. Užtat kijeviečiai, tarsi gaidžiai ant įkaitintos skar- 
dos šokčiojo, pulkeliu puldinėdami iš vieno plausto krašto į kitą. 

— Nesigrūskit! — plėšė gerklę keltininkas. — Išsiskirstykit, dar plaustą 
apversit! 

Ir tikrai: žmonės puldavo į kairę - dešinė kelto pusė imdavo grės- 
mingai kilti iš vandens, o kairioji — nerti, ir kijeviečiai šaukdami mes- 

davosi atgal. Plaustas išsilygindavo, bet tik tol, kol iš kairės atsiritusi 
banga vėl juos nugindavo prie dešiniojo krašto. Kai pagaliau priartėjo 
kitas Dniepro krantas, beveik visi puolė į plausto priekį, ir dabar jau 
vaivadai teko pasitelkti pagalbon mūšiuose išlavintą balsą: 

— Atgal, bepročiai! Apvirsim! 

Ant kranto susirinkę žmonės tarsi sustingę stebėjo besiartinantį 
plaustą ir pavojingą jo keleivių blaškymąsi. Pagaliau keltas atsirėmė į 
kranto smėlį, o keltininkai iššokę luktelėjo, kol visas kijeviečių pulkas 
išpuolė į krantą ir išvilko kelto pirmagalį į sausumą. 

— Šviesusis kniaziau, sveikinu tave laimingai grįžus! — vaivada, neil- 
gai vargęs, karių būryje susirado kniazių Aleksandrą ir nusilenkė jam, o 
pastebėjęs nepatenkintą jo brolio grimasą, ir prieš šį palenkė galvą. - Ir 
tave, kniaziau Andriejau, sveikinu. Džiaugiuosi jus matydamas. Seniai 
jūsų laukiame. 

— Seniai? — kniazius Aleksandras kilstelėjo vešlius antakius. 

— Taip, jūsų pasiuntiniai prajojo pro Kijevą beveik prieš du mėne- 
sius. 

— Tai jie jau turėjo būti iki Novgorodo nulėkę. 

— Taip, jie spėjo, ir girdėjau, kažkas iš Novgorodo atkeliavo tavęs 
pasitikti — vaivada atsisuko į būrin susimetusius kijeviečius, bet tie jau 
klegėjo su brolių Jaroslavičių palyda ir niekas nepriėjo prie kniazių bei 
vaivados. 

— Pamiršk tuos novgorodiečius, dabar jie - mano rūpestis, — links- 
mai atsiliepė kniazius Andriejus ir pasistiebęs per susirinkusiųjų galvas 
dirstelėjo į plaustą. —- Ko mes laukiame? Plaukiam! 

— Kniaziau, pasigailėk! — vyresnysis keltininkas prasibrovė pro mi- 
nią ir krito ant kelių prieš kniazių. — Ir savo jaunos galvos pagailėk. Jau 
vėlu plaukti — tamsu, ir vėjas stiprėja, galime susidurti su didele lytimi, 
o jeigu atsidursime vandenyje — tikrai niekas kranto nepasieks! 

Kniazius Aleksandras taip pat pažvelgė į upę. Anas krantas skendėjo 
tamsoje. Iš tos pusės buvo matyti tik keletas deglų. Rodos, žvilgsnis 
tesiekė iki upės vidurio, vanduo buvo juodas tarsi varno sparnas po 

lietaus, o bangos vis aukščiau rietė savo kupras ir triukšmingai dužo į 
krantą. 

— Nakvosim čia, — ryžtingai tarė. — Statykim šėtras! — riktelėjo, pasi- 
sukęs į savo vyrus, ir minia pradėjo sklisti. Visi skubėjo prie rogių. 

— O aš sakau - plaukim! - atkakliai pakartojo iš įniršio blykšdamas 
kniazius Andriejus. 

— Jeigu tau nusibodo gyventi, tai ir plauk, bet aš nei vieno savo 
žmogaus neleisiu! - nukirto kniazius Aleksandras ir pasisuko. - Eime, 
vaivada, papasakosi, kas naujo. 

— Gerai, kniaziau, — vaivada nuskubėjo paskui plačiai žengiantį 
kniazių Aleksandrą, o Andriejus tebestovėjo ir vis žvelgė į tamsoje pa- 
sislėpusią upę. 

Šaltas vėjas neįstengė ataušinti jo įniršio. Visa kelionė iš Karakaru- 
mo jaunesniajam Jaroslavičiui buvo džiaugsmo ir apmaudo mišinys. 
Jis - didysis Vladimiro kniazius! Andriejus ne tik tyliai mintį audė, bet 
ir garsiai su broliu persitarė, nuo ko pradės, kaip valdys tėvo palikimą 
ir jį gausins, išvijęs dėdę Sviatoslavą su sūnumis. Tokių nevalia šalia 
laikyti, nes gali bet kurią akimirką, kaip nuodingos gyvatės, įgelti. 

Tačiau tik išsižiodavo, džiaugsmas kaip mat prapuldavo, — Aleksan- 
dras užrikdavo, kad ne taip šneka, ir ne taip reikia Vladimirą tvarkyri. 
Kelionės pradžioje kniazius Andriejus linksėjo, pritardamas vyresnia- 
jam broliui. Atrodė, jo žodžiai buvo teisingi, juk vyresnysis daug patir- 
ties turėjo, ne juokas, tiek metų su novgorodiečiais tvarkytis. Andriejus 
žadėjo, net kryžium prisiekinėjo, jog, kai bus koks svarbus dalykas, 
visada tarsis su broliu ir klausys jo žodžių — kaip tas pasakys, taip ir 
padarys. Juk gerai Aleksandras sakė —- mongolų didžioji chanienė tyčia 
taip padarė, kad brolius supjudytų, tikėdamasi, kad jaunesnysis per 
savo neįgudimą iškrės kokią kvailystę. Jis ir save, ir Vladimiro bei ki- 
tas rusų kunigaikštystes prapuldys, išprovokavęs mongolų antpuolį, o 
Ogul-Gamyš gaus dar vieną ginklą prieš Batu-chaną. Visi galės kaltinti 
jį, nesugebantį tvarkyti užkariautų žemių, ir jo ulusą atiduos Berkė. 
To tai su Batijum nepalyginsi! Jei Batijus — velnias, tai Berke —- dešimt 

kartų didesnis pragaro siaubas. Nežinia, kas tai dažytai lėlei gali šauti 
į galvą, kai chanu pasidarys. Ims ir numos į Jasą, sakančią, kad visos 
religijos yra lygios. Dar pabandys visus savo pavaldinius paversti mu- 
sulmonais. 

Lyg ir teisingai Aleksandras kalbėjo. Andriejus nemažai laiko pra- 
leisdavo su savo palydos bojarinais, ypač sustojus nakčiai, ir tie vis 
negalėjo atsidžiaugti, kad jų ponui taip pasisekė.“ Teisingai, — kartojo 
jie. - Pagal tvarką Vladimiro sostas turėtų priklausyti Aleksandrui, ta- 
čiau mongolai gudrūs ir nieko šiaip sau nedaro. Gal ir teisus Aleksan- 
dras, sakydamas, kad jie nori jus supjudyti. O gal ir ne. Gal mongolai 
tiesiog pamatė tai, ko kiti nepastebėjo — kad tu, kniaziau Andriejau, esi 
tinkamiausias Vladimiro sostui“. 

Tinkamiausias! Žodis tarsi peilis smigo iki pat kniaziaus Andriejaus 
širdies. Tinkamiausias, o kodėl gi ne? Kas gali tai paneigti. Juk An- 
driejui iki šiol nebuvo progos parodyti, ką sugeba. Juk jis, kaip ir kiti 
jauniausi sūnūs, Jaroslavui visada buvo maži vaikai. Jis su jais, kaip su 
mažais ir elgėsi. Ne Andriejaus kaltė, kad tėvas iš pradžių Fiodorą, o 
po šio mirties — Aleksandrą ruošė tapti Novgorodo kniaziumi. Jį, dar 
vaiką, kaip savo vietininką palikdavo maištingame mieste, o kitus sū- 
nus išsiveždavo į saugų Perejaslavlį. Paskui, mongolams užplūdus, Ja- 
roslavas jaunylius prie savęs laikė, —- nei pats mūšiuose prieš klajoklius 
dalyvavo, nei vaikus leido. Vėliau Andriejui jis davė valdyti nedidelę 
žemę. O visa karinė Andriejaus patirtis apsiribojo Aleksandro karu su 
vokiečiais 1242 metais. Tada Andriejus nuvedė į Novgorodą Jaroslavo 
siųstą pagalbą. 

Į tą žygį Andriejus dėjo daug vilčių, tikėdamasis parodyti prieš kelis 
mėnesius jo atsisakiusiems novgorodiečiams, kaip jie suklydo. Jis manė 
pats vesiąs tėvo duotus pulkus, tačiau Aleksandras, išrikiavęs suzdalie- 
čius Kaktos pulke ant Čiudo ežero, brolio su jais neleido ir tas turė- 
jo stebėti mūšį nuo Varnos uolos. Kas galėjo pasakyti, kad Andriejus 
brolio vietoje būtų prasčiau susitvarkęs? O gal dar geriau? Gal būtų ir 
Jurjevą iš vokiečių atsiėmęs, kaip daug kas po mūšio tikėjosi. 

Kuo toliau Jaroslavičiai keliavo nuo Karakarumo, tuo mažiau 
Aleksandro žodžiai patiko jaunesniajam broliui. Ypač šnekos, kad 
su mongolais reikia atsargiai elgtis, geruoju atiduoti duokles, kad jų 
baskakai nešmirinėtų po brolių valdas. Dar blogiau — kad šie neat- 
siųstų surašinėtojų, kurie rusus suskaičiuotų ir vėliau nuo kiekvienos 
galvos mokesčius plėštų, žinodami, kiek vyrų broliai prieš juos gali 
pasiųsti. į 

Ne, tokios šnekos netiko švedų ir teutonų nugalėtojui. Andriejui at- 
rodė, kad jo brolis per anksti paseno, tapo bailiu tarsi boba ir, ko gero, 
vien tik žodžiai yra tai, jog reikia laukti ir ruoštis tokiai dienai, kai bus 
galima kaip lygiems su lygiais su mongolais susiremti. 

Naujajam didžiajam Vladimiro kniaziui darėsi vis aiškiau, jog brolis 
lyg višta-kudakuos ir niekad nesiryš žygiui, kuris pateisintų Monoma- 
cho ainio vardą —- mongolus taip pamokyti, kad tie niekada daugiau už 
Dniepro nosies nekištų. Užtenka tų šnekų, reikia imtis darbo — sudary- 
ti sąjungą su Galičo kniaziumi Daniilu, sutelkti visus, Vladimiro knia- 
ziui paklūstančius, ir pakedenti Batijui plunksnas. Andriejus tikėjosi, 
kad tuomet Aukso Ordos valdovas nesulauks pagalbos iš Karakarumo. 
Juk pats Aleksandras pripažino, kad Batijaus ten nemėgsta. Tuo labiau, 
kad Batijus savo žinioje teturi tik savo uluso karius, o ne visą mongolų 
kahano į Vakarus pasiųstą kariuomenę. Be to, ir iš kitų ulusų jis nega- 
lėjo pagalbos tikėtis, nes tie kovėsi tarpusavyje. O be to, paties Batijaus 
kariai dar vis kariavo Persijoje ir Kaukaze. 

Kniazius Andriejus mongolus iš arčiau pamatė tik į Karakarumą 
keliaudamas, o kokie jie mūšyje, tik girdėjo. Prisiklausęs baisių pasa- 
kojimų, kuo toliau, tuo labiau tikėjo, kad pasakojantys tyčia tirština 
spalvas, norėdami pateisinti savo nesėkmes. Jaunesniojo Jaroslavičiaus 
nuomone, vieną kartą reikėjo parodyti tiems laukiniams, kur jų vieta, 
bet šiomis mintimis Andriejus jau nebeskubėjo dalytis su broliu, žino- 
jo — užsipuls prie visų, kvailiu išvadins. Kam nuotaiką gadintis, be to, 
dar tėvas kartojo — valdovui nedera savo sumanymų iš anksto garsiai 
skelbti, geriausia paskutinę akimirką pavaldiniams savo valią pranešti, 

kai jau nebėra kur trauktis. Aleksandras, kad ir vyresnis brolis, dabar 
tapo Kijevo kniaziumi, todėl privalo paklusti Vladimiro valdovui. Jei- 
gu nepaklus, vadinasi nesilaiko tvarkos, už kurią ir tėvas, ir senelis, ir 
kiti protėviai be atvangos kovojo, kraują liejo ir iš nieko Vladimiro- 
Suzdalės kunigaikštystę sukūrė. 

Andriejus apsisprendė: bus laikas - didysis Vladimiro kniazius tars 
savo žodį, o Kijevo kniazius privalės paklusti. Kol kas reikia pakentėti ir 
tuščiai neerzinti Aleksandro. Brolis broliu, bet, kai reikalai apie valdžią 
pasisuks, kaipmat pamirš giminystę, kad ir kaip Aleksandras saldžiai 
gieda. Juk pasirinkimas didelis: nelaimingas atsitikimas medžioklėje, 
kaip pačiam Aleksandrui vos nenutiko prieš kelionę, nuodai taurėje ar 
valgyje arba žudiko durklas iš pasalų. 

Naujasis Vladimiro valdovas neabejojo — jeigu Aleksandras nutars, 
kad brolis eina prieš jį, nei akimirką nesuabejojęs, atsikratys jaunėlio. 
Tėvas išmintingai sakydavo, kad kantrybė — valdovo stiprybė (nors pa- 
čiam jos neretai pritrūkdavo). Andriejus matė, jog Aleksandras buvo 
tai puikiai perpratęs, tik jo kantrybė, ne vieno Andriejaus bojarino žo- 
džiais, buvo panaši į bailumą. Bet dabar ir Andriejui buvo laikas šio to 
išmokti. Pirmiausia — kantrybės: keliauti į Vladimirą, išvyti dėdulę ir, 
perėmus valdžią, pakarti bojariną Fiodorą Jurjevičių, susitepusį knia- 
ziaus Jaroslavo krauju. Tik tada galėtų nuspręsti, ką daryti toliau. 

Labai, oi kaip labai kniaziui Andriejui rūpėjo atsisėsti į naują sos- 
tą! Jis spirgėte spirgėjo, norėdamas įkelti koją į savo valdas, kurioms 
priklausė ir Kijevas. Bet keltininkas buvo teisus —- buvo vėlu ir per 
daug pavojinga plaukti per upę. Galų gale, nedera didžiajam knia- 
ziui tarsi vaikėzui skubėti ir naktį prieš savo naujuosius pavaldinius 
atsistoti. Ne, geriau tai padaryti dienos šviesoje ir pasiruošus. Andrie- 
jus pasikapstė kelių dienų šeriais apžėlusius skruostus, apsisuko prieš 
vėją ir patraukė į stepę, kur kariai ir cholopai iš paskutiniųjų plūkėsi, 

I14I 


x*Xk* 


Tamsoje, skubėdami pasiruošti nakčiai, kiekvienas keliauninkas 
buvo užsiėmęs savo darbais. Niekas nekreipė dėmesio į storą, neaukštą, 
kailiais apsisupusį vyriškį, ant akių užsimaukšlinusį kepurę. Jis vaikš- 
čiojo po stovyklą, įsiklausydamas į vyrų šnekas ir apžiūrinėdamas šėtras. 
Jis niekur neužsibuvo - ėjo toliau, stengdamasis dairytis iš po kepurės. 
Ilgėliau jis stabtelėjo ties viena šėtra, atidžiai apsižvalgė ir, dar labiau 
įtraukęs galvą į pečius, nėrė į vidų, kol netoli buvę vyrai jo nepamatė. 

— Ar jau atn... — Ivanas Ochapka atsisuko į įėjusįjį ir paspringo po 
pusės žodžio. 

Šėtros vidų apšvietė tik viduryje besiplaikstantis nedidelis laužas, ta- 
čiau ir tiek Ivanui užteko, kad susigaudytų, jog įėjo ne cholopas, kurio 
laukė. Atėjusio kresnas stotas buvo kažkur matytas, bet pirklys spėlio- 
jo neilgai, — vyriškis išsitiesė, per sprindį ūgteldamas, nusiplėšė sniegu 
apibirusią kailinę kepurę ir Ivanas net aiktelėjo iš netikėtumo: 

— Tėve! 

— Tėve? — iš tamsaus šėtros kampo į šviesą išpuolė Andriejus Ochap- 
ka. Einius, irgi pakėlė galvą, bet garsiai nenusistebėjo. Klausinėti, iš kur 
čia atsirado senasis Novgorodo pirklys, paliko jo sūnums, juolab, kad 
jiems tas ne ką mažiau rūpėjo. 

— Tėve, iš kur tu čia? — vietoj pasisveikinimo suglumęs Ivanas skės- 
čiojo rankomis, o jo kerėpliškas šešėlis šmėkščiojo ant šėtros sienų. Ste- 
panas Ochapka nebuvo linkęs nei sveikintis, nei aiškintis. Nužvelgęs 
šėtrą pamatė, kad be abiejų jo sūnų ir lietuvio viduje dar yra trys iš 
nuostabos sustingę cholopai, atsikrenkštė ir irzliai mostelėjo: 

— Visi lauk! 

Cholopai, jei kuris dar ir abejojo, iš valdingo balso pažino savo 
poną ir akimoju puolė vykdyti jo valios. Jie dar nebuvo pamiršę, kas 
neklusniems nutinka. Einius irgi atsikėlė nuo kailių kur buvo įsitaisęs, 
manydamas, kad tai taikoma ir jam. Jis palengva nušlubčiojo išėjimo 
pusėn, norėdamas Ochapkas palikti vienus, bet taip ir nespėjo. 

— Palauk, Einiau, noriu ir su tavimi pasikalbėti, — Stepanas Ochap- 
ka, nenuleisdamas akių nuo sūnų, pagavo prošal ėjusį Žybartaitį. Ei- 
nius nustebo, bet, tylėdamas žengė porą žingsnių ir sustojo, laukdamas, 
ką pasakys Stepanas Ochapka. 

Tačiau tas tylėjo, tik iš pykčio kunkuliuojančiu žvilgsniu varstė savo 
sūnus. Dabar jis labai aiškiai matė, kokie jie nepanašūs. Ivanas — tėvo 
ūgio, o ir iš veido labai į jį panašus, tik dar ne toks storas. Užtat An- 
driejus - kaip milžinas, visa galva ir tėvą, ir brolį praaugęs. Stepano 
žvilgsnis sustojo prie Andriejaus. 

Tyla darėsi nebepakenčiama. Net laužo ugnis jų ausyse pliauškėjo 
tarsi perkūnija. Pirmas neiškentė Ivanas: 

— Tai iš kur tu čia, tėve? 

— Tu jo paklausk! — Stepanas Ochapka spjaute išspjovė, kryptelėjęs 
galvą į jaunesnįjį sūnų. Ivanas ir Einius nustebę atsisuko į Andriejų. 

"Tas atrodė dar labiau suglumęs ir susigūžęs. 

— Aš? Iš kur aš galiu žinoti? — jauniausias Ochapka, tarsi nerangus 
lokys trypė nuo kojos, ant kojos, vis dairydamasis, tai į Einių, tai į Iva- 
ną, lyg jų užtarimo ieškotų. 

— Ak, nežinai?! Nežinai?! - Stepanas Ochapka, minkštu katės žings- 
niu prisiartino prie Andriejaus ir užvertė savo galvą aukštyn. — Sakai, 
nežinai?! 

— Ne, nežinau, - Andriejus papurtė galvą, tačiau Einius net ir laužo 
šviesoje pastebėjo, kad tas tik stengiasi nežinančiu apsimesti. 

— Nežinai?! - Stepanas Ochapka jau ne riktelėjo, o suspiegė ir užsi- 
mojęs smogė sūnui į skruostą. 

Matėsi, pirklys visą jėgą į smūgį sudėjo, kitą toks būtų iš kojų išver- 
tęs, tačiau Andriejus tik susvyravo ir vėl atsitiesė. Užtat Stepanui smū- 
gis visas jėgas ir atsineštą įtūžį atėmė. Jis tarsi subliuško ir, nerinkdamas 
vietos, susmuko ant kailių palei laužą. 

— Kas tau, tėve? — sūnus susirūpinę palinko prie tėvo, bet tas rankos 
mostu parodė jo neliesti. 

— Sėskit, — ir Einiui pamojo.- Visi sėskit. Reikia aptarti svarbų rei- 


kalą. 

Abu sūnūs ir Einius, sumetę, jog kažkas labai blogo bus atsitikę, 
klusniai susėdo prieš Stepaną. 

— Tai kas gi atsitiko, tėve? Ivanas vėl išdrįso nutraukti užsitęsusią 
tylą. 

Stepanas Ochapka pakėlė galvą ir liūdnai pažvelgė į prieš jį besikū- 
prinantį Andriejų: 

— Tegul jis paaiškina. 

Tačiau jauniausiasis Ochapka net nekrustelėjo. Jis tik žvelgė į laužą, 
nors brolis ėmė jam į šoną baksnoti. 

— Atrodo, mūsų narsųjį Andriejų apleido drąsa, — Stepanas ironiš- 
kai nusiviepė ir, sunkiai atsidusęs, dar sykį pabandė. — Na, vaike, ką tau 
sako Vankos Plytdegio vardas? 

Andriejus tylėjo ir Ivanas atsiliepė už jį: 

— Vanka? Tas prasigėrėlis. Jis, kai negeria, šaudo visame Novgorode 
geriausiai. 

— Šaudė, — niūriai pataisė Stepanas. — Jį rado negyvą tą rytą, kai jūs 
iškeliavote iš Novgorodo. 

— Persigėrė ir sušalo sniege? - pasmalsavo Ivanas, bet Stepanas 
Ochapka nenuleido akių nuo vis žemiau besileidžiančios Andriejaus 
galvos. 

— Ne, jį nužudė. 

— Tai kas? — ir toliau tiktai Ivanas tekalbėjo. Andriejaus galva vis 
žemiau linko, o Einius tuoj du prie dviejų pridėjo: nesėkmingą pasikė- 
sinimą į kniazių Aleksandrą medžioklėje, vieno iš geriausių Novgorodo 
šaulių nužudymą, nelauktą Stepano Ochapkos atsiradimą ir vis žemiau 
besileidžiančią Andriejaus galvą bei jo elgesį kelionėje. 

Nereikėjo ilgai kankintis, ar teisingai spėja — senasis pirklys patvirti- 
no jo įtarimus, skausmingai spausdamas žodį po žodžio: 

— Apie Vankos nužudymą sužinojom jau iškeliavus kniaziui Alek- 
sandrui. Vladykai Spiridonui kilo įtarimas ir jis liepė posadninkui vis- 
ką išsiaiškinti, o tas kaip medžioklinis šuo įsikirto. Tiesa, jam prireikė 
metų, kol visus pėdsakus iššniukštinėjo. Ir rado! Paskui jis dar kelis mė- 

nesius sekė tais pėdsakais ir nebedaug trūko, kad būtų pagavęs tą gu- 
drią lapę, - senojo pirklio balse pasigirdo nebeslepiama neapykanta. 

Jis nenuleido akių nuo Andriejaus, o tas neramiai žvilgtelėjo į tėvą. 
Dar norėjo kažką pasakyti, tačiau neįstengė, ir Stepanas tai padarė už jį: 

— Posadninkui nepavyko pagauti lapės. Supratusi, kad jai galas, at- 
uodegą! — Stepanas riktelėjo skausmingu balsu ir vėl bejėgiškai susmu- 
ko. 

— Apie kokią čia lapę kalbi? — nerimo Ivanas. 

— Tai nepasakysi? — paklausė tėvas, vis nenuleisdamas akių nuo An- 
driejaus. Tačiau tas tylėjo, lyg būtų prarijęs liežuvį. Tik akys baikščiai 
žibėjo. 

— Kokią lapę? Ar pagaliau pasakysi, kas nutiko? — Ivanas jau kaily 
nebesitvėrė. 

— Bojarinę Olgą, ji norėjo nužudyti kniazių Aleksandrą — pagaliau 
atsiliepė Stepanas Ochapka ir, matydamas, kad taip ir nepasiseks iš 
Andriejaus nei žodžio išpešti, toliau aiškino. - O mūsų Andriejus, su 
ja į vieną nuodėmę puolęs, ir į kitą stačia galva krito — padėjo jai: pa- 
samdė Vanką. Kai jam nepasisekė, pasirūpino, kad tas niekam niekada 
nebeprasitartų. 

— Andriejus?! Mūsų Andriejus?! — Ivanas išplėtė akis. Tėvas net su- 
pyko, nes sūnus jam pasirodė panašus į panikon puolusią žmoną: 

— Mūsų! Mūsų Andriejus! — irzliai atsikirto. - Mūsų Andriejus tapo 
galvažudžiu. Visa laimė, kad ne kniaziaus Aleksandro. 

— Bet tu sakei, kad padėjai Olgai? - pagaliau išsižiojo Andriejus, 
įsmeigęs į tėvą susirūpinusias akis. 

— O ką aš turėjau daryti? Jeigu nebūčiau jai padėjęs, posadninko 
vyrai būtų ją pagavę ir ištraukę iš jos tavo vardą. Tada ir tau būtų buvęs 
galas, ir mums visiems nemalonumų — per akis. 

— Ką tu jai padarei? — nenurimo Andriejus. 

— Kad tu taip savimi ir savo šeima rūpintumeisi! — priekaištingai 
metė Ivanas, tačiau brolis lyg neišgirdo, vis nuo tėvo akių nenuleido: 

— Tai ką? 

— Aš padėjau jai pabėgti į Rygą ir paprašiau pažįstamų pirklių, kad 
jie ją priglaustų. 

— Kaip tu galėjai, tėve?! - plykstelėjo Ivanas, net pašoko, bet tuoj 
susmuko, tėvui paliepus atsisėsti: 

— Baik čia šokinėti! Sakiau — jei posadninkas būtų ją sučiupęs, 
mums visiems būtų blogai pasibaigę. Dabar kaip nors išsikapstysime. 
Aišku, daug kas priklausys nuo to, ką kniazius Aleksandras galvoja da- 
ryti. Novgorode mus pasiekė žinia, kad mongolų valdovė paskyrė jam 
Kijevą valdyti, ar tai tiesa? 

— Tiesa, — patvirtino vis dar neatsitokėjęs Ivanas. - Bet sako, kad 
Kijeve Aleksandras neliks. Miestą ir toliau valdys vaivada Dmitrijus, o 
Aleksandras keliaus atgal į Novgorodą. 

— Tai blogai, — Stepanas Ochapka susimąstęs pakedeno barzdą. — To 
ir bijojau. Būtų daug paprasčiau, jeigu jis liktų Kijeve, todėl ir tavęs, 
pirkly, paprašiau pasilikti, - novgorodietis atsisuko į Žybartairį. Dabar 
jau tas nesuprasdamas kilstelėjo antakius. 

— Taip. Tave, — patvirtino tai pastebėjęs novgorodietis. - Noriu pa- 
klausti, kur galvoji pasukti, kai visi persikels per Dnieprą. 

— Ketinu tiesiai į Vilnių leistis. 

— Tada turiu tavęs paprašyti: pasiimk su savimi Andriejų. 

— Kur, kaip pasiimti? — nesuprato Andriejus, bet senasis Ochapka 
tebežiūrėjo į Einių. 

— Iš pradžių - į Vilnių, o paskui, būk geras, padėk jam iki Rygos 
nusigauti. Galėsi su savo bojarine būti, — tėvas piktai metė sūnui. 

Matėsi, kad tai labai patiko jaunajam Ochapkai, tačiau greitai jo 
džiaugsmą pakeitė susirūpinimas: 

— Tai mes turėsime Rygoje apsigyventi? 

— Nežinau, kol kas nežinau, — Stepanas sugniaužė kumščius. — Vis- 
kas priklausys nuo to, kaip seksis susišnekėti su kniazium Aleksandru. 
Posadninkas apie Olgą, aišku, viską jam papasakos. Kniaziui užteks 
proto susigaudyti, kad čia ir Andriejus įsivėlęs. Bus geriausia, kad kai 

jis sužinos, Andriejaus nebūtų Novgorode. Vėliau matysime - jeigu 
viskas susitvarkys, galėsi grįžti, o jei ne... 

— O jeigu ne? Kas tada? — sudejavo Andriejus. 

— O jeigu ne, tada turėsite abu Rygoje ir likti, o gal Černigove ar 
Galiče prieglaudos pasiieškoti. Ten, kur jūsų nepasieks kniaziaus Alek- 
sandro ranka. 

Andriejus pagaliau suvokė, kad jo laukia tremtis į svetimą žemę. Be 
namų, kad ir su mylima moterimi, bet bijant, kad gali rasti kniaziaus 
Aleksandro pasiųsti žudikai! Bet kiro kelio nebebuvo. 

— Gerai, aš keliausiu su Einiumi, jeigu tik jis pasiims mane, — tarė 
Andriejus. Visi trys Ochapkos sužiuro į Žybartaitį, o tas nejaukiai pa- 
simuistė: 

— Gerai, nuvešiu, — pagaliau atsiliepė. — Bet, atsiminkite, aš nieko 
nežinau apie tai, kas ten pas jus Novgorode nutiko. Tiesiog tau, Stepa- 
nai, paliepus Andriejus turi į Rygą keliauti, o tu paprašei manęs, kad 
jam pagelbėčiau. 

— Sutarta, — pažadėjo Stepanas. — Bus, kaip tu nori. 

Paskui Stepanas Ochapka leido pakviesti šėtron vakarienę paruo- 
šusius cholopus. Visi keturi valgė ir šnekėjosi apie kelionę į Karaka- 
rumą ir atgal, aptardami, ką patyrė. Tiesa, daugiausiai liežuviais malė 
Stepanas ir Ivanas Ochapkos, o Einius atsiliepdavo, kai jo ko nors pa- 
klausdavo. Paprastai jam tekdavo patvirtinti kokį nors Ivano atsakymą 
tėvui, kuriuo tas iškart nenorėjo patikėti. Būdavo, kad ir Einiui tekda- 
vo po du ar tris sykius kartoti, kol senasis novgorodietis patikėdavo jų 
pasakojimais. 

— Ne. Patikėk, Stepanai. Visko matėme, bet vienaakių ar vienakojų 
žmonių genties tikrai ne. Ir moterų genties, kurios vienos be vyrų gy- 
vena ir yra daug geresnes karės nei vyrai, taip pat nesutikome, — kone 
juokdamasis kartojo Einius, atsiminęs, kiek kelionėje buvo šnekų apie 
tokius sutvėrimus. — Mes vis dairėmės, akis išpūtę, bet tuščiai. 

Šnekėjo jie, neužmiršdami vakarienės, o Andriejus tylėjo, tarsi žadą 


praradęs, į lėkštę arba į ugnį akis nudelbęs. Tik kai cholopas paduoda- 

vo taurę vyno, vienu mauku ištuštindavo, tačiau nei kiek neapgirto. 
Pagaliau Andriejus bus laimingas! Po ilgų kančios mėnesių nebereikia 
jaudintis ir spėlioti, kas laukia grįžus į Novgorodą. Ne pyragai svečioje 
šalyje, bet viską išpirko mintis, kad dabar nesislapstydamas galės būti 
su Olga. Tik vieno jis gailėjosi — kad taip ir nepasitaikė proga atsiskai- 
tyti su kniaziumi Aleksandru. Visą laiką jį saugojo sargyba. Sukdamas 
galvą, kaip tai reikės paaiškinti bojarinei, jis vis tiesė ir tiesė tuščią taurę 
vyną pilsčiusiam cholopui. 

Stovykla nurimo anksti. Visi žinojo, jog vos išaušus reikės visą dieną 
sugaišti keliantis per Dnieprą. Tik vėjas vis nepaliovė kaukęs, drebin- 
damas kelionėje aplamdytas šėtrų sienas. 


*** 


Kijevas vos niro iš tamsos, kai keltas pajudėjo į kelionę per Dnieprą. 
Kitame krante jo jau laukė miestiečių minia. Paryčiui vėjas aprimo ir 
keliantis reikėjo tik saugotis didelių ledo lyčių, bet įgudę keltininkai 
lengvai ir nuo jų išsisukdavo. 

Kniaziai Aleksandras ir Andriejus kartu su visais kėlėsi per upę. Kai 
tik keltas atsitrenkė į krantą, prie jo pasileido kijeviečiai, o priekyje 
visų žengė senas bojarinas, išdidžiai ant rankų nešdamas auksinį Kijevo 
raktą. 

— Sveikinu tave, Monomacho aini, užėmusį garbingą protėvių sos- 
tą! — tarė, tiesdamas raktą kniaziui Aleksandrui. Šis akies kraštu matė, 
kad šalia stovėjusio brolio skruostus išmušė pykčio raudonis. Jis net 
krustelėjo, taikydamas pirmas sugriebti raktą, tačiau Aleksandras jį ap- 
lenkė. 

Iš pat pradžių reikėjo visiems parodyti, jog Ogul-Gamiš valia - dar 
ne viskas. Kniazius Aleksandras, kaip seniau, lieka vyresnysis šeimoje. 

— Didysis Kijevas tavęs laukia, valdove, — tarė bojarinas. 

— Gerai, — atsiliepė kniazius Aleksandras, neišsiduodamas įsižeidęs. 
Didysis! Koks ten didysis. Iš senosios Kijevo didybės tik šešėlis liko, 


bet, prieš žengdamas, Aleksandras atsisuko į keltą, nuo kurio gridnai 

vedė žirgus, po to žvilgtelėjo į kitą krantą, kur tebešurmuliavo laukian- 
ti minia. 

— Nesijaudink, didysis kniaziau, - vaivada Dmitrijus, atspėjęs, kas 
rūpi Aleksandrui, žengė į priekį. - Aš pasirūpinsiu persikėlimu. Tu jok 
į Kijevą. 

— Ber su vienu keltu iki pavasario čia žaisi, - dygiai pastebėjo knia- 
zius Andriejus ir išdidžiai kilstelėjo galvą, išgirdęs už savęs pritariantį 
bojarinų krizenimą. | 

Tačiau vaivada žiūrėjo tik į vyresnįjį Jaroslavičių: 

— Aš pasiųsiu vyrus į žvejų kaimus, kad jie atvarytų didžiąsias valtis. 
Pažadu - iki vakaro susitvarkysiu. 

— Žiūrėk, nes kitaip... — vėl bandė įsikišti kniazius Andriejus, bet 
brolis užbaigė kalbą: 

— Gerai, vaivada, aš tavimi pasitikiu. Tvarkykis, — uždėjo ranką jam 
ant peties, o paskui pamojo Michailui. — Arklius! 

Vyresnysis gridnas švilprelėto, ir veikiai kniazius Aleksandras, ap- 
suptas savų bojarinų ir kijeviečių, nušuoliavo į miestą. Kniazius An- 
driejus su saviškiais beviltiškai stengėsi juos aplenkti ar bent neatsilikti. 
Veikiai pasigirdo kniazių Aleksandrą sveikinę Kijevo varpai. 

Vaivada Dmitrijus ėmėsi persikėlimo. Keltas du kartus spėjo nu- 
plaukti iš vieno kranto į kitą ir atgal, kai ties perkėla pasirodė pirmosios 
didelės žvejų valtys. Iš pradžių jos kėlė žmones, o apie vidurdienį, kai 
atplaukė pakankamai valčių, žvejai, sustatė jas per upę viena šalia kitos ir 
uždėjo ant jų lentas, padarydami laikiną tiltą. Bangos jį smarkiai supo, 
žirgai baidėsi ir teko po vieną už pavadžių vesti. Keltą jie naudojo rogėms 
pervežti, o kad daugiau tilptų, jas krovė dviem aukštais, vienas ant kitų. 

Vėlyvą popietę Ochapkos ir Einius su savo rogėmis pagaliau pasiekė 
Kijevo pusę. Žybartaitis visą savo turtą gabenosi dvejose rogėse, vienas 
važnyčiojo pats, o kitas — anksčiau samdytą Ivano Ochapkos cholopą 
pakeitęs Andriejus. 

Jie atsisveikino ant kranto. Ir be ilgų šnekų. Ivanas net nenorėjo pa- 
duoti broliui rankos, tačiau pakluso piktam tėvo žvilgsniui. Užtat pats 
Srepanas trumpam veidu įsikniaubė Andriejui į krūtinę. 

— Žiūrėk ten, — tarė, pagaliau atsiplėšęs, tramdydamas prasiveržusį 
silpnumą. — Neprikrėsk daugiau jokių kvailysčių. Ir nesiduok tos... — 
vos nurijo keiksmą, bet tik ranka numojo. — Žiūrėk, nesiduok jos 
stumdomas. Pradėk pagaliau savo galva galvoti. 

Andriejus, nė žodžio netardamas, nusilenkė, apsisuko ir sunkiai nu- 
brido prie rogių. 

— Laimingo kelio, - Einius pirmas padavė ranką Stepanui, o vėliau 
Ivanui. 

— Pasirūpink tuo mano amžinu vaiku, — paskutinį kartą paprašė 
Stepanas Ochapka. Einius linktelėjo ir, įšokęs į roges, paragino arklį, 
rūpindamasis tik tuo, kokios naujienos laukia jo namuose po dvejų 
metų klajonių. 

Jų rogės nuskriejo keliu, aplenkdamos miestą. Iš ten dar girdėjosi 
kniazių sveikinantys varpai. 


Aleksandras pradėjo valdyti didžiąją Kijevo kunigaikštystę. 

